text:
༉ གཞུང་གིས་ འཆར་གཞི་༡༡ པའི་ དམིགས་གཏད་ག་ར་ འགྲུབ་ཚུགས་ནི་ཨིནམ་མ་ཚད་ འཆར་གཞི་༡༡ པ་ མཇུག་བསྡུ་བའི་བསྒང་ལས་ འཆར་གཞི་ལས་བརྒལ་བའི་ ལས་སྣ་ཚུའི་ གྲུབ་འབྲས་བཏོན་ཚུགས་འོང་ཟེར་ ཁ་ཙ་ བློན་ཆེན་ཚེ་རིང་སྟོབས་རྒྱས་ཀྱིས་ སྤྱི་ཚོགས་ལྷན་བཞུགས་ནང་ རྒྱལ་ཁམས་ཀྱི་ སྙན་ཞུ་ཕུལ་བའི་སྐབས་ ཞུ་ཡི།
བློན་ཆེན་གྱིས་འབད་བ་ཅིན་ ད་ལྟོའི་གཞུང་གིས་ འཆར་གཞི་༡༡ པ་ འགོ་བཙུགས་པའི་སྐབས་ འཆར་གཞི་དེ་ གཏན་འཁེལ་མ་འགྱོཝ་མ་ཚད་ འཆར་དངུལ་ཡང་ ཐོབ་མ་ཚུགས་མི་དེ་ དོ་འགྲན་ཅན་ཨིན་རུང་ ཧེ་མ་ འཆར་དངུལ་དེ་ དངུལ་ཀྲམ་ཐེར་འབུམ་༢༠༩ ལས་ འགོ་བཙུགས་མི་དེ་གིས་ དངུལ་ཀྲམ་ཐེར་འབུམ་༢༦༡ ལུ་ ཡར་སེང་འབད་ཚུགས་མི་དེ་ ངལ་རངས་དགོ་པའི་ གཞི་ཅིག་ཨིན་མས་ཟེར་ ཞུ་ཡི།
དེའི་ནང་དོན་ཉིད་ལས་ དོ་འགྲན་སྦོམ་ཤོས་ཅིག་ སྤུ་ན་གཙང་ཆུ་གློག་མེ་ལས་འགུལ་ དང་པ་དང་༢ པ་དེ་ དུས་ཚོད་ཁར་ མཇུག་བསྡུ་མ་ཚུགས་མི་ལུ་བརྟེན་ ནང་འཁོད་འོང་འབབ་ཀྱི་ ཐོན་ཁུངས་ལུ་ ཐོ་ཕོག་སྟེ་ཡོདཔ་ད་ དེ་ཡང་ གློག་མེ་ལས་འགུལ་༢ པོ་ཆ་ར་ དུས་ཚོད་ཁར་ གྲུབ་མ་ཚུགས་མི་ལུ་བརྟེན་ གཞུང་ལུ་གྱོང་རྒུད་ དངུལ་ཀྲམ་ཐེར་འབུམ་༢༡ ཕོག་ཅི་ཟེར་ཞུ་ཡི།
དེ་ཡང་ བློན་ཆེན་གྱིས་ སྤུ་ན་གཙང་ཆུ་གློག་མེ་ལས་འགུལ་དེ་ སྤྱི་ལོ་༢༠༢༡ ལུ་རྐྱངམ་གཅིག་ མཇུག་བསྡུ་ཚུགས་པའི་ རེ་བ་ཡོད་ཟེར་ཞུ་བའི་ཁར་ སྤུ་ན་གཙང་ཆུ་ལས་འགུལ་༢ པ་དེ་ སྤྱི་ལོ་༢༠༡༩ ལུ་ མཇུག་བསྡུ་ཚུགས་ནི་ཨིནམ་ད་ མ་གཞི་ ལས་འགུལ་དང་པ་དེ་ སྤྱི་ལོ་༢༠༡༧ དང་ ལས་འགུལ་༢ པ་དེ་༢༠༡༨ ལུ་ མཇུག་བསྡུ་དགོཔ་ཨིན་ཟེར་ ཞུ་ཡི།
བློན་ཆེན་གྱིས་འབད་བ་ཅིན་ ནང་འཁོད་ཀྱི་ འོང་འབབ་ལེགས་ཤོམ་མེདཔ་ལས་ ས་གནས་གཞུང་གི་ འཐུས་མི་རྐྱངམ་གཅིག་མ་གཏོགས་ སྤྱིར་བཏང་སྤྱི་གཡོགཔ་ཚུ་གི་ ཟླ་རིམ་དངུལ་ཕོགས་ཡར་སེང་ འབད་མི་ཚུགས་ནི་མས་ཟེར་ཨིན་པས།
མ་གཞི་ ནང་འཁོད་ཀྱི་ འོང་འབབ་ལེགས་ཤོམ་མེད་རུང་ འཆར་གཞི་༡༡ པའི་ མ་དངུལ་གྱི་ཚད་གཞི་ ཡར་སེང་སོང་ཡོདཔ་ད་ དེ་ཡང་ འཆར་གཞིའི་དོན་ལུ་ རྒྱ་གར་གཞུང་གིས་ དངུལ་ཀྲམ་ཐེར་འབུམ་ ས་ཡ་༤༥ གྲོགས་རམ་འབདཝ་མ་ཚད་ དཔལ་འབྱོར་གོང་འཕེལ་ལྷན་ཐབས་ཀྱི་མ་དངུལ་ ཐེར་འབུམ་༥ གནང་མི་དེ་གིས་ཨིན་པས།
དེ་མ་ཚད་ ཇ་པཱན་གཞུང་གིས་ གནང་མི་གྲོགས་རམ་དེ་ གསུམ་བལྟབ་ཀྱིས་ ཡར་སེང་འབད་ཡོདཔ་མ་ཚད་ ཡི་རོ་པེ་ཡེན་མཐུན་ཚོགས་ཀྱི་ གྲོགས་རམ་མ་དངུལ་དེ་ཡང་ ལེ་ཤ་གིས་ ཡར་སེང་འབད་ནུག།
བློན་ཆེན་ཚེ་རིང་སྟོབས་རྒྱས་ཀྱིས་འབད་བ་ཅིན་ ད་རེས་ རྒྱལ་ཁབ་ནང་ ཞི་བདེ་དང་ དཔལ་འབྱོར་གོང་འཕེལ་ སྔར་བ་ལྷགཔ་སྦེ་ འགྱོ་མི་དེ་ མི་དབང་ཡབ་མེས་སྲས་གསུམ་གྱི་ སྐུ་དང་གྲིབ་མ་ལུ་བརྟེན་ཨིནམ་ད་ དེ་ཡང་ མི་དབང་མངའ་བདག་རིན་པོ་ཆེ་མཆོག་གིས་ སའི་སྐྱིད་སྡུག་ཕོག་མི་༡༡༢,༧༤༩ ལུ་ ས་ཆ་ཨེ་ཀར་༡༣༢,༡༧༧ སྐྱིད་སྡུག་གནང་མི་དེ་གིས་ མི་སེར་གྱི་ སྐྱིད་སྡུག་སེལ་ཚུགས་ཅི་ཟེར་ ཞུ་ཡི།
དེ་ལས་ རྒྱལ་པོའི་ལྟོ་གཟན་གྱི་ སྐྱིད་སྡུག་ཐོག་ལས་ ཕམ་ཉམ་ཆུང་གི་ ཨ་ལོ་༢,༦༧༥ ལུ་ མི་དབང་མངའ་བདག་རིན་པོ་ཆེ་མཆོག་གིས་ སྐྱིད་སྡུག་ཐོག་ལས་ ཤེས་ཡོན་སྦྱང་ནིའི་ གོ་སྐབས་གནང་མི་ལུ་ བཀྲིན་དགའ་ཚོར་ཡོད་ཟེར་ ཞུ་ཡི།
རྒྱལ་ཡོངས་དགའ་སྐྱིད་དཔལ་འཛོམས་ཀྱི་ལྟ་བ་ བསྟར་སྤྱོད་འབད་ནིའི་དོན་ལུ་ དུས་ཅི་ སྤྱི་ཟླ་༡༠ པའི་ནང་ རྒྱལ་ཁབ་ནང་ རྒྱལ་ཡོངས་དགའ་སྐྱིད་དཔལ་འཛོམས་ཀྱི་ ཞལ་འཛོམས་ཅིག་ འཚོགས་ནི་ཨིན་ཟེར་ བློན་ཆེན་མཆོག་གིས་ གསལ་བསྒྲགས་གནང་ཡོདཔ་ད་ ཞལ་འཛོམས་དེ་ལུ་བརྟེན་ ཕྱིའི་རྒྱལ་ཁབ་ཚུ་གིས་ མི་དབང་འབྲུག་རྒྱལ་བཞི་པ་མཆོག་གི་ ཐུགས་ཀྱི་དགོངས་གཏེར་ རྒྱལ་ཡོངས་དགའ་སྐྱིད་དཔལ་འཛོམས་ཀྱི་སྐོར་ལས་ ཤེས་ནིའི་གོ་སྐབས་ཅིག་ འོང་ནི་མས་ཟེར་ཨིན་པས།
བློན་ཆེན་གྱིས་འབད་བ་ཅིན་ མི་སྡེ་གི་ འཚོ་བའི་གནས་ཚད་ ཡར་སེང་འབད་དགོ་པ་ཅིན་ གྲོང་གསེབ་གཡུས་ཚན་ གོང་འཕེལ་གཏང་དགོཔ་ཁག་ཆེཝ་ལས་ ད་རེས་ གཞུང་གིས་ རྒེད་འོག་༢༠༡ གི་ འཁོར་ལམ་རྩི་ནག་གཏང་ནི་ འགོ་བཙུགས་མི་དེ་གིས་ ད་ཚུན་ རྒེད་འོག་༨༩ གི་ རྩི་ནག་བཏང་ཚར་ཡོདཔ་ད་ རྒེད་འོག་༧༡ གི་ ལམ་སེལ་དོ་ཟེར་ཨིནམ་ད་ དེ་ལས་ རྒེད་འོག་༦༦ གི་ལམ་ཚུ་ རྩི་ནག་བཏང་པའི་བསྒང་ཡོདཔ་ད་ རྒེད་འོག་༢༤ གི་དོན་ལུ་ ལམ་སེལ་བའི་ བསྒང་ཡོད་ཟེར་ ཞུ་ཡི།
བློན་ཆེན་གྱིས་ སྙན་ཞུ་ཕུལ་མིའི་ནང་ འཁོར་ལམ་སེལ་ནི་དེ་ འཇམ་ཏོང་ཏོ་ཅིག་ཨིན་རུང་ ཉམས་བཅོས་འབདཝ་ད་ ལཱ་ཁག་ཡོདཔ་མ་ཚད་ ཟད་འགྲོ་ཆེ་བའི་ལཱ་ཅིག་ ཨིན་མས་ཟེར་ ཞུ་ཡི།
གཞུང་གིས་ ཁྲལ་ཡངས་ཀྱི་ཐོག་ལས་ སྣུམ་འཁོར་ཉོ་ནི་ལུ་ རྒྱབ་སྐྱོར་འབད་མི་དེ་གིས་ འདས་པའི་ལོ་༤ གི་ནང་འཁོད་ལུ་ གཡུས་མི་ཚུ་གིས་ སྣུམ་འཁོར་བོ་ལི་རོ་༣,༢༣༩ ཉོ་མི་དེ་ ད་ཚུན་ མཐོ་ཤོས་ཅིག་ཨིན་པས།
བརྡ་དོན་གྱི་ཐད་ལས་འབད་བ་ཅིན་ དུས་ཅིའི་ལོ་ནང་ གཡུས་ཚན་༦༠ ལུ་ འགྲུལ་འཕྲིན་གྱི་ ཞབས་ཏོག་བྱིན་པའི་སྐབས་ བརྡ་དོན་གྱི་ཞབས་ཏོག་དེ་ བརྒྱ་ཆ་ལས་བརྒྱ་ འགྲུབ་ཚུགས་འོང་ཟེར་ཨིནམ་ད་ གཡུས་ཚན་ཚུ་ནང་ སོ་ནམ་ཚོང་ཁང་ལེ་ཤ་ཡོདཔ་མ་ཚད་ དུས་ཅི་ སོ་ནམ་ཚོང་ཁང་༥༡ རྐྱབ་ནི་ཨིནམ་མ་ཚད་ ཁྱིམ་གུང་པ་༡༣༠ ལུ་ གློག་མེའི་ཞབས་ཏོག་ཡང་ བྱིན་ནི་ཟེར་ཨིན་པས།
བློན་ཆེན་མཆོག་གིས་འབད་བ་ཅིན་ དུས་ཅི་ རྒེད་འོག་༡༤༠ ལུ་ ས་སྣུམ་བཀྲམ་སྤེལ་ཁང་ གཞི་བཙུགས་འབད་ནི་ཟེར་ཨིནམ་ད་ ད་རེས་ རྒེད་འོག་༦༥ ལུ་ ས་སྣུམ་བཀྲམ་སྤེལ་ཁང་ཡོད་ཟེར་ ཞུ་ཡི།
རྒྱལ་ཁབ་ནང་ འཐུང་ཆུའི་དཀའ་ངལ་ མར་ཕབ་འབད་ནིའི་དོན་ལུ་ གཞུང་གིས་ དངུལ་ཀྲམ་ས་ཡ་༣༥༨ བཞག་ཡོདཔ་མ་ཚད་ ཞིང་ཆུའི་དོན་ལུ་ དངུལ་ཀྲམ་ས་ཡ་༣༤༢ བཞག་ནི་ཟེར་ཨིན་པས།
དེ་ལས་ ལུང་ཕྱོགས་འདྲ་མཉམ་གོང་འཕེལ་གྱི་དོན་ལུ་ པདྨ་དགའ་ཚལ་ ངང་ལམ་ཁྲོམ་སྡེ་ བཟོ་གྲྭ་ལྟེ་བ་བཟོ་ནིའི་དོན་ལུ་ དངུལ་ཀྲམ་ས་ཡ་༡༠༠ བགོ་བཀྲམ་འབད་ནི་ཟེར་ཨིནམ་མ་ཚད་ བཀྲིས་སྒང་བཀང་ལུང་དེ་ ཤེས་རིག་གི་ ལྟེ་བ་བཟོ་ནིའི་དོན་ལུ་ དངུལ་ཀྲམ་ས་ཡ་༡༥༠ བགོ་བཀྲམ་འབད་ནི་ཟེར་ཨིན་པས།
དེ་ལས་ རྒྱུན་འགྲུལ་གྱི་ཞབས་ཏོག་ གོང་འཕེལ་གཏང་ནིའི་དོན་ལུ་ ནང་འཁོད་གནམ་གྲུའི་ཞབས་ཏོག་ འགོ་བཙུགས་མི་ལས་ བཀྲིས་སྒང་ཡོན་ཕུ་ལའི་ གནམ་ཐང་ཉམས་བཅོས་འབད་མི་དེ་ དུས་ཅི་ སྤྱི་ཟླ་༧ པ་ལས་ ལོག་ཞབས་ཏོག་འགོ་བཙུགས་ནི་ཨིནམ་མ་ཚད་ བུམ་ཐང་གི་ གནམ་ཐང་རྒྱ་བསྐྱེད་ཀྱི་ལཱ་ཡང་ འཕྲལ་མགྱོགས་ར་ འགོ་བཙུགས་ནི་ཟེར་ཨིན་པས།
དེ་ལས་ གྲོང་མི་ཚུ་གི་ མི་ཤི་སྐྱིད་སྡུག་བལྟ་ནིའི་དོན་ལུ་ ད་ཚུན་ མི་གཅིག་ལུ་ ཤི་རྐྱེན་བྱུང་མིའི་ ཉེན་བཅོལ་འཐུས་ དངུལ་ཀྲམ་༡༥,༠༠༠ ཐོབ་མི་དེ་ ད་ལས་ཕར་ དངུལ་ཀྲམ་༣༠,༠༠༠ ལུ་ ཡར་སེང་འབད་ཡི་ཟེར་ བློན་ཆེན་མཆོག་གིས་ སྙན་ཞུ་ཕུལ་ཡོདཔ་ ཨིན་པའི་གནས་ཚུལ།
རྒེད་འོག་ལྟེ་བའི་ལམ་༨༩ རྩི་ནག་བཏང་ཡོདཔ།
འདས་པའི་ལོ་༤ ནང་ ཞིང་ལམ་ཀི་ལོ་མི་ཊར་༢,༧༦༦ སེལ་ཡོདཔ།
བོ་ལེ་རོ་༣,༢༣༩ ཉོ་ཡོདཔ།
ཞིང་རྨོ་འཕྲུལ་ པ་ཝར་ཊི་ལར་༧༨༣ བགོ་བཀྲམ།
འབྲུ་སྣ་མེ་ཊིག་ཊཱན་༡༧༥,༢༣༢ ཐོན་སྐྱེད་འབད་ཡོདཔ།
སྒོང་རྡོག་ཊེ་༨༠༠ འགོ་དང་པ་ ཕྱིར་ཚོང་འཐབ་ཡོདཔ།
ཁྱིམ་གུང་༡༠,༨༤༡ ལུ་ གློག་ཐག་ར་བ་ཀི་ལོ་མི་ཊར་༡༩༨ བསྒོར་ཡོདཔ།
རྒེད་འོག་དངུལ་ཁང་༡༩༨ གཞི་བཙུགས།
རྩིས་ཁྲ་༡༡,༦༩༧ ཁ་ཕྱེ་ཡོདཔ།
ས་ཡ་༢༧༡ དངུལ་བཙུགས་བཏོན།
ས་ཡ་༧༥ གསོག་འཇོག།
ཆུ་དུང་ཐོག་ལས་ འཐུང་ཆུ་ཐོབ་སྤྱོད་བརྒྱ་ཆ་༩༧།
ཆུ་གཡུར་གསརཔ་ཀི་ལོ་མི་ཊར་༧༥.༨༦ བཏོན་ཡོདཔ།
བུ་ལོན་བསྡོམས་ཐེར་འབུམ་༡༧༡ ལས་ གློག་མེ་ལས་འགུལ་ཚུ་གི་དོན་ལུ་ ཐེར་འབུམ་༡༢༣.༨།
ཟུར་གསོག་ཡུ་ཨེསི་ཌོ་ལར་ཐེར་འབུམ་༡.༠༦༧
ཕྱི་དངུལ་ཐེར་འབུམ་༧༩༢.༤
རྒྱ་གར་གྱི་རུ་པི་བརྒྱ་ཆ་༢༥
ཚོང་འབྲེལ་ཆོག་ཐམ་༣༦,༥༦༤
གུང་སྟོང་༤,༣༣༣
སྤྱི་ལོ་༢༠༡༧ ལུ་ ལཱ་གཡོག་གོ་སྐབས་༧,༡༠༡།
བསྟན་འཛིན་རྣམ་རྒྱལ།


c: text/html

text:
འཆར་སྣང་།
རང་བཞིན་དང་མཐུན་པའི་སྒོ་ལས་ མི་སྡེའི་དཔལ་འབྱོར་སྒྲིང་སྒྲི་བཟོ་ནི།
དམིགས་སྐྱེད།
ཀ༽ འཇོན་དྲགས་དང་དོན་སྨིན་ཅན་གྱི་སྒོ་ལས་ ཞབས་ཏོག་སྤྲོད་ནི།
ངོ་སྤྲོད།
རང་བཞིན་དང་མཐུན་པའི་སྒོ་ལས་ མི་སྡེའི་དཔལ་འབྱོར་སྒྲིང་སྒྲི་བཟོ་ནི་ཟེར་བའི་ ཀྲོང་གསར་རྫོང་ཁག་གི་འཆར་སྣང་དང་འཁྲིལ་ཏེ་ རྫོང་ཁག་བདག་སྐྱོང་གིས་ འཆར་སྣང་འདི་དུས་ཡུན་ཐུང་ཀུ་ཅིག་ནང་འཁོད་བསྒྲུབ་ཐབས་ལུ་ འབད་བརྩོན་གྱི་སྒོ་ལས་ལཱ་འབད་ཐབས་ལུ་ ལམ་ཚན་ཁག་གི་ འབྲེལ་ཡོད་འཐུས་མི་ཚུ་ལུ་ རྒྱབ་སྐྱོར་དང་ཞབས་ཏོག་ཚུ་བྱིན་ནི། ཡོངས་འབྲེལ་འཆར་སྒོ་འདི་ ང་བཅས་རའི་རྫོང་ཁག་གི་ལས་བྱེདཔ་ཚུ་གི་དོན་ལུ་ བཟོ་ཚུགསཔ་ལས་ བསམ་པ་རྫོགས་ཏེ་ཡོད།
མ་གཞི་འཆར་སྒོ་ནང་ལུ་བཀོད་ཡོད་པའི་གནས་ཚུལ་ཚུ་མདོར་བསྡུས་ཅིག་ལས་བརྒལ་མ་བཀོད་རུང་ དེ་གིས་འཆར་སྒོ་ལག་ལེན་འཐབ་མི་ ཆེ་འབྲིང་ཆུང་གསུམ་ག་ར་ལུ་ ཕན་ཐོགས་བྱུང་ཚུགས་པའི་རེ་སྨོན་ཡོད།
ཀྲོང་གསར་རྫོང་ཁག་གི་བྱུང་རབས་མདོར་བསྡུས།
ཡོངས་འཛིན་ངག་གི་དབང་ཕྱུག་མཆོག་གི་ ཉམས་སྣང་ནང་ལུ་ ཆོས་སྲུང་དཔལ་ལྡན་ལྷ་མོ་གིས་ འབྲུག་དབུས་ཕྱོགས་ལུ་འགྱོ་དགོཔ་སྦེ་མཇལ་ཡོདཔ་ཨིན་མས། ལུང་བསྟན་འདི་དང་འཁྲིལ་ཏེ་ དཔལ་ལྡན་ལྷ་མོའི་ དཔུང་གྲོགས་ཀྱིས་སྒོ་ལས་ སྤྱི་ལོ་ ༡༥༤༡ ལུ་ ཡོངས་འཛིན་ངག་གི་དབང་ཕྱུག་མཆོག་ ཀྲོང་གསར་ གཡུ་གླིང་ཟེར་ས་ཕེབས་ནུག། ཕྱི་རུ་གཅིག་འབདཝ་ད་ ཡོངས་འཛིན་མཆོག་ སྒོམ་གནང་བཞུགསཔ་ད་ ད་ལྟོ་ཡོད་པའི་མགོན་ཁང་དེ་ཁར་ ནམ་མཁའ་སྟོང་པའི་ནང་ལས་ དཀར་མེ་འདྲ་བའི་མེའི་འོག་ཅིག་ཤར་ས་གཟིགས་ནུག། སྤྱི་ལོ་ ༡༥༤༣ ལུ་ དེ་ཁར་མཚམས་ཁང་ཅིག་རྐྱབ་སྟེ་ དེ་ཁར་ སྒོམ་གནང་བཞུགས་ནུག། ཤུལ་ལས་ སྒོམ་རྐྱབ་མི་གཞན་ཚུ་ཡང་དེ་ཁར་འོངས་ཏེ་ མཚམས་བཅད་བཞུགས་ནུག། མཚམས་ཁང་ལེ་ཤ་ཡོད་མི་འདི་ ཕྱི་མི་ཚུ་གིས་བལྟཝ་ད་ གཡུས་བཟུམ་མཐོངམ་ལས་ ས་གནས་དེ་གིས་མིང་ལུ་ ཀྲོང་གསར་ཟེར་ གཡུས་ཚན་གསརཔ་ཟེར་དར་ནུག།
སྤྱི་ལོ་ ༡༦༤༧ ལུ་ དཔལ་ལྡན་འབྲུག་པ་ ཞབས་དྲུང་ངག་དབང་རྣམ་རྒྱལ་མཆོག་གིས་ ཆོས་རྒྱལ་མ་འགྱུར་བརྟན་པ་ལུ་ ཀྲོང་གསར་དཔོན་སློབ་ཀྱི་གོ་གནས་གནང་ནུག། ཞབས་དྲུང་རིན་པོན་ཆེའི་བཀའ་དང་འཁྲིལ་ཏེ་ ཀྲོང་གསར་དཔོན་སློབ་ཀྱིས་ རྫོང་བཞེངས་ནུག། རྫོང་འདི་གི་མཚན་ཡང་ འབྲུག་མི་འགྱུར་ཆོས་འཁོར་རབ་བརྟན་རྩེ་ ཟེར་བཏགས་ནུག། མཚན་དེའི་དོན་དག་དེ་ཡང་ དུང་དཀར་རྩེ་ལུ་ཆགས་པའི་རྫོང་འདི་ འགྱུར་ནི་མེད་པའི་འབྲུག་རྒྱལ་ཁབ་ནང་ལུ་ ཆོས་ཀྱི་འཁོར་ལོ་རབ་ཏུ་བརྟན་ཏེ་ ཡུན་རིང་དུ་གནས་པའི་དོན་ཨིན་མས། ཆོས་རྒྱལ་མི་འགྱུར་བརྟན་པ་གིས་ ཡོངས་འཛིན་ངག་གི་དབང་ཕྱུག་སྒོམ་གནང་་བཞུགསཔ་ད་ ཉམས་སྣང་ནང་དཀར་མེའི་འོད་བཟུམ་ཤར་ས་ལུ་ མགོན་ཁང་ཅིག་རྐྱབ་ནུག།
དུས་རབས་ ༡༧ པའི་ཕྱི་མཚམས་ལུ་ སྡེ་སྲིད་བསྟན་འཛིན་རབ་རྒྱས་ཀྱིས་ རྫོང་འདི་རྒྱ་སྐྱེད་གཏང་ནུག། ད་ལྟོ་ རྫོང་དེ་ ཀྲོང་གསར་རྫོང་ཁག་གི་ བདག་སྐྱོང་དང་ རབ་སྡེའི་ཕྱག་ལཱ་གནང་སའི་ལྟེ་བ་སྦེ་ཡོདཔ་ཨིན་མས། རྫོང་ནང་ལུ་ ལྷ་ཁང་ ༢༦ ཡོདཔ་ད་ དགེ་སློབ་ཞལ་གྲངས་ ༤༥༠ ཡོདཔ་ཨིན།
བྱུང་རབས་ནང་་ལུ་ ཀྲོང་གསར་རྫོང་འདི་ རྩ་ཅན་ཅིག་ཨིན་མི་དེ་ཡང་ ཤར་ཕྱོགས་རྫོང་ཁག་ཚུ་གི་ ལྟེ་བ་སྦེ་སྡོད་ཡོད་པའི་ཁར་ ཀྲོང་གསར་དཔོན་སློབ་ཀྱི་བཞུགས་གནས་འབདཝ་ལས་ཨིན་མས། ད་རེས་ཡང་ རྒྱུན་འཛིན་རྒྱལ་སྲས་ཀྱི་ ཀྲོང་གསར་དཔོན་སྶོབ་ཀྱི་ཁྲི་མངའ་སྲོལ་ཡང་ དེ་ཁར་འབདཝ་ཨིན།
ཀྲོང་གསར་རྫོང་ཁག་ནང་ལུ་ ཨྱོན་གུ་རུ་རིན་པོ་ཆེ་་མཆོག་ དུས་རབས་ ༨ པའི་ནང་ བུམ་ཐང་ལས་ལོག་རྒྱ་ལུ་བྱོནམ་ད་ དེ་ཁར་སྒོམ་གནང་བཞུགས་ཡོདཔ་ད་ ཞབས་རྗེ་ཚུ་ཡང་ ནུབ་སྦིས་ ཀུབ་བྲག་ ཨྱོན་བྲག་དང་ ཕུམ་ཟུར་ལྷ་ཁང་ཚུ་ནང་མཇལ་ནི་ཡོདཔ་ཨིན། ཨིན་རུང་ འཁོར་ལམ་གྱི་མཐུན་རྐྱེན་ཚུ་མེདཔ་ལས་བརྟེན་ གནས་མཇལ་མི་ཆེནམ་ཅིག་མེདཔ་ཨིན། དེ་བཟུམ་སྦེ་ ཀྲོང་གསར་ཀྲོང་དང་ ལྟ་རྫོང་གཉིསཔོ་དེ་ཡང་ རྩ་ཅན་ཅིག་ཨིན་པའི་ཁར་ ལ་བཤལཔ་ཚུ་ཡང་མཇལ་བར་འོང་ནི་ཡོདཔ་ཨིན་།
ཀྲོང་གསར་རྫོང་ཁག་འདི་འབྲུག་རྒྱལ་ཁབ་ཀྱི་ས་གོ་སྦུག་ལུ་ར་ ཆགས་ཏེ་ཡོདཔ་ཨིན། སའི་རྒྱ་ཁྱོན་ཡང་ གྲུ་བཞི་ཀི་ལོ་མི་ཊར་ ༡༨༠༧ ཡོདཔ་ད་ སའི་མཐོ་ཚད་ རྒྱ་མཚོའི་ཚད་ལས་ མི་ཊར་ ༨༠༠ ལས་ ༤༨༠༠ གི་ནང་འཁོད་ཡོདཔ་ཨིན། སྤྱི་ལོ་ ༢༠༡༢ སྤྱི་ ༧ ཚུན་ལུ་ མི་རློབས་ཡང་ ༡༥༥༦༢ ཡོདཔ་ཨིན་མས། རྫོང་ཁག་གི་བྱང་ཤར་ཁ་ཐུག་ལུ་ བུམ་ཐང་རྫོང་ཁག་ཡོདཔ་ད་ ནུབ་ཁ་ཐུག་ལུ་ དབང་འདུས་ཕོ་བྲང་རྫོང་ཁག་དང་ ལྷོ་ཁ་ཐུག་ལུ་ གཞལ་སྒང་རྫོང་ཁག་ཡོད།
སའི་ཆགས་ཚུལ་ཡང་ ས་གོ་དོག་དྲགས་ཅིག་ནང་ཆགས་ཡོད་རུང་ ཤར་དང་ནུབ་ཕྱོགས་ཁ་ཐུག་གི་གཞུང་ལམ་དེ་དང་ ཀྲོང་གསར་དགེ་ལེགས་ཕུག་གི་གཞུང་ལམ་ ཡོད་མི་དེ་གིས་ ཀྲོང་གསར་རྫོང་ཁག་གི་རྒེད་འོག་ག་རའི་ནང་རེགཔ་ཨིན་མས། འདི་གིས་འབད་དཔལ་འབྱོར་གོང་འཕེལ་ལུ་ཕན་ཐོགས་སྦོམ་སྦེ་ར་འབག་ཚུགསཔ་ཨིན། གཞུང་ལམ་གྱིས་རྒེད་འོག་ནང་ལས་ཕར་ རེག་རུང་ གཡུས་ཚན་ཚུ་ནང་ ཁྱིམ་ཚུ་ ཁ་བཏོར་ཏེ་ཡོདཔ་ལས་ ཟུར་ལམ་ཚུ་མ་ལྷོད་པར་ཡོདཔ་ཨིན། ཟུར་ལམ་གྱི་མཐུན་རྐྱེན་མེད་མི་དེ་དང་ སའི་ཆགས་ཚུལ་དོག་དྲགས་ཅིག་ནང་ཡོད་མི་དེ་གིས་ མི་སེར་ཚུ་ལུ་ཞབས་ཏོག་ཚུ་བྱིན་ནིའི་ནང་ལུ་ དུས་ཡུན་འགོརཝ་མ་ཚད་ ལ་ཁག་བཏང་དོ་ཡོདཔ་ཨིན།
རྫོང་ཁག་ནང་ལུ་ རྒེད་འོག་ལྔ་ཡོད་མི་དེ་ཡང་། བྲག་སྟེང་། གོར་ཕུག། ནུབ་སྦིས། གླང་མཐིལ། སྟང་སི་སྦིས་ཨིན། བྲག་སྟེང་རྒེད་འོག་འདི་ གྲུ་བཞི་ཀི་ལོ་མི་ཊར་ ༨༤.༨ ཡོདཔ་ཨིན། གོར་ཕུག་རྒེད་འོག་དེ་ གྲུ་བཞི་ཀི་ལོ་མི་ཊར་ ༢༨༨.༡ ཡོདཔ་ད་ ནུབ་སྦིས་རྒེད་འོག་དེ་གྲུ་བཞི་ཀི་ལོ་མི་ཊར་ ༥༤༤.༤ ཡོདཔ་ཨིན། གླང་མཐིལ་རྒེད་འོག་དེ་ གྲུ་བཞི་ཀི་ལོ་མི་ཊར་ ༥༠༨.༤ དང་སྟང་སི་སྦིས་རྒེད་འོག་དེ་ གྲུ་བཞི་ཀི་ལོ་མི་ཊར་ ༣༧༡.༦ ཡོདཔ་ཨིན། ནུབ་སྦིས་རྒེད་འོག་འདི་ རྫོང་གསར་རྫོང་ཁག་ནང་ལུ་ མི་རློབས་མཐོ་ཤོས་ཡོད་པའི་རྒེད་འོག་ཅིན་ཨིན། ཀྲོང་གསར་རྫོང་ཁག་གི་མི་སེར་ཚུ་ མང་ཆ་ཤོས་ཅིག་ སོ་ནམ་ཞིང་ལཱ་ལུ་བསྟེནམ་ཨིན། ཞིང་པ་ཚུ་གིས་ ལོ་ཐོག་ཡང་སྣ་ཚོགས་སྦེ་ར་བཙུགས་དོ་ཡོད་པའི་ཁར་ གཡུས་ཚན་ལ་ལུ་ཅིག་ནང་ ཀེ་བ་ལུ་གཙོ་བོར་བཏོན་ཏེ་ འོང་འབབ་བཟོ་དོ་ཡོདཔ་ཨིན།
སའ་རྒྱ་ཁྱོན་གྲུ་བཞི་ཀི་ལོ་མི་ཊར་ ༡༧༢༣ འབད་མི་ འཇིགས་མེད་སེངྒེ་དབང་ཕྱུག་གླང་ཀ་ཡང་ ཀྲོང་གསར་རྫོང་ཁག་ནང་ཚུདཔ་ཨིན། གླིང་ཀ་དེ་ཁར་ འཛམ་གླིང་ནང་ལུ་ དཀོན་དྲགས་དང་ཉམས་ནིའི་ཉེན་ཁ་ཡོད་མི་ སེམས་ཅན་དང་ ཤིང་རིགས་ཚུ་ཡོདཔ་མ་ཚད་ འཛམ་གླིང་ནང་ལུ་དཀོན་དྲགས་ཆེ་བའི་ སྤྱ་དཀར་གསེར་གྱི་མདོག་ཅན་དེ་ཡང་ ཡོདཔ་ཨིན། གླང་ཀ་འདི་སྤྱི་ལོ་ ༢༠༠༠ ལུ་གཞི་བཙུགས་འབད་ཡོད་མི་འདི་ཡང་ མི་གིས་མ་རེག་པའི་སྐྱེས་ལྡན་གནས་སྟངས་རིམ་ལུགས་འདི་ རང་འཇགས་སྦེ་བཞག་ནི་དང་ སྲུང་སྐྱོབ་འབད་ནིའི་དོན་ལུ་ཨིན། གླང་ཀ་དེ་་ནང་ ཀོང་ཤིང་དང་ཤིང་ཤོམ་འདབ་སྦོམ་ཡོད་མིའི་རིགས་ཚུ་ཡོདཔ་ཨིན། འཇིགས་མེད་སེངྒེ་དབང་ཕྱུག་ཀླང་ཀའི་དམའ་ས་ལུ་ ག་བ་ཧེ་མ་སྡོད་པའི་ མོན་པ་ཚུ་གནས་ཏེ་ཡོདཔ་ཨིན།
རྫོང་གི་ཉེ་འདབས་ལས་འགྱོ་མི་ མང་སྡེ་ཆུ་འདི་གིས་རྫོང་ཁག་གཉིས་སྦེ་བཟོཝ་ཨིན་མས། ས་གཞིས་དེ་ཡང་ རློན་ཞིང་དྲོད་དང་ལྡན་པའི་ཁར་ བསིལ་དྲོད་སྙོམས་ཏོག་ཏོ་སྦེ་ཡང་སྡོད་དོ་ཡོདཔ་ཨིན། ས་དེ་ཡང་ ལུ་ལུ་བྱེམ་ས་དང་ ལུ་ལུ་ འདམ་ས་སྦེ་ཡོདཔ་ཨིན། སའི་དབྱིབས་དེ་ཡང་ བྱང་ཁ་ཐུག་ལུ་ གཤོང་སྦོམ་སྦེ་སརྩུབ་དྲགས་སྦེ་ཡོད་པའི་ཁར་ ལྷོ་ཁ་ཐུག་ལུ་ གྱེན་གཟར་དྲགས་སྦེ་ཡོདཔ་ཨིན།
སའི་རྒྱ་ཁྱོན་ གྲུ་བཞི་ཀི་ལོ་མི་ཊར་ ༡༥༨༧ ཡོད་ས་ལས་ བརྒྱ་ཆ་ ༨༧.༡༥ ནགས་ཚལ་གྱི་ཁྱབ་སྟེ་ཡོདཔ་ཨིན། རྒྱ་གར་གཞུང་གི་རྒྱབ་སྐྱོད་ཐོག་ལུ་ འབྲུག་གཞུང་གི་ མེ་ག་ཝཊ་ ༧༢༠ འབད་མིའི་ མང་སྡེ་ཆུ་གློག་མེ་ལས་འཛིན་འདི་ གཞུང་གིས་ སྤྱི་ལོ་ ༢༠༢༠ གི་ནང་འཁོད་ གློག་མེ་གོང་འཕེལ་ མེ་ག་ཝཊ་ ༡༠༠༠༠ བསྒྲུབ་ནི་ཨིན་མི་ལས་ ལས་འགུལ་ཅིག་འདི་་ཨིན།
སྤྱི་ལོ་ ༢༠༡༠ སྤྱི་ཟླ་ ༨ པའི་ནང་ འགོ་བཙུགས་ཡོད་པའི་ ལས་འགུལ་དེ་ མང་སྡེ་ཆུའི་གཡོན་ཁ་ཐུག་ལུ་བཟོ་ཡོད་ད་ ལས་འགུལ་དེ་ཡང་ སྤྱི་ལོ་ ༢༠༡༨ ཕྱེ་མཚམས་ལུ་མཇུག་བསྡུ་ནིའི་འཆར་གཞི་ཡོདཔ་ཨིན།

robotstxt: allowed

filter: keep


text:
༉ ཉེས་འཛུགས་ཅན་ ཆོས་ཉིད་བཟང་མོ་གིས་ མོང་སྒར་ སྐྱིད་བདེ་མཁར་གཡུས་ཚན་གྱི་ ཁྱིམ་ཅིག་ནང་འཛུལ་ཏེ་ ཅ་ཆས་ཚུ་ ཨར་རྐུན་འབད་བའི་ཁར་ ཁྱིམ་མེ་སྤར་མི་ལུ་བརྟེན་ ཁྲིམས་འདུན་གྱིས་ ཉེས་ཁྲིམས་སྟབས་གཅིག་སྦེ་ ལོ་༤ དང་ཟླཝ་༦ བཀལ་ནུག།
དེ་ཡང་ ཁྲིམས་འདུན་ལས་ དབྱེ་བཤེར་རིམ་པར་མཛད་དེ་ ཁྲིམས་ཀྱི་དགོངས་དོན་ལྟར་ ཉེས་འཛུགས་ཅན་ ཆོས་ཉིད་བཟང་མོ་ལུ་ ཉེས་ཁྲིམས་ཁག་གཉིས་ སྨིན་དགོཔ་བྱུང་མི་དེ་ འཛིན་བཟུང་འབད་བའི་ ཉིནམ་ལས་འགོ་བཙུགས་ བཙོན་ཁྲིམས་ལོ་༤ དང་ཟླཝ་༦ བཀལ་ནུག།
དེ་ཡང་ སྤྱི་ཟླ་༡ པའི་ཚེས་༢༧ ལས་ སྤྱི་ལོ་༢༠༢༡ ཟླ་༡ ཚེས་༢༦ ཚུན་ལོ་༤ ཉེས་ཁྲིམས་སྟབས་གཅིག་སྦེ་ བཀལ་ཡོདཔ་སྦེ་ཨིན་པས།
མ་གཞི་ ཉེས་ཅན་ཨམ་སྲུ་དེ་གིས་ ཉམས་རྒུད་པའི་ ཁྱིམ་གྱི་སྒོའི་ མནལ་ལྕགས་སྤོག་བཏང་སྟེ་ ཁྱིམ་ནང་འཛུལ་ཞིནམ་ལས་ ཅ་ཆས་བཙུགས་མི་ སྒྲོམ་གྱི་ལྟེ་མིག་སྤོག་སྟེ་ གསེར་གྱི་ཅ་ཆས་དང་ དཀྱི་ར་ དངུལ་ཚུ་ བཏོན་འབག་མི་ལུ་བརྟེན་ འབྲུག་གི་ཉེས་འགེལ་ཁྲིམས་དེབ་ཀྱི་ དགོངས་དོན་ལས་འགལ་ཡོདཔ་ལས་ དབྱེ་རིམ་༤ པའི་ཉེས་ཁྲིམས་ ལོ་༤ བཀལ་ནུག།
དེ་བཟུམ་སྦེ་ ཉེས་འཛུགས་ཅན་ཨམ་སྲུ་དེ་གིས་ ཉམས་རྒུད་པའི་ཁྱིམ་ནང་ལས་ ཅ་ཆས་དང་ ཏི་རུ་ཚུ་ ཨར་རྐུན་འབད་དེ་ ཉིན་གྲངས་༤ ལངམ་ད་ ད་རུང་ ཁྱིམ་ནང་འཛུལ་ཏེ་ ཉལ་ཁང་གི་ ཉལ་ཁྲིའི་གདན་ཁེབས་གུ་ལས་ མེ་སྤར་ཡོདཔ་བཞིན་དུ་ ཉལ་ཁང་དེ་མེ་གིས་འཚིགས་ཡོདཔ་ལས་ཉེས་ཁྲིམས་ལོ་༤ བཀལ་ནུག།
དེ་བཟུམ་སྦེ་ སྤྱི་ལོ་༢༠༡༦ ཟླ་༣ པའི་ཚེས་༢༨ ལུ་ ཉེས་འཛུགས་ཅན་ ཆོས་ཉིད་བཟང་མོ་གིས་ ཉམས་རྒུདཔ་ ཡེ་ཤེས་རྡོ་རྗེ་གི་ ཁྱིམ་ནང་འཛུལ་ཏེ་ གསེར་གྱི་རྒྱན་ཆ་ སིན་ཅུང་ཆ་༢ རྡོ་རྗེ་ཆུང་བ་༡ མཛུབ་དཀྱི་༣ བྱུ་རུ་ཆ་༢ ཨརཝ་རྐུན་འབད་བའི་རྗེས་སུ་ སིན་ཅུང་ཆ་༡ རྡོ་རྗེ་ཆུང་བ་༡ མཛུབ་དཀྱི་༣ སླར་ལོག་ཐོབ་སྟེ་ ཉེས་འདོགས་པ་གིས་ ཉམས་རྒུད་པ་ལུ་ རྩིས་སྤྲོད་འབད་མི་དང་ སིན་ཅུང་ཆ་༡ དང་ བྱུ་རུ་ཆ་༢ ལོག་ཐོབ་མ་ཚུགས་ཟེར་ཨིན་པས།
བཤེར་བཅུད་དང་འཁྲིལ་བ་ཅིན་ རྩོད་དཔོན་ཡོངས་ཁྱབ་ཡིག་ཚང་ལས་ ངོ་ཚབ་འགོ་དཔོན་ ཀུན་ལེགས་ཚེ་རིང་གིས་ ཁྲིམས་འདུན་ལུ་ གསལ་ཞུ་འབད་མིའི་ནང་ སྤྱི་ལོ་༢༠༡༧ ཟླ་༡ པའི་ཚེས་༡༨ ཕྱི་རུ་ཆུ་ཚོད་༧ དེ་ཅིག་ཁར་ སྐྱེས་ལོ་༣༥ ལང་མི་ ཆོས་ཉིད་བཟང་མོ་གིས་ ཉམས་རྒུདཔ་བདེ་ཆེན་དཔལ་སྒྲོན་གྱི་ ཉལ་ཁང་ནང་ཡོད་པའི་ སྒྲོམ་གྱི་ལྡེ་མིག་སྤོག་སྟེ་ གསེར་གྱི་སིན་ཅུང་ཆ་གཉིས་དང་ གསེར་སྒྲོན་ཀོ་མ་ཆ་གཅིག་ དངུལ་ཤན་ཕོརཔ་གཅིག་ ལྦཝ་གི་ཕོརཔ་གཅིག་ ཐིང་ཁབ་གསེར་སྒྲོན་ཀོ་མ་ཆ་གཅིག་ དཀྱི་ར་མེ་ཏོག་ཅན་གཅིག་ དེ་ལས་ སྐུད་ཤུ་ཐགས་རས་ ཕྱེད་ཀ་འབད་མི་གཅིག་ ཨརཝ་རྐུ་ནུག་ཟེར་ཨིན་པས།
དེ་བཟུམ་སྦེ་ དངུལ་གྱི་རྟགས་མ་གཅིག་ ཟངས་ཀྱི་རྟགས་མ་གཅིག་ ཁྲི་མངའ་གསོལ་གྱི་ཐ་ལ་དྲུག་ བྱུ་རུ་ཤེལ་སྐོར་གཉིས་ བོད་ཀྲམ་དྲུག་ གསེར་གྱི་གདོབ་ཅུ་གཅིག་ གཡང་རྫས་ནང་བཞག་མི་ དང་ཕུའི་ཏི་རུ་རྙིངམ་བསྡོམས་དངུལ་ཀྲམ་༨,༤༥༥/- དང་ དངུལ་རྐྱང་༢༦,༠༠༠/-ཐམ་པ་བཅས་ ཨར་རྐུན་འབད་མི་ཚུ་ ཁས་ལེན་འབད་ཡི་ཟེར་ཞུ་ནུག།
ཉམས་རྒུད་པའི་ ཁྱིམ་ནང་ལས་ ཅ་ཆས་ཚུ་ ཨར་རྐུན་འབད་མི་ཚུ་ བདའ་ཟུན་འོང་མནོ་སྟེ་ སྤྱི་ཟླ་༡ པའི་ཚེས་༢༢ ཀྱི་ཕྱི་རུ་ ཉེས་འཛུགས་ཅན་གྱིས་ ཉམས་རྒུད་པའི་ ཁང་མིག་ནང་འཛུལ་ཏེ་ ཉལ་ཁྲི་གི་ གདན་ཁེབས་གུ་ལས་ མེ་སྤར་བཏང་ཡོདཔ་བཞིན་དུ་ ཉལ་ཁང་མེ་གིས་ འཚིགས་ཡོདཔ་ལས་ ཉེས་འཛུགས་ཅན་གྱིས་ ཁས་ལེན་འབད་ནུག།
བཀྲིས་སྒང་རྫོང་ཁག་ གླུ་མང་རྒེད་འོག་ གཡུས་བདེ་ནོ་ལས་ཨིན་མི་ ཉེས་འཛུགས་ཅན་ ཆོས་ཉིད་བཟང་མོ་དེ་ རྨགཔ་དང་གཅིག་ཁར་ སྐྱིད་བདེ་མཁར་ལུ་ སྡོད་ཡོདཔ་ད་ ཉེས་འཛུགས་ཅན་གྱིས་ ཁྲིམས་འགེལ་འབད་བའི་རྗེས་སུ་ སྤྱི་ཟླ་༡ པའི་ཚེས་༢༧ ལུ་ ཁྲིམས་སྲུང་འགག་པ་གིས་ འཛིན་བཟུང་འབད་ཡོདཔ་ཨིན་པས།
ཁྲིམས་སྲུང་འགག་པ་གིས་ བཙན་བཟུང་འབད་མི་ ཨར་རྐུན་གྱི་རྒྱུ་དངོས་ཚུ་ ཉེས་དོགས་པ་ རྩོད་དཔོན་ཡོངས་ཁྱབ་བརྒྱུད་དེ་ ཉམས་རྒུདཔ་ བདེ་ཆེན་དཔལ་སྒྲོན་ལུ་ སོར་ཆུད་འབད་ཡོདཔ་ནུག།
ཨིན་རུང་ ཐོབ་མ་ཚུགས་མི་ དངུལ་ཀྲམ་༢༦,༠༠༠ དང་ ཕྱིའི་རྒྱལ་གྱི་དངུལ་ ཡུ་ཨེསི་དྲོ་ལར་༣༧ དེ་ལས་ དངུལ་ཀྲམ་༡,༢༡,༢༨༠ གནས་མི་ མེ་གིས་ འཚིགས་ཡོད་པའི་རྒྱུ་དངོས་བཅས་ ཡོངས་བསྡོམས་དངུལ་ཀྲམ་༡༤༩,༦༨༥ དེ་ ཉེས་འཛུགས་ཅན་གྱིས་ འཁྲུན་ཆོད་གནང་བའི་ཉིནམ་ལས་ ཟླ་ངོ་གསུམ་གྱི་ནང་འཁོད་ ཉམས་རྒུདཔ་ལུ་ ཚང་འགྲིག་སོར་ཆུད་འབད་དགོཔ་སྦེ་ ཨིན་པས།
དེ་ཡང་ ཉམས་རྒུདཔ་ ཡེ་ཤེས་རྡོ་རྗེ་ལུ་ གསེར་གྱི་སིན་ཅུང་ཆ་གཅིག་གི་ཚབ་ལུ་ དངུལ་ཀྲམ་༦,༩༣༥ འཁྲུན་ཆོད་གནང་བའི་ཉིནམ་ལས་རྩིས་ཏེ་ ཉིན་གྲངས་༡༠ གྱི་ནང་འཁོད་ལུ་ སྤྲོད་དགོཔ་སྦེ་ འཁྲུན་ཆོད་གནང་པའི་གནས་ཚུལ།
མོང་སྒར་ལས་ བཀྲིས་ཕུན་ཚོགས།


text:
གནས་ཚུལ་གསར་བཏོན།
སྤྱི་ལོ་ ༢༠༢༡ སྤྱི་ཟླ་ ༨ པའི་སྤྱི་ཚེ་ ༡༡ ལུ། ཐིམ་ཕུག། འབྲུག་གཞུང་དང་འཛམ་གླིང་སྤྱི་ཚོགས་གོང་འཕེལ་ལས་རིམ་གྱིས་ འབྲུག་ལུ་ བལྟ་བཤལ་ལས་སྡེའི་སྐྱེ་སྡན་རིགས་སྣ་ ཉམས་སྲུང་འབད་ནི་ལུ་གཙོ་བོ་བཏོན་ནིའི་དོན་ལུ་ རྒྱལ་སྤྱི་རང་བཞིན་གནས་སྟངས་མཐུན་རྐྱེན་༼ཇི་ཨི་ཨེཕ༽ གྱི་མ་དངུལ་རྒྱབ་བསྐྱོར་ཐོག་ལས་ ཡུ་ཨེས་ཌོ་ལར་ས་ཡ་ ༤.༨༥༤ གནས་པའི་ལས་འགུལ་གུར་མཚན་རྟགས་བཀོད་གནང་ཡི། ལས་འགུལ་དེ་ཡང་ འབྲུག་བལྟ་བཤལ་ཚོགས་སྡེ་གིས་ ལོ་ལྔའི་འཆར་གཞི་ ༡༢ པའི་ནང་ལུ་ བལྟ་བཤལ་ལས་སྡེའི་ གཙོ་རིམ་ལས་རིམ་གྱི་ཆ་ཤས་ལས་རིམ་ཅིག་སྦེ་ལག་ལེན་འཐབ་ནི་ཨིན་པས། ལས་འགུལ་འདི་གིས་ སྐྱེ་ལྡན་རིགས་སྣ་ཉམས་སྲུང་ཐོག་ལས་བལྟ་བཤལ་གོང་འཕེལ་བཏང་ཚུགསཔ་ཅིག་སྦེ་བཟོ་ནི་དང་ འབྲུག་རྒྱལ་ཁབ་འདི་ དཔེ་སྟོན་གྱི་སྐྱེ་གནས་སྟངས་ལྡན་བལྟ་བཤལ་ཅིག་སྦེ་བཟོ་ནིའི་དམིགས་ཡུལ་སྐྱེདཔ་ཨིན་པས། ལས་འགུལ་ འདི་ཡང སྐྱེ་ལྡན་རིགས་སྣའི་གནོད་པ་མར་ཕབ་འབད་ནི་དང་ ཡུན་བརྟན་མ་དངུལ་ཉམས་སྲུང་ དེ་ལས་ སྲུང་སྐྱོབས་ཀྱི་ས་ཁོངས་ནང་འཁོད་དང་ཕྱི་ཁར་སྡོད་མི་ མི་ཚུའི་འཚོ་བའི་མཐུན་རྐྱེན་དང་ ས་ཁོངས་གཅིག་ནང་གནས་པའི་མི་དང་རི་དྭགས་སེམས་ཚུའི་བར་ན་ལྷན་ཐབས་ལུ་ ཕུགས་ཀྱི་མཐའ་དོན་གྱི་དམིགས་གཏད་ཅིག་ཨིན། འབྲུག་རྒྱལ་ཁབ་ཀྱིས་ཁྱབ་གནད་ཆེ་བའི་ནད་ཡམས་ཀོ་ཝིད-༡༩ འདི་ལེགས་ཤོམ་སྦེ་བཀག་འཛིན་འབད་དེ་ མི་མང་འཚབས་ཆེན་གྱི་དཀའ་ངལ་ཚུ་སེལ་ཡོད་རུང་ རྒྱལ་ཁབ་ཀྱི་དཔལ་འབྱོར་ལས་སྡེ་གཙོ་བོ་ དཔྱེ་འབད་བ་ཅིན་བལྟ་བཤལ་ལས་སྡེ་ལུ་གདོང་ལེན་སྦོམ་བྱུང་ཡོདཔ་ཨིན། ལས་འགུལ་འདི་ཡང་ ཁ་གསལ་ཆེད་ལྷབ་ནི།


text:
རྩོད་དཔོན་ཡོངས་ཁྱབ་ཡིག་ཚང་འདི་ འབྲུག་གི་འཛིན་སྐྱོང་ལྷན་སྡེའི་ཁྲིམས་དོན་ཡན་ལག་ཅིག་ཨིན། ཡིག་ཚང་འདི་ འགོ་ཐོག་ སྤྱི་ལོ་༡༩༩༩ལུ་ གཞུང་སྐྱོང་ལེགས་ལྡན་འཕེལ་རྒྱས་ཀྱི་ཐབས་ལུ་ གཞི་འཛུགས་འབད་ཡོད་མི་ དམིགས་བསལ་ལས་བྱེད་ཚོངས་ཆུང་གི་རྒྱབ་སྣོན་དང་འཁྲིལ་ཏེ་ ཁྲིམས་དོན་ཡིག་ཚང་སྦེ་ གཞི་བཙུགས་འབད་ཡོདཔ་ཨིན། (Ref.: RCSC/S-4/99/12 dated 13th December 1999).
རྩོད་དཔོན་ཡོངས་ཁྱབ་ཡིག་ཚང་དང་ཁྲིམས་དོན་ལྷན་ཁག་གཉིས་ ཕྱག་འགན་ཐུན་མོང་ཨིན་པའི་གོ་རྟོགས་བྱུང་ཡོདཔ་དང་ ཡིག་ཚང་འདི་ བློན་པོ་ལྷན་ཚོགས་ཀྱི་ཁྲི་འཛིན་ མི་རྗེ་བློན་པོ་སངས་རྒྱས་དངོས་གྲུབ་ ཞལ་བཞུགས་པའི་སྐབས་ལུ་ བློན་པོ་ལྷན་ཚོགས་ཀྱི་ཐབས་གནས་ཅན་གྱི་གསར་གཏོད་ཡིག་ཚང་ཅིག་སྦེ་ ཆ་གནས་བསྒྲུབས་ནུག། (As mentioned in the Minutes of the Meeting dated 19th October 2001)
དེ་ཡང་ གཞུང་གི་ལས་སྡེ་ཁག་ཚུ་ནང་ དེ་འཕྲོ་ལས་དང་ལེན་འབད་དགོ་པའི་དབང་ཚད་ལོག་སྤྱོད་དང་འབྲེལ་བའི་དཀའ་ངལ་ཚུ་ བརྟག་ཞིབ་འབད་ནིའི་འདུན་པ་བསྐྱེད་དེ་གཞི་བཙུགས་འབད་ནུག (As mentioned in the Minutes of the Meeting dated 19th October 2001)
སྤྱི་ལོ་༢༠༠༠སྤྱི་ཟླ་༡པའི་སྤྱི་ཚེས་༠༡ལུ་ རྒྱལ་ཡོངས་ཚོགས་འདུའི་དྲུང་ཆེན་ དྲགོས་བཀྲིས་ཕུན་ཚོགས་འདི་ ཨ་རྟག་གི་ཕྱག་འགན་གྱིས་མ་ཚད་པར་ དོ་རུང་ཕྱག་འགན་ལྷན་ཐབས་ ཁྲིམས་དོན་ཡིག་ཚང་གི་ཡོངས་ཁྱབ་མདོ་ཆེན་སྦེ་ བསྐོ་བཞག་གནང་ནུག (Ref.: RCSC/S-4/99/4051 dated 24th November 1999)
ཁྲིམས་དོན་ཡིག་ཚང་འདི་ སྤྱི་ལོ༢༠༠༠སྤྱི་ཟླ་༤པའི་སྤྱི་ཚེས་༡༤གི་ཚེ་ ཁྲིམས་མཐུན་གྱི་བྱ་རིམ་ཡོངས་རྫོགས་བསྒྲུབ་ནིའི་དོན་ལུ་ གཞུང་གི་སྐུ་ཚབ་སྦེ་ འགན་ཁུར་འབག་སྟེ་ ཕྱག་ལཱ་གནང་སའི་ཡིག་ཚང་ལྟེ་བ་ཅིག་སྦེ་ གཞུང་འབྲེལ་དུ་གཞི་བཙུགས་འབད་གནང་ནུག ཁྲིམས་དོན་ཡིག་ཚང་འདི་ ཧེ་མ་ མུ་ཏིག་ཐང་སྨད་ལུ་ཡོད་པའི་ ཆུ་ཁ་གློག་མེ་ལས་འགུལ་མགྱོན་ཁྱིམ་གྱི་སྒྲིང་ཁྱིམ་ནང་སྦེ་ གཞིས་ཆགས་ཡོདཔ་དང་ རྒྱལ་གཞུང་ཞི་གཡོག་ལྷན་ཚོགས་དང་ ནང་སྲིད་ལྷན་ཁག་འོག་གི་ཁྲིམས་དང་བཀའ་བཀྱོན་སྡེ་ཚན་གྱི་ཉེས་བཤེར་ལཱ་འགན་ཚུ་ ཡིག་ཚང་འདི་གིས་ རྩིས་ལེན་ཏེ་ ཕྱག་ལཱ་གནང་ནི་འགོ་བཙུགས་ནུག།
སྤྱི་ལོ་༢༠༠༡གི་ལོར་ དུས་ཡུན་ཐུང་ཀུ་ཅིག་གི་དོན་ལས་ ཁྲིམས་དོན་ཡིག་ཚང་གི་མིང་འདི་ ཁྲིམས་དོན་ལས་ཁུངས་ཟེར་ མིང་བཏགས་གནང་ནུག
སྤྱི་ལོ་༢༠༠༡སྤྱི་ཟླ་༩པའི་སྤྱི་ཚེས་༧ལུ་ ཕུན་ཚོགས་གླིང་དྲུང་ཁག་གི་དྲང་དཔོན་ ཀུན་ལེགས་ཚེ་རིང་འདི་ ཡིག་ཚང་འདི་གི་མདོ་ཆེན་སྦེ་ བསྐོ་བཞག་འབད་ཞིནམ་ལས་ ཡིག་ཚང་གི་མིང་འདི་ ལོག་སྟེ་ར་ ཁྲིམས་དོན་ཡིག་ཚང་ཟེར་ མིང་བཏགས་གནང་ནུག ཁྲིམས་དོན་ཡིག་ཚང་འདི་ནང་ མདོ་ཆེན་གསར་བསྐོས་གནང་བའི་ཤུལ་ ཡོངས་ཁྱབ་མདོ་ཆེན་ དྲགོས་བཀྲིས་ཕུན་ཚོགས་ཀྱི་གནས་ཡུན་འདི་ དེམ་ཅིག་སྦེ་མཇུག་བསྡུ་ནུག
དྲགོས་ཀུན་ལེགས་ཚེ་རིང་གིས་ སྤྱི་ལོ་༢༠༠༦སྤྱི་ཟླ་༣པའི་སྤྱི་ཚེས་༦ (Ref.: OLA/B-18/434 dated 6th March 2006)ལུ་ འབྲུག་གི་རྩོད་གཞིའི་མཐར་ཐུག་ས་ ཁྲིམས་ཁང་གོང་མའི་དྲང་དཔོན་ལུ་ གོ་གནས་ཡར་སེང་མ་གནང་ཚུན་གྱི་རིངས་ལུ་ ཁྲིམས་དོན་ཡིག་ཚང་གི་མདོ་ཆེན་སྦེ་ ཕྱག་ལཱ་གནང་སྟེ་བཞུགས་ནུག ད་རེས་ནངས་པ་ དྲགོས་ཀུན་ལེགས་ཚེ་རིང་འདི་ རྒྱལ་ཡོངས་ཚོགས་སྡེའི་ནང་ མངའ་བདག་རྒྱལ་པོའི་ཁྱད་ལྡན་གྱི་འཐུས་མིའི་གྲས་ལས་གཅིག་ཨིན།
ཡིག་ཚང་འདི་ནང་ མདོ་ཆེན་གསརཔ་བསྐོ་བཞག་མ་གནང་ཚུན་ཚོད་ ད་ལྟོ་ བུམ་ཐང་རྫོང་ཁག་ཁྲིམས་འདུན་གྱི་དྲང་དཔོན་ དྲགོས་པདྨ་རིག་འཛིན་གྱིས་ ལས་ཚབ་མདོ་ཆེན་སྦེ་ ཕྱག་འགན་བསྣམས་ཏེ་ ཕྱག་ལཱ་གནང་ནུག
སྤྱི་ལོ་༢༠༠༦སྤྱི་ཟླ་༤པའི་སྤྱི་ཚེས་༢༦ལུ་ དབང་འདུས་ཕོ་བྲང་ཁྲིམས་འདུན་གྱི་དྲང་དཔོན་ དྲགོས་དམ་ཆོས་རྡོ་རྗེ་འདི་ ཡིག་ཚང་འདི་གི་མདོ་ཆེན་གསརཔ་སྦེ་ བསྐོ་བཞག་གནང་ནུག དེ་ལས་ཚུར་ ཁྲིམས་དོན་ཡིག་ཚང་གིས་ སྤྱི་ལོ་༢༠༠༢ལུ་ བློན་པོ་ལྷན་ཚོགས་ཀྱིས་གནང་བའི་འགན་ཚད་དང་འཁྲིལ་ ཕྱག་ལཱ་གནང་སྟེ་སྡོད་ནུག ཨིན་རུང་ སྤྱི་ལོ་༢༠༠༦སྤྱི་ཟླ་༦པའི་སྤྱི་ཚེས་༣༠ལས་ འབྲུག་གི་རྩ་ཁྲིམས་ཟིན་བྲིས་ཀྱི་རྩ་ཚན་༢༩པའི་དགོངས་དོན་དང་འཁྲིལ་ ཡིག་ཚང་གི་དབང་ཚད་བསྟར་སྤྱོད་འབད་ཐབས་ལུ་ རྒྱལ་ཡོངས་ཚོགས་འདུའི་ཚོགས་ཐེངས་༨༥པ་ཚོགས་པའི་སྐབས་ རྩོད་དཔོན་ཡོངས་ཁྱབ་ཡིག་ཚང་གི་བཅའ་ཁྲིམས་འདི་ ཆ་འཇོག་གྲུབ་གནང་ནུག།
སྤྱི་ལོ་༢༠༠༦སྤྱི་ཟླ་༨པའི་སྤྱི་ཚེས་༡༥ལུ་ བློན་པོ་ལྷན་ཚོགས་ཀྱི་མཉམ་འབྲེལ་ཚོགས་ཆུང་ཞལ་འཛོམས་ཐེངས་༣༡༨པའི་ནང་ གཞུང་འབྲེལ་དུ་རྩོད་དཔོན་ཡོངས་ཁྱབ་ཡིག་ཚང་ཅིག་ གཞི་བཙུགས་འབད་དགོ་པའི་ཁར་ དེ་ནང་ རྩོད་དཔོན་ཡོངས་ཁྱབ་ཅིག་ཡང་བསྐོ་བཞག་འབད་དགོ་པའི་གྲོས་ཐག་བཅད་ནུག དེ་དང་འཁྲིལ་ཏེ་ སྤྱི་ལོ་༢༠༠༦སྤྱི་ཟླ་༩པའི་སྤྱི་ཚེས་༢༥གི་ཚེ་ འབྲུག་གི་ཁྲིམས་སྤྱི་བློན་པོ་ མི་རྗེ་བསོད་ནམས་སྟོབས་རྒྱས་ཀྱིས་ རྩོད་དཔོན་ཡོངས་ཁྱབ་ཡིག་ཚང་འདི་ གཞུང་འབྲེལ་སྦེ་འགོ་འབྱེད་གནང་པའི་ཤུལ་ དམ་ཆོས་རྡོ་རྗེ་འདི་ ཧེ་མའི་གོ་གནས་ལས་ རྩོད་དཔོན་ཡོངས་ཁྱབ་ལུ་བསྐོ་བཞག་གནང་ནུག ཤུལ་ལས་ དྲགོས་དམ་ཆོས་རྡོ་རྗེ་གིས་ ཡིག་ཚང་འདི་ལས་ དགོངས་ཞུ་མཛད་དེ་ སྤྱི་ལོ་༢༠༠༧སྤྱི་ཟླ་༨པའི་སྤྱི་ཚེས་༢༢ལུ་ ཡིག་ཚང་གི་ཕྱག་འགན་ཚུ་ག་ར་རྩིས་སྤྲོད་གནང་ནུག (Ref.: OAG/Adm-or/92 dated 22/8/2007) དྲགོས་དམ་ཆོས་རྡོ་རྗེ་འདི་ ད་ལྟོ་ ཕྱི་འབྲེལ་ལྷན་ཁག་གི་བློན་པོའི་གོ་གནས་ལུ་བཞུགས་ཏེ་ཡོད།
ཡིག་ཚང་འདི་ནང་ རྩོད་དཔོན་ཡོངས་ཁྱབ་མེད་པར་ཡུན་རིངམོ་ལུས་པའི་ཤུལ་ སྤྱི་ལོ༢༠༠༨ཀྱི་ལོར་ རྩོད་དཔོན་ཡོངས་ཁྱབ་ཡིག་ཚང་གི་འོག་ལུ་ཡོད་པའི་ཟིན་འགོད་དང་བསྐྱར་ཞིབ་སྡེ་ཚན་གྱི་གཙོ་འཛིན་ ཀརྨ་ལྷུན་རྩེ་གིས་ ལས་ཚབ་རྩོད་དཔོན་ཡོངས་ཁྱབ་སྦེ་ ཕྱག་ཕྱིད་ཞུ་ནུག དེ་བསྒང་ ཡིག་ཚང་ལས་བྱེདཔ་གི་ཁ་གྱངས་དང་འཁྲིལཝ་ད་ ཡིག་ཚང་གི་ས་སྒོ་དོག་དྲགས་འབད་ནི་དེ་གིས་ ལས་བྱེདཔ་ཚུ་མ་ཤོང་པའི་དཀའ་ངལ་བྱུང་ནུགདེ་འབད་ནི་དེ་གིས་ སྤྱི་ལོ་༢༠༠༨ལུ་ དཔེ་མཛོད་ཁང་ མཛོད་ཁང་ བདག་སྐྱོང་དང་དངུལ་རྩིས་སྡེ་ཚན་བདེ་ཡངས་སྦེ་ཤོང་ཚུགས་པའི་སྦ་སྒོར་ཅིག་བརྐྱབས་ནུག ལོ་དེ་གི་སྤྱི་ཟླ་༢པའི་སྤྱི་ཚེས་༢༡ལུ་ ཀརྨ་ལྷུན་རྩེའི་འགོ་ཁྲིད་བཟང་པོའི་འོག་ འབྲུག་རྒྱལ་ལྔ་པའི་འཁྲུངས་སྐར་དུས་སྟོན་དང་འབྲེལ་ རྩོད་དཔོན་ཡོངས་ཁྱབ་ཡིག་ཚང་གི་ཡོངས་འབྲེལ་འཆར་སྒོ་ཅིག་ཡང་ འགོ་འབྱེད་འབད་ནུག ཀརྨ་ལྷུན་རྩེ་འདི་ ད་ལྟོ་ ཐིམ་ཕུག་ལུ་ཡོད་པའི་འབྲུག་པི་ཨེན་བི་དངུལ་ཁང་གི་སྲིད་འཛིན་འོགམ་སྦེ་ ཕྱག་ཞུ་སྟེ་ཡོད།
རྩོད་དཔོན་ཡོངས་ཁྱབ་ཡིག་ཚང་འདི་ནང་ རྩོད་དཔོན་ཡོངས་ཁྱབ་མེད་པར་ ལོ་གཅིག་འགྱོ་བའི་ཤུལ་ལས་ སྤུ་ན་ཁ་རྫོང་ཁག་གི་དྲང་དཔོན་ རིག་འཛིན་དཔལ་འབྱོར་འདི་ རྩོད་དཔོན་ཡོངས་ཁྱབ་སྦེ་ བསྐོ་བཞག་གནང་པའི་ཤུལ་ སྤྱི་ལོ་༢༠༠༨སྤྱི་ཟླ ༧པའི་ནང་ ཀརྨ་ལྷུན་རྩེ་ལས་ ཡིག་ཚང་འདི་རྩིས་ལེན་ནུག དྲགོས་རིག་འཛིན་དཔལ་འབྱོར་གྱིས་ ཡིག་ཚང་ས་སྒོའི་དཀའ་ངལ་སེལ་ནིའི་དོན་ལུ་གཏན་ཐབས་བསྒྲིགས་ཡོདཔ་ལས་བརྟེན་ ཡིག་ཚང་གསརཔ་རྐྱབ་ནིའི་དོན་ལུ་ འཆར་གཞི་ནང་ཚུད་ནུག། དྲགོས་རིག་འཛིན་དཔལ་འབྱོར་འདི་ རྩོད་དཔོན་ཡོངས་ཁྱབ་སྦེ་ཕྱག་ཕྱིད་ཞུ་སྟེ་ ལོ་ངོ་༢ཙམ་ཅིག་འགྱོ་བའི་ཤུལ་ མངོན་མཐོ་ཁྲིམས་ཀྱི་འདུན་སའི་དྲང་དཔོན་སྦེ་ བསྐོ་བཞག་གནང་ནུག
རྩོད་དཔོན་ཡོངས་ཁྱབ་ཡིག་ཚང་གི་བྱུང་རབས་ནང་ རྩོད་དཔོན་ཡོངས་ཁྱབ་འདི་ ཡིག་ཚང་ནང་འཁོད་ལས་ བསྐོ་བཞག་འབད་ནི་ འགོ་བཙུགས་ཡོད་མི་དེ་ཡང་ ཉེས་བཤེར་དང་རྩོད་བཤེར་སྡེ་ཚན་གྱི་གཙོ་འཛིན་ ཕུན་ཚོགས་དབང་འདུས་འདི་ དྲགོས་རིག་འཛིན་དཔལ་འབྱོར་གྱི་ཚབ་ལུ་ རྩོད་དཔོན་ཡོངས་ཁྱབ་ཀྱི་གོ་གནས་ལུ་ གསར་བསྐོས་གནང་སྟེ་ སྤྱི་ལོ་༢༠༡༠སྤྱི་ཟླ་༥པའི་སྤྱི་ཚེས་༡༤ལུ་ ཡིག་ཚང་ཕྱག་འགན་ཚུ་ རྩིས་ལེན་ནུག


text:
༉ འབྲུག་གི་བཙག་འཐུ་ལྷན་ཚོགས་ཀྱིས་ མི་མང་ཡོངས་ལུ་དྲན་གསོ་ཞུ་དོན་དེ་ཡང་ རྫོང་ཁག་ཉི་ཤུའི་འདེམས་ཁོངས་ ༤༧ ཆ་མཉམ་ནང་ལུ་ སྤྱི་ཚེས་ ༡༨-༡༠-༢༠༡༨ རེས་གཟའ་པ་སངས་འདི་ སྤྱིར་བཏང་བཙག་འཐུ་ ༢༠༡༨ ཀྱི་ཚོགས་རྒྱན་ཉིནམ་ཨིན་པའི་དྲན་གསོ་ཞུཝ་ཨིན།
གོང་འཁོད་ཚེས་གྲངས་ཀྱི་ཚོགས་རྒྱན་ཉིནམ་འདི་ གཞུང་གི་ངལ་གསོ་ཨིནམ་ལས་ བཙག་འཐུ་ལྷན་ཚོགས་ཀྱིས་ཉིནམ་འདི་ཁར་ བཟའ་ཁང་དང་ ཉེར་མཁོའི་ཞབས་ཏོག་སྤྲོད་མི་མེན་པའི་ གཞན་ཡིག་ཚང་ཁག་ཚུ་དང་ ཚོང་ལས་ཆ་མཉམ་རང་ སྒོ་བསྡམ་བཞག་དགོཔ་ད་ ལཱ་གཡོག་བྱིན་མི་ཆ་མཉམ་གྱིས་རང་ གལ་སྲིད་ རང་གི་ལས་བྱེདཔ་ཚུ་ ཁོང་རང་མི་ངོམ་སྦེ་ ཚོགས་རྒྱན་བསྐྱུར་བར་འགྱོ་ནི་གི་བློ་འདོད་ཡོད་མི་ལུ་ ཁྲིམས་ལུགས་ཀྱི་དགོས་མཁོ་དང་འཁྲིལ་ འོས་འཚམས་ལྡན་པའི་ཉིན་གྲངས་ཀྱི་ངལ་གསོ་གནང་དགོ།
ཚོགས་རྒྱན་བཙུགས་ནི་འདི་ དྲོ་པའི་ཆུ་ཚོད་ ༩ ལས་ ཕྱི་རུའི་ཆུ་ཚོད་ ༥ ཚུན་ཨིན།
ཐོ་བཀོད་གྲུབ་པའི་ཚོགས་རྒྱན་སྐྱུར་མི་ཆ་མཉམ་གྱིས་རང་ ཚོགས་རྒྱན་ས་ཁོངས་ནང་ རང་སོའི་ཚོགས་རྒྱན་སྐྱུར་མིའི་ངོས་འཛིན་འདྲ་པར་བསྣམ་འབྱོན་དགོཔ་དང་ རང་གི་བསམ་འཆར་བཀོད་ནི་ཡོདཔ་ངེས་བདེན་བཟོ་ཐབས་ལུ་ ཚོགས་རྒྱན་བཙུགས་པར་འབྱོན་གནང་དགོཔ་ལུ་དྲན་གསོ་ཕུལཝ་ཨིན། རང་ལུགས་ས་ཕོ་ཁྱི་ ཟླ་ ༩ པའི་ཚེས་ ༦ གམ་ སྤྱི་ཚེས་ ༡༥-༡༠-༢༠༡༨ ལུ།
༼ཆོས་རྒྱལ་ཟླ་སྒོ་རིག་འཛིན༽
འབྲུག་གི་བཙག་འཐུ་ལྷན་འཛིན་སྤྱི་ཁྱབ། Read More
༉ འབྲུག་གི་བཙག་འཐུ་ལྷན་ཚོགས་ཀྱིས་ རྫོང་ཁག་ ༢༠ ནང་ལུ་ འགྲེམ་ཐོག་རྒྱན་ཤོག་ལྷན་ཐབས་ས་ཁོངས་ཚུ་ སྤྱི་ལོ་ ༢༠༡༨ སྤྱི་ཟླ་ ༡༠ པའི་ཚེས་ ༡༠-༡༡ དང་ ༡༢ ཚུན་ སྤྱིར་བཏང་མི་དམངས་ལུ་ ལག་ལེན་འཐབ་ནིའི་གོ་བརྡ་སྤྲོདཔ་ཨིན།
འགྲེམ་ཐོག་ཚོགས་རྒྱན་སྐྱུར་མི་སྦེ་ཐོ་བཀོད་འབད་ཡོད་མི་ མི་ངོམ་ཚུ་ འགྲེམ་ཐོག་རྒྱན་ཤོག་ལྷན་ཐབས་ས་ཁོངས་ཚུ་ནང་ རང་གིས་གདམ་ཁ་རྐྱབ་ཡོད་པའི་ས་གནས་ཁར་ ཚོགས་རྒྱན་ངོས་འཛིན་འདྲ་པར་འབག་སྟེ་ གོང་འཁོད་ཚེས་གྲངས་ཀྱི་ དྲོ་པའི་ཆུ་ཚོད་ ༩ ལས་ ཕྱི་རུའི་ཆུ་ཚོད་ ༧ ནང་འོང་དགོ་པའི་དྲན་སྐུལ་འབདཝ་ཨིན།
ཁ་སྐོང་བརྡ་དོན་གྱི་དོན་ལས་ pb.ecb.bt ཡང་ན་ སྤྱོད་ཁྲལ་དགོངས་ཡངས་ཀྱི་ ཨང་ ༢༠༠༨ ནང་འབྲེལ་བ་འཐབ་གནང་།
འབྲུག་གི་བཙག་འཐུ་ལྷན་འཛིན་སྤྱི་ཁྱབ།
Read More
༉ འབྲུག་གི་བཙག་འཐུ་ལྷན་ཚོགས་ཀྱིས་ རྫོང་ཁག་ ༢༠ ནང་ལུ་ འགྲེམ་ཐོག་རྒྱན་ཤོག་ལྷན་ཐབས་ས་ཁོངས་ཚུ་ སྤྱི་ལོ་ ༢༠༡༨ སྤྱི་ཟླ་ ༩ པའི་ཚེས་ ༧-༨ དང་ ༩ ཚུན་ སྤྱིར་བཏང་མི་དམངས་ལུ་ ལག་ལེན་འཐབ་ནིའི་གོ་བརྡ་སྤྲོདཔ་ཨིན།
འགྲེམ་ཐོག་ཚོགས་རྒྱན་སྐྱུར་མི་སྦེ་ཐོ་བཀོད་འབད་ཡོད་མི་ མི་ངོམ་ཚུ་ འགྲེམ་ཐོག་རྒྱན་ཤོག་ལྷན་ཐབས་ས་ཁོངས་ཚུ་ནང་ རང་གིས་གདམ་ཁ་རྐྱབ་ཡོད་པའི་ས་གནས་ཁར་ ཚོགས་རྒྱན་ངོས་འཛིན་འདྲ་པར་འབག་སྟེ་ གོང་འཁོད་ཚེས་གྲངས་ཀྱི་ དྲོ་པའི་ཆུ་ཚོད་ ༩ ལས་ ཕྱི་རུའི་ཆུ་ཚོད་ ༧ ནང་འོང་དགོ་པའི་དྲན་སྐུལ་འབདཝ་ཨིན།
ཁ་སྐོང་བརྡ་དོན་གྱི་དོན་ལས་ pb.ecb.bt ཡང་ན་ སྤྱོད་ཁྲལ་དགོངས་ཡངས་ཀྱི་ ཨང་ ༢༠༠༨ ནང་འབྲེལ་བ་འཐབ་གནང་། Read More
དང་འདོད་ཅན་གྱི་མི་ངོམ་ཚུ་གིས་ སྤྱི་ལོ་ ༢༠༡༨ ཀྱི་ སྤྱི་ཚོགས་ ༣ པའི་རྒྱལ་ཡོངས་ཚོགས་སྡེའི་བཙག་འཐུའི་ནང་ བཅའ་མར་གཏོགས་ནི་ལུ་ སྒྲ་སྒྲིག་འབད་ཐབས་ཀྱི་དོན་ལུ་ འབྲུག་གི་བཙག་འཐུ་ལྷན་ཚོགས་ཀྱིས་ ཉིནམ་ཅིག་གི་ གོ་བསྡུར་ཞལ་འཛོམས་ཅིག་ འགོ་འདྲེན་འཐབ་ནི་ཨིནམ་ལུ་ བརྡ་འཕྲིན་སྤེལཝ་ཨིན།
དེ་འབདཝ་ལས་ ལས་རིམ་འདི་གི་དོན་ལུ་ ཁྱད་ཚད་ལྡན་པའི་ དང་འདོད་ཅན་གྱི་མི་ངོམ་ཚུ་གིས་ སྤྱི་ལོ་ ༢༠༡༧ སྤྱི་ཟླ་ ༩ པའི་སྤྱི་ཚེས་ ༢༠ འི་ནང་འཁོད་ལུ་ ཀ་ཝང་བྱང་ས་ལུ་ཡོད་པའི་ བཙག་འཐུ་ལྷན་ཚོགས་ཀྱི་ཡིག་ཚང་ལྟེ་བའི་ནང་ མི་སྡེ་དང་བཙག་འཐུའི་སྦྱོང་བརྡར་ལས་ཁུངས་དང་ ཡང་ན་ རང་སོའི་རྫོང་ཁག་བཙག་འཐུའི་ཡིག་ཚང་ནང་ ཐོ་བཀོད་མཛད་གནང་ཟེར་ཞུ་ནི་ཨིན། སྦྱོང་བརྡར་ལས་རིམ་འདི་ཡང་ ཐོ་བཀོད་འབད་མིའི་གྱངས་ཁ་དང་འཁྲིལ་ཏེ་ ས་གནས་ཁག་སོ་སོའི་ནང་ལུ་ སྤྱི་ཟླ་ ༡༠ པའི་ནང་འཁོད་ལུ་ འགོ་འདྲེན་འཐབ་ནི་ཨིན།
ཁ་གསལ་གྱི་དོན་ལུ་ བཙག་འཐུ་ལྷན་ཚོགས་ཡིག་ཚང་ལྟེ་བའི་ནང་ བཙག་འཐུའི་མི་སྡེ་དང་ སྦྱོང་བརྡར་ལས་ཁུངས་ཀྱི་འགོ་འཛིན་ ཕུརཔ་རྡོ་རྗེ་དང་གཅིག་ཁར་ བརྒྱུད་འཕྲིན་ཨང་ ༠༢-༣༤༠༦༠༡ གི་ཐོག་ལས་ འབྲེལ་བ་འཐབ་སྟེ་ བཀའ་དྲིན་བསྐྱང་གནང་ཟེར་ཞུ་ནི་ཨིན།
འབྲུག་གི་བཙག་འཐུའི་ལྷན་འཛིན་སྤྱི་ཁྱབ། Read More
རྩ་ཁྲིམས་ཆེན་མོའི་དགོངས་དོན་དང་ བཙག་འཐུ་དང་འབྲེལ་བའི་ཁྲིམས་ཚུ་དང་འཁྲིལ་ཏེ་ འབྲུག་གི་བཙག་འཐུ་ལྷན་ཚོགས་ཀྱིས་ རྒྱལ་ཡོངས་ཚོགས་སྡེ་དང་ རྒྱལ་ཡོངས་ཚོགས་འདུའི་བཙག་འཐུ་འདི་ སྤྱི་ལོ་ ༢༠༡༨ ལུ་ འགོ་འདྲེན་འཐབ་ནི་ཨིནམ་འབད་ མི་དམང་ལུ་ སྙན་སྒྲོན་ཞུཝ་ཨིན།
བཙག་འཐུའི་གནས་ཡུན་སྐབས་ལུ་ བཙག་འཐུ་འདི་ བར་དཀྲོགས་ག་ནི་ཡང་མེད་པར་ རང་མོས་དང་རྣམ་དག་གི་ཐོག་ལས་འགོ་འདྲེན་འཐབ་ཚུགས་ནིའི་དོན་ལུ་ ཆོས་འབྲེལ་གྱི་ལས་རིམ་ཡང་ན་ གཞན་མི་དམང་སྤུངས་འཛོམས་ཀྱི་ལས་རིམ་ཚུ་ འབད་ནི་ལས་འཛེམ་དགོཔ་ཨིནམ་ལས་ གཞུང་གི་ལས་སྡེ་དང་ རང་སྐྱོང་ལས་སྡེ་ ལས་འཛིན་ སྒེར་གྱི་ཡིག་ཚང་ ཆོས་སྡེ་དང་མི་དམང་ཡོངས་ལུ་ འདི་བཟུམ་མའི་ལས་རིམ་རེ་ འགོ་འདྲེན་འཐབ་ནིའི་འཆར་གཞི་ཡོད་པ་ཅིན་ སྤྱི་ལོ་ ༢༠༡༨ ཀྱི་ སྤྱི་ཟླ་ ༢ པ་ལས་ ༥ པའི་བར་ན་དང་ སྤྱི་ཟླ་ ༨ པ་ལས་ ༡༠ པའི་བར་ན་ལུ་ མ་ཚུདཔ་འབད་ འགོ་འདྲེན་འཐབ་གནང་དགོཔ་འབད་ སྔ་གོང་ལས་ ཞུ་བ་འབདཝ་ཨིན།
ཐོ་བཀོད་གྲུབ་པའི་སྲིད་དོན་ཚོགས་པ་དང་ འདེམས་ངོ་འབད་ འཐོན་ནིའི་བློ་འདོད་ཡོད་མི་ཚུ་ལུ་ཡང་ བཙག་འཐུ་ལྷན་ཚོགས་ཀྱི་ཁ་ཐུག་ལས་ ཁྲིམས་མཐུན་གྱི་ སྒྲ་སྒྲིག་གི་ལས་སྣ་ཚུ་འབད་ནིའི་དོན་ལུ་དང་ གོང་བཞིན་ དང་ལེན་འབད་དགོ་པའི་དྲན་བསྐུལ་འབདཝ་ཨིན།
འབྲུག་གི་བཙག་འཐུའི་ལྷན་འཛིན་སྤྱི་ཁྱབ། Read More
གྲུབ་འབྲས་ཕབ་ལེན།
གསལ་བསྒྲགས།
༉ འབྲུག་གི་བཙག་འཐུ་ལྷན་ཚོགས་ཀྱིས་ འཕྲལ་ཁམས་ཅིག་ལུ་ ས་སྟོང་ཞུགས་ཡོད་མི་འདེམས་ཁོངས་༦༠ དང་ དྭངས་ཆུ་རྒེད་འོག་གི་དོན་ལུ་ འབྲི་ལྷག་ཤེས་ཡོན་དང་རིག་རྩལ་བརྟག་དཔྱད་ འགོ་འདྲེན་འཐབ་ཡོད་མི་གི་གྲུབ་འབྲས་འདི་ དགའ་སྤྲོ་དང་བཅས་པའི་ཐོག་ལས་ གསལ་བསྒྲགས་འབདཝ་ཨིན།
བརྟག་དཔྱད་ནང་ལུ་ ཐོ་བཀོད་འབད་དེ་ཡོད་མི་ཡོངས་བསྡོམས་༥༦ ལས་ མི་གྲངས་༥༠ གིས་བཅའ་མར་གཏོགས་པར་འཐོན་ཡོད་མི་གྲལ་ལས་ ཕོ་༣༦ དང་ མོ་༡༤ འདུག། བརྟག་དཔྱད་ནང་བཅའ་མར་གཏོགས་མི་གྲལ་ལས་ མི་གྲངས་༤༧ (ཕོ་༣༤ དང་ མོ་༡༣) ཀྱིས་ འབྲི་ལྷག་ཤེས་ཡོན་དང་རིག་རྩལ་བརྟག་ནང་ལས་ མཐར་འཁྱོལ་ཏེ་ཡོད་པའི་ལག་ཁྱེར་བྱིན་ནི་ཨིན།
གྲུབ་འབྲས་ཚུ་ཐིམ་ཕུག་འབྲུག་གི་བཙག་འཐུ་ལྷན་ཚོགས་ཀྱི་ཡིག་ཚང་ལྟེ་དང་འབྲེལ་ཡོད་རྫོང་ཁག་བཙག་འཐུ་ཡིག་ཚང་ཡང་ན་ཡོངས་འབྲེལ་ཁ་བྱང་http://www.ecb@.btནང་ལས་ཐོབ་ཚུགས།
འབྲི་དཔྱད་ལོག་སྟེ་བརྟག་དཔྱད་འབད་དགོ་པ་ཅིན་འདི་གི་ཞུ་ཡིག་འདི་སྤྱི་ཚེས་༡༨-༢-༢༠༡༧གྱི་ནང་འཁོད་ཡིག་ཚང་གི་དུས་ཚོད་ལུ་འབྲེལ་ཡོད་རྫོང་ཁག་བཙག་འཐུ་ཡིག་ཚང་ཡང་ན་ཐད་ཀར་དུ་བཙག་འཐུ་ལས་ཁུངས་ཀྱི་འགོ་འཛིན་ལུ་བཙུགས་གནང།
ས་སྟོང༌ཞུགས༌ཡོད༌པའི༌འདེམས༌ཁོངས༌༦༠ ནང་ བཙག་འཐུའི་དོ་འགྲན་འབད་ནི་དང་འདོད་ཡོད་མི་འདེམས་ངོ་ཚུ་གིས་བཙག་འཐུའི་གསལ་བསྒྲགས་འབད་ཚར་བའི་ཤུལ་ལུ་ གདམ་ངོའི་ཡིག་ཆ་བཙུགས་ནི་གི་དོན་ལས་དགོས་མཁོའི་ཡིག་ཆ་བཏོན་ནི་གི་ལཱ་ཚུ་འགོ་བཙུགས་དགོཔ་ལུ་ཡང་བསྐྱར་གྱི་དྲན་གསོ་ཕུལཝ་ཨིན།
རང་ལུགས་གནམ་ལོ་མེ་ཕོ་སྤྲེལ་ལོ་ཟླ་བཅུ་གཉིས་པའི་ཚེས་ ༡༣ འམ་ སྤྱི་ལོ་༢༠༡༧ ཟླ་༢ པའི་ཚེས་ ༩ ལུ་སྤེལ།
(ཆོས་རྒྱལ་ཟླ་སྒོ་རིག་འཛིན་)
འབྲུག་གི་བཙག་འཐུ་ལྷན་འཛིན་སྤྱི་ཁྱབ། Read More
༉ འབྲུག་གི་བཙག་འཐུ་ལྷན་ཚོགས་ཀྱིས་ ཡང་བསྐྱར་དྲན་གསོ་ཞུ་དོན་འདི་ཡང་ ཐོ་བཀོད་གྲུབ་པའི་ཚོགས་རྒྱན་སྐྱུར་མི་ཆ་མཉམ་གྱིས་རང་ སྤྱི་ཚེས་༢༧-༩-༢༠༡༦ གི་ ཚོགས་རྒྱན་ཉིནམོ་ལུ་ ཚོགས་རྒྱན་ས་ཁོངས་ནང་ལྷོད་པའི་སྐབས་ ཚོགས་རྒྱན་སྐྱུར་མི་དེ་གི་ངོས་འཛིན་འབད་ནི་འདི་ འབྲུག་གི་བཙག་འཐུ་ལྷན་ཚོགས་ཀྱིས་སྤྲོད་མི་ ཚོགས་རྒྱན་སྐྱུར་མི་ངོས་འཛིན་འདྲ་པར་ རྐྱངམ་ཅིག་ལུ་ ཆ་འཇོག་འབད་ནི་ཨིན་པའི་ དྲན་གསོ་ཞུཝ་ཨིན།
དེ་འབདཝ་ལས་ ཚོགས་རྒྱན་སྐྱུར་མི་ཆ་མཉམ་གྱི་རང་ ཚོགས་རྒྱན་ཉིནམོ་དེ་ཁར་ ཚོགས་རྒྱན་སྐྱུར་མི་ངོས་འཛིན་འདྲ་པར་ བསྣམ་སྟེ་འབྱོན་དགོཔ་འདི་ ཐུགས་ལུ་བསྣམ་དགོཔ་དང་ རང་སོའི་མི་ཁུངས་ངོ་སྤྲོད་ལག་ཁྱེར་འདི་ཡང་ བསྣམ་ཏེ་འབྱོན་དགོ། གལ་སྲིད་ ཚོགས་རྒྱན་སྐྱུར་མི་ངོས་འཛིན་འདྲ་པར་འདི་ལས་བརྟེན་པའི་ རྩོད་རྙོགས་རེ་འཐོན་ཏེ་འབད་བ་ཅིན་ སྡེ་ཁྲིད་འགོ་དཔོན་གྱིས་ མི་ཁུངས་ངོ་སྤྲོད་ལག་ཁྱེར་འདི་ལུ་གཞི་བཞག་སྟེ་ གྲོས་ཐག་ཆོད་དགོཔ་ཨིན།
དེ་འབདཝ་ལས་ ཐོ་བཀོད་གྲུབ་པའི་ཚོགས་རྒྱན་སྐྱུར་མི་ཆ་མཉམ་གྱིས་ རང་སོའི་ཚོགས་རྒྱན་སྐྱུར་མི་ངོས་འཛིན་འདྲ་པར་འདི་ འབྲུག་རྒྱལ་ཡོངས་རྒྱལ་དར་གྱི་ཚོས་གཞི་ཅན་སྦེ་ཡོད་མི་འདི་ ཨིན་ན་མེན་གི་ལྟ་རྟོག་ཚུ་འབད་གནང་དགོ་པའི་ དྲན་གསོ་ཞུཝ་ཨིན། གལ་སྲིད་ ཁྱོད་རང་ཁྱད་ཚད་ལྡན་པའི་ཚོགས་རྒྱན་སྐྱུར་མི་ཨིན་རུང་ ཚོགས་རྒྱན་སྐྱུར་མི་ངོས་འཛིན་འདྲ་པར་མེད་དེ་འབད་བ་ཅིན་ རང་སོའི་འབྲེལ་ཡོད་རྫོང་ཁག་བཙག་འཐུ་ཡིག་ཚང་ ཡང་ན་ བཙག་འཐུ་ལྷན་ཚོགས་ཀྱི་ཡིག་ཚང་ལྟེ་བ་དང་གཅིག་ཁར་འབྲེལ་བ་འཐབ་སྟེ་ ཚོགས་རྒྱན་སྐྱུར་མི་ངོས་འཛིན་འདྲ་པར་འདི་ལེན་ཞིནམ་ལས་ སྤྱི་ཚེས་༢༧-༩-༢༠༡༦ རེས་གཟའ་ལྷག་པའི་ཚེས་ ཚོགས་རྒྱན་ས་ཁོངས་ནང་འབྱོན་པའི་སྐབས་བསྣམ་འབྱོན་གནང་ཟེར་བའི་དྲན་གསོ་ཞུཝ་ཨིན།
“ཚོགས་རྒྱན་ཉིནམོ་ཚུན་ལུ་འགུག་སྟེ་མ་བཞུགས་པར་ ད་ལྟོ་ལས་རང་མཛད་གནང་” Read More
༉ འབྲུག་གི་བཙག་འཐུ་ལྷན་ཚོགས་ཀྱིས་ མི་མང་ཡོངས་དང་ ཐིམ་ཕུག་རྫོང་ཁག་གི་ རྒྱལ་ཡོངས་ཚོགས་འདུའི་འདེམས་ཁོངས་ བྱང་ཐིམ་ཕུག་-ཀ་ཝང་-གླིང་བཞི་-སྲོས་-ན་རོ་གི་ཚོགས་རྒྱན་སྐྱུར་མི་ཚུ་ལུ་ ཞུ་དོན་འདི་ཡང་ གོང་འཁོད་འདེམས་ཁོངས་འདིའི་ སྤྱི་ཚོགས་ཀྱི་འཐུས་མི་གིས་ སྤྱི་ཚེས་༡༡-༨-༢༠༡༦ ལས་འགོ་བཙུགས་ དགོངས་ཞུ་འབད་དེ་ས་སྟོང་འཐོན་ཡོད་པའི་སྐོར་ འབྲུག་གི་སྤྱི་ཚོགས་ཀྱི་མི་རྗེ་ཚོགས་དཔོན་མཆོག་ལས་ སྤྱི་ཚེས་༢༢-༨-༢༠༡༦ ལུ་ ཡིག་ཨང་ ཨེན་ཨེ་བི་/ཨེ་སི་པི་-༡༨/༢༠༡༦/༡༦༣ སྤྱི་ཚེས་༢༢-༨-༢༠༡༦ ཅན་མ་འབྱོར་ཡོད་པའི་བརྡ་དོན་སྤེལཝ་ཨིན།
དེ་དང་འཁྲིལ་ཏེ་ དུས་མིན་བཙག་འཐུའི་བྱ་སྒོ་རིམ་པ་འདི་ ཆོས་སྲིད་གཉིས་ཀྱི་མངའ་དབང་སྒྱུར་བའི་ ༧དཔལ་མི་དབང་མངའ་བདག་རིན་པོ་ཆེའི་ཞབས་ལས་ འབྲུག་རྒྱལ་པོའི་བཀའ་ཐམ་ཕེབས་པའི་ཤུལ་ལུ་ བཙག་འཐུའི་ཁྲིམས་ལུགས་ཀྱི་དགོངས་དོན་དང་འཁྲིལ་ སྤྱི་ཟླ་༡༠ པའི་སྔ་ཆ་ལུ་འགོ་བཙུགས་ཏེ་ བཙག་འཐུ་འདི་ ཆེད་དམིགས་བཀོད་པའི་ཉིན་གྲངས་༩༠ ནང་འཁོད་ མཇུག་བསྡུ་ནི་ཨིན།
བཙག་འཐུའི་ལས་འཆར་འདི་ ཁྲིམས་ལུགས་ཀྱི་དགོངས་དོན་ཚུ་ལུ་གཞིར་བཞག་ཐོག་འབད་དགོཔ་དང་ དུས་མིན་བཙག་འཐུ་འདི་ ད་ལྟོ་འབྲེལ་ཡོད་རྒེད་འོག་བཞི་ནང་ ས་གནས་གཞུང་གི་བཙག་འཐུ་ འགོ་འདྲེན་འཐབ་འཕྲོ་ཡོད་མི་དང་གཅིག་ཁར་ དུས་མཉམ་མེདཔ་ངེས་བདེན་བཟོ་ཐབས་ལུ་ཨིནམ་མ་ཚད་ འདི་དང་གཅིག་ཁར་ གནམ་དགུན་གྱི་སྤྱི་ཚོགས་འཚོགས་རིམ་ནང་ འདེམས་ཁོངས་ཀྱི་ངོ་ཚབ་བཅར་ཞུགས་འབད་དགོཔ་ཡང་ངེས་བདེན་བཟོ་ཚུགས་ནི་དང་ འདེམས་ཁོངས་ཀྱི་ཚོགས་རྒྱན་སྐྱུར་མི་ཚུ་དང་ འདེམས་ངོའི་གདམ་ངོ་བཏོན་མི་ སྤྱི་ཚོགས་ནང་གི་སྲིད་དོན་ཚོགས་པ་ཚུ་ དེ་ལས་ དང་འདོད་ཅན་གྱི་འདེམས་ངོ་ཚུ་གིས་ དུས་མིན་བཙག་འཐུ་འདི་ནང་ གྲལ་གཏོགས་འབད་ནི་ལུ་ བྱ་རིམ་གྱི་གྲ་སྒྲིག་ཚུའི་དུས་ཚོད་བྱིན་ཐབས་ལུ་ཨིན།
རང་ལུགས་གནམ་ལོ་མེ་ཕོ་སྤྲེལ་ལོ་ ཟླ་བདུན་པ་རྗེས་མའི་ཚེས་གཅིག་འམ་ སྤྱི་ལོ་༢༠༡༦ ཟླ་༩ Read More
༉ འབྲུག་གི་བཙག་འཐུ་ལྷན་ཚོགས་ཀྱིས་ མི་མང་ཡོངས་ལུ་ཞུ་དོན་འདི་ཡང་ སྤྱི་ཚེས་༡༩-༠༧-༢༠༡༦ ལུ་ འགོ་འདྲེན་འཐབ་པའི་ འབྲི་ལྷག་ཤེས་ཡོན་དང་རིག་རྩལ་བརྟག་དཔྱད་གྲུབ་འབྲས་ཀྱི་གསལ་བསྒྲགས་འབདཝ་ཨིནམ་དང་ གྲུབ་འབྲས་འདི་ ཐིམ་ཕུག་འབྲུག་གི་བཙག་འཐུ་ལྷན་ཚོགས་དང་ འབྲེལ་ཡོད་རྫོང་ཁག་བཙག་འཐུ་ཡིག་ཚང་ཁག་ཚུ་ནང་གཟིགས་ཚུགསཔ་མ་ཚད་ ཡོངས་འབྲེལ་ཁ་བྱང་ http://www.election-bhutan.org.bt/ ཐོག་ལས་ཡང་གཟིགས་ཚུགས།
རིག་རྩལ་བརྟག་དཔྱད་འདི་ནང་ བསྡོམས་ཀྱིས་ཨམ་སྲུ་༡༠༢ དང་ ཕོ་རྒས་༣༦༥ གིས་ བཅའ་མར་གཏོགས་ཡོད་མི་གྲལ་ལས་ ཨམ་སྲུ་༩༦ དང་ ཕོ་རྒས་༢༩༨ ཀྱིས་ འབྲི་ལྷག་ཤེས་ཡོན་དང་རིག་རྩལ་བརྟག་དཔྱད་ཀྱི་ ལག་ཁྱེར་ཐོབ་སྟེ་ཡོད།
དབྱེ་དཔྱད་ལོག་སྟེ་འབད་དགོཔ་རེ་ཡོད་པ་ཅིན་ འདི་གི་ཞུ་ཡིག་འདི་ སྤྱི་ཚེས་༤-༠༨-༢༠༡༦ ཕྱི་རུའི་ཆུ་ཚོད་༥ ལས་མ་ཕྱི་བར་ འབྲེལ་ཡོད་རྫོང་ཁག་བཙག་འཐུ་འགོ་དཔོན་ཚུ་དང་ ཡང་ན་ བཙག་འཐུ་གཙོ་འཛིན་འགོ་དཔོན་ལུ་ ཐད་ཀར་དུ་བཙུགས་དགོ།
ས་གནས་གཞུང་གི་བཙག་འཐུ་ཐེངས་གཉིས་པའི་གོ་རིམ་གཉིས་པ་༢༠༡༦ གི་བཙག་འཐུའི་ནང་ འདེམས་ངོ་སྦེ་དོ་འགྲན་འབད་ནིའི་དམིགས་གཏད་ཡོད་མི་ ཁྱད་ཚད་ལྡན་པའི་ཚོགས་རྒྱན་སྐྱུར་མི་ཚུ་གིས་ ཆེད་དམིགས་བཀོད་པའི་འབྲི་ཤོག་ཚུ་དང་འཁྲིལ་བའི་གདམ་ངོའི་ཡིག་ཆ་བཙུགས་ནི་ལུ་ དགོས་མཁོ་ཆེ་བའི་ཡིག་ཆ་ཚུ་ གྲ་སྒྲིག་འབད་དགོ་པའི་ཡང་བསྐྱར་གྱི་དྲན་གསོ་ཞུཝ་ཨིན།
རང་ལུགས་གནམ་ལོ་མོ་ཕོ་སྤྲེལ་ལོ་ ཟླ་དྲུག་པའི་ཚེས་ཉེར་གཉིས་སམ་ སྤྱི་ལོ་༢༠༡༦ ཟླ་༠༧ པའི་ཚེས་༢༦ ལུ་སྤེལ།
(ཆོས་རྒྱལ་ཟླ་གོ་རིག་འཛིན་)
འབྲུག་གི་བཙག་འཐུ་ལྷན་འཛིན་སྤྱི་ཁྱབ། Read More
འབྲུག་གི་བཙག་འཐུ་ལྷན་ཆོགས་ཀྱིས་ མི་མང་ཡོངས་ལུ་ཞུ་དོན་འདི་ཡང་ Read More
༉ འབྲུག་གི་བཙག་འཐུ་ལྷན་ཚོགས་ཀྱིས་ཞུ་དོན་འདི་ཡང་ ཐིམ་ཕུག་ཀ་ཝང་བྱང་ས་ དམངས་གཙོའི་ཁང་བཟང་གི་ བཞི་པ་ཆེན་མོའི་ཚོགས་ཁང་ནང་ལུ་སྦེ་ སྤྱི་ལོ་༢༠༡༦ སྤྱི་ཟླ་༥ པའི་སྤྱི་ཚེས་༡༧་ ༢༤་ ༣༡ དང་ སྤྱི་ཟླ་༦ པའི་ སྤྱི་ཚེས་༧་ ༡༤་ རེས་གཟའ་ལྷགཔ་ ༥ གི་ ཕྱི་རུའི་ཆུ་ཚོད་ ༥.༣༠ ལས་ ༧ ཚུན་གྱི་བར་ན་ མི་མང་ག་གིས་རང་འབད་རུང་ བཅའ་མར་གཏོགས་ཆོག་པའི་ ཚོགས་རྒྱན་སྐྱུར་མིའི་ཤེས་ཡོན་ལས་རིམ་ འགོ་འདྲེན་འཐབ་ནི་ཨིན་མི་ནང་ བཅའ་མར་གཏོགས་གནང་ཟེར་བའི་མགྲོན་བརྡ་ཞུཝ་ཨིན།
མི་མང་ག་གིས་རང་འབད་རུང་ བཅའ་མར་གཏོགས་ཆོག་པའི་ ཚོགས་རྒྱན་སྐྱུར་མིའི་ཤེས་ཡོན་ལས་རིམ་འདི་ ས་གནས་གཞུང་གི་བཙག་འཐུ་ཐེངས་༢ པ་ རན་པའི་གྲ་སྒྲིག་འབད་ནི་དང་ སེམས་ཤུགས་ཅན་གྱི་ཚོགས་རྒྱན་སྐྱུར་མི་ཚུ་དང་ དང་འདོད་ཅན་གྱི་འདེམས་ངོ་ཚུ་གིས་ སྤྱི་འོག་དང་ རྒེད་འོག་༢༠༥ གི་ནང་ལུ་ ཚོགས་རྒྱན་སྐྱུར་མི་ཤེས་ཡོན་ལས་རིམ་ནང་ བཅའ་མར་གཏོགས་མ་ཚུགས་པར་ལུས་མི་ ཐིམ་ཕུག་ནང་འཁོད་ལུ་ སྡོད་མི་ཚོགས་རྒྱན་སྐྱུར་མི་ཚུ་ལུ་ དམིགས་བསལ་གྱིས་ ཕན་ཐོགས་ཚུགས་པའི་དོན་ལུ་ཨིན།
ལས་རིམ་འདི་ མི་མང་ག་གིས་རང་འབད་རུང་ བཅའ་མར་གཏོགས་ཆོག་ནི་དང་ འདི་གི་དོན་ལུ་ ཐོ་བཀོད་ཚུ་ཡང་ ག་ནི་ཡང་འབད་དགོཔ་མེད། འདི་གི་དོན་ལས་ Read More


text:
Video Overview
Ap Chathey from Bongo sings a local mud wall ramming song (parshing) called “Om Sa La Mani." This parshing says to have started at the time of Zhapdrung Ngakwang Namgyel’s arrival to Bhutan in the 17th century. Zhapdrung was settling in Punakha and asked an extraordinary carpenter to go in search of wood good for ramming. When the tree couldn't be found, Zhapdrung requested it be brought from Tibet. This song is performed while ramming mud walls during house construction, beating the walls to the beat of the song.
༉ ང་བཅས་རའི་འབྲུག་རྒྱལ་ཁབ་ནང་ རང་ལུགས་ཀྱི་ཁྱིམ་རྐྱབ་པའི་སྐབས་ སྤར་ཤིང་བསྐུལ་ནིའི་ལམ་སྲོལ་འདི་ ཞབས་དྲུང་ངག་དབང་རྣམ་རྒྱལ་མཆོག་ དུས་རབས་ ༡༧ པའི་ནང་ འབྲུག་རྒྱལ་ཁབ་ནང་བྱོན་ཞིནམ་ལས་ཚུར་དར་ཁྱབ་བྱུང་ཡོདཔ་ད་ ད་ལྟོའི་སྤར་ཤིང་འདི་ ཆུ་ཁ་རྫོང་ཁག་ སྦོང་སྒོར་རྒེད་འོག་ལས་ དཔྱལ་ཐེ་གིས་བསྐུལཝ་ཨིན་མས། དེ་བསྒང་ ཞབས་དྲུང་རིན་པོ་ཆེ་ བོད་ལས་ཆིབས་ཁ་ལྷོ་ལུ་བསྒྱུར་ཏེ་སྤུ་ན་ཁ་ལུ་བཞུགས་ནི་སྦེ་ ལུང་བསྟན་བྱུང་བའི་སྐབས་ གཟིམ་ཅུང་བཞེངས་ནིའི་དོན་ལུ་ བཟོཝ་གཞན་དང་མ་འདྲཝ་ཅིག་ལུ་ སྤར་ཤིང་འཚོལ་དགོཔ་སྦེ་བཀའ་གནང་གནངམ་མས། དེ་ལས་ བཟོཝ་དེ་ ག་ཏེ་འགྱོ་སྦེ་འཚོལ་རུང་ སྤར་ཤིང་མ་ཐོབ་པར་ བོད་ལས་མར་གདན་འདྲེན་ཞུདགོཔ་ཐོན་ཏེ་ ཡར་ལས་མར་གདན་འདྲེན་ཞུ་ཡོདཔ་ལས་ ད་རེས་ནངས་པར་ སྤ་འཆམ་ནིའི་རྟེན་འབྲེལ་བརྩི་བའི་སྐབས་ སྤར་ཤིང་བོད་ལས་ཞུཝ་གསེས་འབད་ནི་ཡོདཔ་མ་ཚད་ སྤར་འཆམ་ནི་མཇུག་བསྡུའི་སྐབས་ སྤར་ཤིང་བོད་ལུ་བཀལཝ་གསེས་ སྤར་ཤིང་བསྐུལ་ཐོག་ལས་འབད་ནི་གི་ལམ་སྲོལ་ཡོད།
- ཨ་རྒས་དཔྱལ་ཐེ་ད་ཨིན་ན? ད་སྤར་བསྐུལ་ནི་འདི་ང་བཅས་ར་གིས་འབད་ཞིནམ་ལས་ སྔོན་མ་འབདཝ་བཟུམ་ཅིག་འབད་བ་ཅིན་ དང་ཕུ་རོགས་ཕམ་མཁསཔ་ཅན་ཚུ་གིས་འབད་ཞིནམ་ལས་སྟོན་བཞག་མི་འདི་ ད་ལྟོ་ཡང་སྲོལ་མ་ཉམས་པ་ར་ ཏེ་ག་གིས་རང་ནེམ་འབདཝ་ཨིན།
- ཨ་རྒས་དཔྱལ་ཐེ་ཏེ་སྤར་འདི་བསྐུལ་བའི་སྐབས་འདི་ནང་ལུ་འབད་ཞིནམ་ད་འབད་ ད་ཅི་ང་གིས་ཞུ་དོ་བཟུམ་ཨིན། ཏེ་སྤར་ཚིག་བསྐུལ་མི་གི་མི་འདི་གཅིག་འབད་སྡོད་འོང་ ཏེ་སྤར་འཆམ་མི་ཆ་ཁྱབ་འདི་སོ་སོ་སྦེ་ རོགས་ཕོ་མོ་འདི་ཚུ་ག་ར་འབད་ཞིནམ་ད་འབད་ ཏེ་སྔོན་མ་ཀྲིག་ཀྲི་སྦེ་སྡོད་འོང་།
- ཨ་རྒས་དཔྱལ་ཐེ་ཏེ་རྩ་བོ་འདི་གིས་རོགས་ ཇ་དང་ཆང་འདི་ཚུ་རོགས་ མ་བཏུབ་བཏུབ་སྦེ་ ཏེ་ག་ར་ཅ་ལ་འགྲིགས་ཏེ་འབད་ཞིནམ་ལས་ ཏེ་རྟེན་འབྲེལ་འདི་ཚུ་མ་བཏུབ་བཏུབ་སྦེ་འགྲིགས་བཞག་འོང་། འདི་ནང་ལུ་ང་བཅས་ར་གིས་འབད་ཞིནམ་ལས་ ང་བཅས་ར་ག་ར་རྩ་བོ་འདི་གིས་ ཏེ་སྤ་ཟེར་ ང་བཅས་ར་གི་ཚེ་བཀལ་པའི་མགུ་མཇུག་ལུ་ཏེ་ དེ་ལས་སྡོད་ནི་གི་ཁྱིམ་ཨིན་ཕ་ཁྱིམ་མ་ཁྱིམ་ཨིན།
- ཨ་རྒས་དཔྱལ་ཐེ་ད་འདི་ནང་ལུ་ མ་བཏུབ་བཏུབ་སྦེ་ཆོག་སྒྲིག་བཀལ་དགོ་ཟེར་ ཏེ་ཆོག་སྒྲིག་བཀལ་ཏེ་ ཇ་དང་ཆང་འདི་ཚུ་ ཏེ་བཞུགས་གྲལ་ཕུན་སུམ་ཚོགཔ་སྦེ་ར་འབད་ མ་བཏུབ་བཏུབ་འབད་ར་ནེམ་འབད་སྦེ་ ཏེ་དེ་ལས་ཟ་མི་ཚར་འཐུང་མི་ཚར་སྦེ་ར་ ཏེ་ཆོག་སྒྲིག་བཀལ་སྦེ་ར་སྡོད་འོང་།
- ཨ་རྒས་དཔྱལ་ཐེ་ཏེ་ང་བཅས་ཡར་སྤར་འཆམ་མི་འདི་ཚུ་གིས་ ཏེ་འདི་བཟུམ་སྦེ་འབད་ཞིནམ་ལས་སྦེ་ ཏེ་དེ་ལས་ད་ཨིན་ཅིག་མེན་ཅིག་ ད་རོགས་ཀྱིས་མ་བཏུབ་བཏུབ་འབད་ཆོག་སྒྲིག་བཀལཝ་ལས་ རང་གིས་ཡང་ཏེ་འབད་ཚུགས་རུང་མ་ཚུགས་རུང་རྩ་འགེངས་ཏེ་འབད་ ཏེ་དེ་ལས་ད་སྤར་ཚིག་བསྐུལ་མི་གིས་བསྐུལ་འཆམ་མི་གིས་འཆམ་འབད་ཞིནམ་ན་ལས་ ཏེ་ད་ཆོག་སྒྲིག་བཀལ་དགོ་པས།
- ཨ་རྒས་དཔྱལ་ཐེ་ཏེ་བསྐུལཝ་ད་ལུ་ ད་བསྐུལ་ཐངས་འདི་ ད་ཅི་བཟུམ་སྦེ་ར་ཨིན། དེ་འབད་ཞིནམ་ལས་ འ་ནཱི་ང་བཅས་ར་གིས་འབད་ཞིནམ་ད་སྦེ་ ཏེ་ལ་ལུ་ཅིག་གིས་ ད་རེས་གནམ་ལ་ཚེས་ཏེ་སྐར་མ་བཟང་། །ཟེར་འཐེན་མི་ཅིག་ཡང་ཡོད། ཏེ་ལ་ལུ་ཅིག་གིས་འབད་ཞིནམ་ལས་ ད་ཅི་འཐེན་མི་བཟུམ་སྦེ་ གནམ་འཁོར་ལོ་རྩིབས་བརྒྱད་སྤུབས་པའི་འོག་ཟེར་ འཐེན་མི་ཅིག་ཡང་ཡོད།
- ཨ་རྒས་དཔྱལ་ཐེ་ཏེ་ལ་ལུ་གིས་ འདི་མ་ཤེས་མི་ཚུ་གིས་ ད་འགོ་བཙུགས་ད་ཞིནམ་ལས་ མགུ་འདི་ད་ཅི་བཟུམ་སྦེ་བཙུགས་དགོཔ་མམ། ད་མཇུག་ལས་ཕར་འདི་རང་གི་སེམས་ཁར་ག་འོང་མི་འདི་ ག་དེམ་ཅིག་སྦེ་འཇའ་ཚིག་ཡོད་མི་འདི་ ཏེ་འདི་རང་འཐེན་དེ་འབད་ཞིནམ་ལས་ འཐེན་བདའ་ནི་རང་ཨིན།
- ཨ་རྒས་དཔྱལ་ཐེ་ཏེ་འ་ནཱི་འཐེན་པའི་བསྒང་ལས་ ཏེ་འཐེན་ཐངས་འདི་ག་ཅི་སྨོ་ཟེར་བ་ཅིན་ ད་ང་བཅས་ར་གི་ད་བློ་ཟེ་འཕྱདཔ་ལུ་ ཏེ་བློ་ཟེ་ནང་ག་ཡོད་མི་འདི་ག་ཧན་མི་དི་ ག་འཇའ་མི་འདི་རང་འབད་ཞིནམ་ད་སྦེ་ ཏེ་འ་ནཱི་འཐེན་ཏེ་སྦེ་ ད་དེ་ལས་ ནཱ་ལས་བསྐུལཝ་ད་ དང་པ་ཐེངས་ཕོག་གཅིགཔོ་འདི་ ད་རུང་ཡང་ཡར་ལས་མར་གྱི་ཨོཾ་ས་ལ་མ་ཎི་ ཚར་གཅིག་རང་གིས་རང་བསྐུལ་དགོ་ བསྐུལཝ་ད་ལུ་འབད་ཞིན་ད་སྦེ་ ད་ནེ་སྦེ་ར་འཐེན་དགོ།
- ཨ་རྒས་དཔྱལ་ཐེ་ད་ཆ་མཉམ་རང་མར་གྲ་འགྲིག་སྦེ་སྡོད་འོང་ སྡོདཔ་ཅིག་ཕྲང་ཕྲང་རང་ ང་གིས་ཡར་ལས་སྤར་ཚིག་བསྐུལ་མི་འདི་ ཟུར་ཁར་འཚམས་སུ་ཅིག་སྦེ་སྡོད་པའི་བསྒང་ལས་ ཕྲང་ཕྲང་འདི་གིས་བསྐུལ་འོང་ ཨོཾ་ས་ལ་མ་ཎི་པདྨེ་ཆོས་ལ་ཧཱུྃ་ཧྲཱི་ཟེར་ འ་ནཱི་བསྐུལ་ཚརཝ་ཅིག་ དེ་ལས་ང་བཟུམ་སྦེ་ཁོང་གིས་ཡང་མར་ལས་ཀྱི་ སྤར་ཚིག་བསྐུལ་མི་ཆ་མཉམ་གྱིས་རང་ཤོ་གཅིག་སྦེ་བསྐུལ་འོང་། བསྐུལཝ་ཅིག་ དེ་ལས་ང་གིས་ ད་རུང་ཡར་ལས་མར་གྱི་ རང་གི་སེམས་ཁར་ག་ཅིག་འཁྲིལཝ་ཅིག་ དེ་དང་འཁྲིལ་འབད་ཞིནམ་ལས་ འ་ནཱི་སྦེ་འཐེན་སྦེ།
- ཨ་རྒས་དཔྱལ་ཐེ་ཧཱུྃ་ལོ་ཡར་རི་མགོ་བླ་མའི་སྨོ་གདན་ས་ཨིན་ཡ་ཟེར་ ད་རུང་ཡང་ ནཱ་ལས་ཨོཾ་ས་ལ་མ་ཎི་འདི་བསྐུལ་འོང་ ཁོང་གིས། ཨོཾ་ས་ལ་མ་ཎི་པདྨེ་ཆོས་ལ་ཧཱུྃ་ཧྲཱི་ཟེར་ ཧཱུྃ་ལོ་མར་རི་མཇུག་དཔོན་པོའི་སྨོ་ཕོ་བྲང་ཨིན་ཡ་ཟེར་ ད་རུང་ནཱ་ལས་ ཨོཾ་ས་ལ་མ་ཎི་པདྨེ་ཆོས་ལ་ཧཱུྃ་ཧྲཱི་ཟེར་ ཧཱུྃ་ལོ་ཡར་བལྟ་ཤིག་དགུང་གི་སྨོ་རྐྱབ་ས་ལུ་ཡ་ཟེར་ ཧཱུྃ་ལོ་མར་ཁམ་ཤིང་འབྲས་བུ་སྨོ་མཉམ་ས་ལུ་ཡ་ཟེར་ ཧཱུྃ་ལོ་མར་མཚོ་སྨན་རྒྱལ་མོའི་སྨོ་ཨོམ་ཆུ་ཡོད་ཡ་ཟེར་
- ཨ་རྒས་དཔྱལ་ཐེ་ཧཱུྃ་ལོ་ཕྱེ་དར་གྱིས་ཕྱེ་རུང་སྨོ་ཕྱེ་མ་བཏུབ་ཡ་ ཧཱུྃ་ལོ་དབོག་ག་ཊས་དབོག་རུང་སྨོ་དབོག་མ་བཏུབ་ཡ་ཟེར་ ཧཱུྃ་ལོ་རང་མཚོ་མ་གཅིག་གིས་སྨོ་དབོག་འདི་གིས་ཡ་ཟེར་ ཧཱུྃ་ལོ་ཡར་མཆོད་བཤམ་ཁྲ་མོ་སྨོ་ཕུལ་བཞག་གེ་ཡ་ཟེར་ ད་འ་ནཱི་སྦེ་ ཏེ་མཇུག་བསྡུ་གཏང་དགོ ཟེར་ཞུ་ནི།
- ཟླ་བ་ཚེ་རིང་ཏེ་སྨོ་ཨ་པ་ ད་ཨ་ནཱི་ ཡང་ཅིན་སྤར་འདི་ཚུ་བརྡུངམ་ད་ལུ་ ད་དེ་ནང་ལུ་བཅའ་མར་གཏོགས་མི་གྱངས་ཁ་འབད་བ་ཅིན་ ག་དེ་རེ་རྩིས་འོངམ་ཨིན་ན་ལགས།
- ཨ་རྒས་དཔྱལ་ཐེ་ད་བཅའ་མར་གཏོགས་མི་འདི་ ང་བཅས་ར་གི་ སྣ་ཚོགས་ཨིན་ ད་དེ་ལས་ ང་བཅས་ར་གི་མང་ཤོས་ར་ང་བཅས་ར་གི་ གཉེན་དང་ཉེཝ་འདི་ཚུ་ ད་དཔེན་མ་ཤེསཔ་བཟུམ་ཅིག་འབད་བ་ཅིན་ ང་བཟུམ་ཅིག་ཁྱིམ་རྐྱབ་པ་ཅིན་ ངེ་གི་བུ་དང་བུམོ་ཡོད་ཡུང་ དེ་ལས་ཕར་གྱི་རྨགཔ་མནའམ་དེ་ཚུ་ག་ར་ ང་རའི་ཁྱིམ་ཚང་ང་བཅས་ར་འཆམ་ཏོག་ཏོ་ཚུ་ག་ར་བཅའ་མར་གཏོགས་ཏེ་འོང་དེ་ནང་ལུ།
- ཨ་རྒས་དཔྱལ་ཐེ་ཏེ་རང་གིས་ཤོག་ཟེར་ཡང་སླབ་མི་དགོ་ ཁོང་ར་གིས་ ཨའོ་ད་ནངས་པར་འབད་བ་ཅིན་ འ་ནཱི་ནང་འགྱོ་དགོ་སྨ་རེད་ ཟེར་བའི་བསྒང་ལས་ ཏེ་ཕྱི་རུ་ ཏེ་བྱ་པོད་མ་འབོཔ་ལས་ལོང་ དེ་ལསན་ཏེ་ ཁོང་གིས་ཏེ་ གཟབ་སྤྲོས་འདི་ཚུ་རྡིགས་ ཏེ་གོ་ལ་འདི་ཚེ་ག་རྔམ་སྦེ་ ལཱ་འབད་སར་བཟུམ་སྦེ་གྱོན་ནི་མེད།
- ཨ་རྒས་དཔྱལ་ཐེ་མ་བཏུབ་བཏུབ་སྦེ་ ཏེ་ཕོ་རྒྱ་འདི་ཚུ་ཡང་གོ་གྱོན་ ཨམ་སྲུ་འདི་ཚུ་ཡང་དཀྱི་ར་གྱོན་ སྟོད་གོ་གསརཔ་བཙུགས་ འོང་ཇུ་གསརཔ་བཙུགས་ཏེ་འབད་ཞིན་ན་སྦེ་ དེ་ལས་ཕར་ཕོ་གིས་མོ་ལེགས་ཧིང་བལྟ་ མོ་གིས་ཕོ་ལེགས་ཧིང་བལྟ་སྦེ་ དགོད་བྲོ་སླབ་ དེ་ལས་ ང་བཅས་སྤྲོ་བ་བཏོན་ཏེ་གནམ་མེད་ས་མེད་ སྤྲོ་བ་འདི་འ་ནཱ་ལུ་བཏོན་ཏེ་འབད་ཞིནམ་ན་སྦེ་ ཏེ་འ་ནཱི་སྦེ་འགྱོ་དགོ།
- ཟླ་བ་ཚེ་རིང་ཏེ་ད་འ་ནཱི་ ད་དཔེར་ན་ལུ་ ནཱ་ལས་ཕར་བཟུམ་ཅིག་ཁ་ལུ་ད་ སྤར་བརྡུང་ནི་ཟེར་འབདཝ་ད་ལུ་ད་ འདི་གི་ནཱ་ལས་ཕར་འདི་ལུ་ད་ སྤར་བརྡུང་པར་འགྱོཝ་ད་ལུ་ ཏེ་དེ་ནང་ལུ་གནསཔ་འདི་ [མགྱོནམ་འདི་ཚུ་བྱོན་ཐངས་?] ད་ག་དེ་སྦེ་ར་ཡོདཔ་ཨིན་ན་ལགས།
- ཨ་རྒས་དཔྱལ་ཐེ་ད་ང་བཅས་ནཱ་ལས་ཕར་ སྤར་འཆམ་པར་འོང་དོ་ཟེར་བའི་བསྒང་ལས་ ད་མི་འདི་ཚུ་ག་ར་ནཱེམ་འབད་བའི་བསྒང་ལས་ རོགས་ནཱ་ནང་གི་ཨམ་འདི་དང་ ཁྱིམ་ནང་གི་བཟའ་དཔོན་འདི་གིས་འབད་ཞིནམ་ན་སྦེ་ ཏེ་ཡར་སྤར་འཆམ་ས་གི་ས་གོ་ནང་ལས་ཕར་སྒོ་ཁ་ལུ་ ཏེ་དེ་ལས་ རྟེན་འབྲེལ་འདི་ག་ཅི་བཞག་དགོ་ཟེརཝ་བཟུམ་ཅིག་འབད་བ་ཅིན་ དེ་ལས་ད་ བསྐལཔ་འོ་མའི་ཞོ་འདེ་ཆགས་དགོ་ཟེར་ འབད་ཞིནམ་ལས་ ལ་ལུ་ཅིག་གིས་ ཚིག་ནང་ཡང་དེ་སྦེ་འཐེན་ནི་ཡོད་རོགས་ ནེམ་འབད་ཞིནམ་ལས།
- ཨ་རྒས་དཔྱལ་ཐེ་ཏེ་སྒོ་ཁར་བསང་བཏང་ དེ་ལས་ཆུ་དང་ཨོམ་སླ་བསྲེས་འབད་ཞིནམ་ད་སྦེ་ ཏེ་དང་ཕུ་གི་ཁྲོ་དང་འདི་ཚུ་ཟངས་ལེགས་ཤོམ་ཡོད་པ་ཅིན་ཨིན་མས། མེདན་ ཏེ་ད་རེས་ནངས་པར་གྱི་ཀ་ལ་རྫམ་གསརཔ་འདི་ཚུ་ལུ་ ཏེ་འ་ནི་ནང་ལུ་ཆུ་བཀང་ དེ་ལས་ ཏེ་བསང་རྫས་ཅིག་འདི་ནང་ཆག་པ་བསྡམས་འབད་སྦེ་འདི་ནང་བཙུགས་བཞག་སྦེ་ རྟེན་འབྲེལ་འདི་ནང་མངའ་འབད་བའི་བསྒང་ལས་ མར་ལས་སྤར་འཆམ་པར་འོང་མི་མི་འདི་ཚུ་གིས་ ག་ར་ཏེ་སྔོན་མ་ར་ ཁྱིམ་ནང་མ་འགྱོ་བའི་དང་པ་ར་
- ཨ་རྒས་དཔྱལ་ཐེ་ཏེ་ཁྱིམ་ནང་མ་འགྱོཝ་ཅིག་གི་སྔོན་མ་སྒོ་ཁ་ལས་ ཏེ་རོགས་བསང་བཏང་བཞག་པའི་བསྒང་ལས་ ཏེ་ག་ར་ཨ་ནཱི་གིས་ ཏེ་ཕོ་རྒྱ་དང་ཨམ་སྲུ་ག་ར་འབད་ས་ཅིག་རུང་ འདི་གིས་ཏེ་ བསྐལཔ་ཨོ་མའི་ཞོ་འདེ་ཆགས་དགོ་ཟེར་བའི་བསྒང་ལས་ རྟེན་འབྲེལ་ལ་མངའ་དགོ་ཟེར་ ཏེ་ག་གིས་ར་ཨ་ནཱི་གི་ ཏེ་ཨོམ་ནང་བཙུགས་བཞག་མི་འདི་ ཨ་ཙི་རེ་ཨ་ཙི་རེ་ ཨ་ནཱི་སྦེ་ཆུ་ཕུད་གཏོར་ཡི་གཏོར་ཡི་འབད་ཞིན་ན་ལས་ ཏེ་ག་ར་རིམ་པ་བཞིན་དུ་འབད་ ཏེ་ག་ར་ཕར་ཁྱིམ་ནང་འགྱོ་འོང་།
- ཨ་རྒས་དཔྱལ་ཐེ་ཏེ་ཕར་འགྱོ་བའི་བསྒང་ལས་ དང་པ་ར་ཕར་ལྷོདཔ་ཅིག་ དང་པ་ར་ཇ་ ཏེ་ཇ་དང་གཅིག་ཁར་འབད་ཞིནམ་ལས་ ཏེ་དེ་ལས་ཆང་ ཏེ་བཞུགས་གྲལ་འདི་ཚུ་ཡང་བཏང་ ཏེ་བཞུགས་གྲལ་བཏང་འབད་བའི་བསྒང་ལས་འབད་ཞིནམ་ལས་ ཏེ་དྲོ་པ་གི་བཞུགས་གྲལ་འདི་ཏེ་ག་ར་ ལ་ལུ་ཅིག་གིས་འདི་གནམ་མེད་ས་མེད་ ཤིང་འབྲས་འདི་ཚུ་ཡང་བཏང་སྦེ་མ་འདྲཝ་འབད་ནི་འདུག
- ཨ་རྒས་དཔྱལ་ཐེ་རོགས་ཅ་ལ་ཚུད་མི་གིས་འདི་ མ་ཚུད་མི་གིས་ ད་ང་བཅས་ར་ཇ་གི་ཤུལ་ལས་ བཞུགས་གྲལ་ཅིག་བཏང་སྦེ་ཞིནམ་ལས་ དེ་ལས་ཏེ་ བཞུགས་གྲལ་བཏང་ཚར་ཞིནམ་ལས་ ཏེ་དེ་ལས་ལོག་སྟེ་ ག་ར་ལོག་སྟེ་ཡར་འགྱོ་བའི་བསྒང་ལས་ ཏེ་རོགས་ཡར་ སྤར་འཆམ་ས་གི་ས་གོ་འདི་ག་ཏེ་འབད་རུང་འདི་ནང་ལུ་འགྱོ།
- ཨ་རྒས་དཔྱལ་ཐེ་ཏེ་སྤར་འཆམ་ས་གི་ས་གོ་འདི་ནང་འགྱོ་སྟེ་འབད་ཞིནམ་ད་ ག་ར་ཡར་འགྱོ་བའི་བསྒང་ལས་ ད་དེ་ལས་ཆ་མཉམ་ར་ཡར་ས་གོ་དེ་ནང་ལྷོད་འབད་བའི་བསྒང་ལས་ ཏེ་དེ་ལས་ཉི་མ་གི་ ཁོང་ར་ཆ་ཁྱབ་ཀྱིས་ཉི་མ་གི་གསོལཝ་ཅ་ལ་སྒྲིག་སྡོད་འོང་ བཞེས་སྒོ་འདི་ཚུ་གི་ཅ་ལ་བསྒྲིགས་ཏེ། དེ་འབདཝ་ད་ ད་ཡར་ལྷོད་པའི་བསྒང་ལས་འདི་ ཉེཝ་འདི་ཚུ་གིས་ ལ་ལུ་ཅིག་གིས་ད་ ཇ་ཆང་འབག་འོང་ནི་ཡོད།
- ཨ་རྒས་དཔྱལ་ཐེ་དེ་ལས་ཇ་འཐུང་ དེ་ལས་ ཆང་ཕུད་ ཆང་འབག་འོང་པ་ཅིན་ ཆང་ཕུད་འདི་གཏོར་ར་གཏོར་དགོ་ དེ་ལས་ཏེ་ཆང་ཕུད་གཏོར་ཏེ་ར་གཏང་དགོ་ ཏེ་དེ་སྦེ་འབག་འོངམ་ཅིག་ ཨ་ཁྱོད་འབག་འོང་ནུག་ཟེར་ རྩ་བར་སྡོད་དེ་མ་པ་ལས་འཐུང་ནི་མེད། དེ་ལས་རྩ་བར་སྡོད་དེ་འཐུང་ནི་མེད་ ག་ར་རོགས་ལོངམ་ལོང་ས་རང་ཆང་ཕུད་འདི་གཏོརཝ་འབདཝ་ཅིགན་ ཏེ་ཆང་འདི་འཐུང་།
- ཨ་རྒས་དཔྱལ་ཐེ་དེ་ལས་ད་རུང་ རོགས་འབད་རུང་བཞུགས་གྲལ་གཏང་འོང་རོགས་ ཆ་མཉམ་རེ་རེ་བཞིན་དུ་འབད་ ད་གཉེན་དང་ཉེཝ་ག་དེམ་ཅིག་ཡོདཔ་ཅིག་ དེ་ཚེ་ཉིནམ་གཅིག་ལུ་ ཏེ་ཟ་ཚར་མི་ཚར་སྦེ་གཏང་ནི་ར་ཨིན། ཏེ་ལ་ལུ་གིས་ ཏེ་བསུ་ཇ་འབྲས་སེར་སྦེ་བཟོ་འབག་འོང་ནི་འདུག ཏེ་རྟེན་འབྲེལ་ལུ་མངའ་སྟེ་འབད་ཞིནམ་ད་སྦེ་ ཏེ་ཆོག་སྒྲིག་འདི་ཨ་ནཱི་སྦེ་བཀལ་འགྱོ་དགོ་ ཟེར་སླབ་ནི་ཨིན། བཀའ་དྲིན་ཆེ།
- ཟླ་བ་ཚེ་རིང་ལགས་སོ་ལགས། ཏེ་ཨ་ཞང་གིས་ གནམ་མེད་ས་མེད་ཏེ་རྒྱས་ཤིང་རྒྱསཔ་སྦེ་ར་ ང་བཅས་ར་སྔར་སྲོལ་ལམ་ལུགས་འདི་ཚུ་གི་སྐོར་ལས་ ཏེ་མ་བཏུབ་བཏུབ་སྦེ་ར་ ཏེ་ལྷག་པར་དུ་ང་བཅས་ཁྱིམ་འདི་ཚུ་རྐྱབ་འབདཝ་ད་ལུ་ རང་ལུགས་ཀྱི་ཐོག་ལས་ སྤར་འདི་ཚུ་ག་དེ་སྦེ་བརྡུང་ནི་ཨིན་ན་ འ་ནཱི་གི་སྐོར་ལས་ ནཱ་ཨ་ཞང་གིས་མ་བཏུབ་བཏུབ་སྦེ་ར་གསུངས་གནང་མི་འདི་ལུ་བཀའ་དྲིན་ཆེ་ ཟེར་ཞུ་ནི།
- ཨ་རྒས་དཔྱལ་ཐེ་ལགས་སོ་ བཀའ་དྲིན་ཆེ།། །།


text:
བརྡ་དོན་དང་བརྒྱུད་འབྲེལ་ལྷན་ཁག་གིས་ སྤྱི་ཚེས་ ༣༡/༠༣/༢༠༡༧ ལས་ ༣༡/༠༣/༢༠༡༨ ཚུན་ ལོ་ངོ་གཅིག་གི་རིང་ལུ་ ཡིག་ཚང་ཟ་ཁང་རྒྱུན་སྐྱོང་འཐབ་ནིའི་དོན་ལུ་ དང་འདོད་ཡོད་མི་ འོས་འབབ་ཅན་གྱི་རིན་བཀོད་པ་ཚུ་གིས་ གཤམ་འཁོད་ཀྱི་གནས་ཚིག་དང་འཁྲིལ་ བཅའ་མར་གཏོགས་ནིའི་དོན་ལུ་ རིན་བསྡུར་ཡར་བསྐྱར་གྱི་བརྡ་སྐུལ་འབདཝ་ཨིན། གལ་སྲིད་གཤམ་འཁོད་ཀྱི་གནས་ཚིག་དང་མ་འཁྲིལ་བའི་རིན་བསྡུར་བཙུགས་ན་ རིན་བཀོད་དེ་ཆ་མེད་ཨིན།
༡༽ རིན་བཀོད་པའི་བརྡ་དོན་འདྲི་ཤོག་དང་ རིན་བཀོད་པའི་བརྡ་དོན་ཤོག་ལེབ་གཉིས་ མ་བཀང་པར་ཡོད་པ།
༢༽ ཚད་ལྡན་རིན་བཀོད་ཡིག་ཆས་ངོ་མའི་ འདྲ་པར་དང་གཅིག་མཚུངས་མེད་པ།
༣༽ རིན་བཀོད་བཙུགས་ནི་ཕྱི་སོང་པ་ཅིན།
ཁས་ལེན་གནས་གོང་བཙུགས་ནི།
༡༽ ཚེས་གྲངས་མཇུག: སྤྱི་ཚེས་ ༢༣/༠༣/༢༠༡༧ གྱི་ཧེ་མ་ཡང་ན་ ནང་འཁོད་ དྲོ་པ་ཆུ་ཚོད་ ༡༠:༠༠ ལུ།
༢༽ བཙུགས་སའི་ས་གོ: མཁོ་སྒྲུབ་ཡིག་ཚང་/ ཁས་ལེན་གནས་གོང་གི་སྒྲོམ།
༣༽ ཁ་ཕྱེ་ནིའི་ཚེས་གྲངས: དྲོ་པ་ཆུ་ཚོད་ ༡༠:༣༠ སྤྱི་ཚེས་ ༢༣/༠༣/༢༠༡༧ ལུ་ བརྡ་དོན་དང་བརྒྱུད་འབྲེལ་ལྷན་ཁག་གི་ཞལ་འཛོམས་ཁང་ཡང་ན བདག་སྐྱོང་གཙོ་འཛིན་འགོ་དཔོན་གྱི་ཡིག་ཚང་ནང་།
༤༽ བརྟན་དངུལ་བཙུགས་དགོཔ: དངུལ་ཀྲམ་ ༣༠,༠༠༠/- (སྟོང་ཕྲག་སུམ་ཅུ) ཐམ་པ།
བརྡ་དོན་དང་བརྒྱུད་འབྲེལ་ལྷན་ཁག་ཡིག་ཚང་ཟ་ཁང་གི་ ཚད་ལྡན་རིན་བཀོད་ཡིག་ཆའི་དོན་ལུ།
འབྲེལ་བ་འཐབ་ནིའི་མི་ངོམ: བསོད་ནམས་རྡོེ་དང་ ལུང་བསྟན་ཚེ་རིང་།


text:
༉ སྤྱི་ཟླ་༨ པའི་ཚེས་༥ ལུ་ པདྨ་དགའ་ཚལ་ངང་ལམ་ལུ་སྦེ་ འགོ་འདྲེན་འཐབ་མི་ གནམ་བྱཱར་གྱི་ ཕུཌ་བཱོལ་འགྲན་བསྡུར་ ཐེངས་༢ པའི་ནང་ ལུང་དབང་ནོར་འཕེལ་སྐྱེལ་འདྲེན་དང་ ཀོ་ལོ་ནི་ཨེཕ་སི་༢ ཀྱི་བར་ན་ མཐའ་བཅད་འགྲན་བསྡུར་གྱི་ རྩེད་འགྲན་འབད་བའི་སྐབས་ ཀོ་ལོ་ནི་ ཨེཕ་སི་གིས་ གཱོལ་༤ བཙུགས་ཏེ་ རྒྱལ་ཁ་ཐོབ་ཅི།
རྩེད་འགྲན་དེ་ སྤྱི་ཟླ་༧ པའི་ཚེས་༩ ལས་ སྤྱི་ཟླ་༨ པའི་ཚུན་༥ ཚུན་ འགོ་འདྲེན་འཐབ་ཡོདཔ་ཨིན་པས།
སྡེ་ཚན་༢ ཀྱི་བར་ན་ རྩེད་འགྲན་འགོ་བཙུགས་ཏེ་ དུས་ཡུན་སྐར་མ་༩ དེ་ཅིག་ལུ་ ཀོ་ལོ་ནི་ཨེཕ་སི་གིས་ གཱོལ་བཙུགས་ནིའི་ དཔའ་བཅམ་ཡོད་རུང་ བཙུགས་མ་ཚུགསཔ་ད་ ལུང་དབང་ནོར་འཕེལ་སྐྱེལ་འདྲེན་སྡེ་ཚན་ཡང་ ཤུགས་ལང་སྟེ་ དོ་འགྲན་འབད་བའི་བར་ན་ ཀོ་ལོ་ནི་ཨེཕ་སི་གི་ རྩེད་འགྲན་པ་ འཇམ་དབྱངས་ཀྱིས་ གཱོལ་བཙུགས་ཅི།
ད་རུང་ འཇམ་དབྱངས་ཀྱིས་ གཱོལ་བཙུགས་ནིའི་ དཔའ་བཅམ་རུང་ བཙུགས་མ་ཚུགས་མི་ལུ་བརྟེན་ སྡེ་ཚན་གཞན་མིའི་ རྩེད་འགྲན་པ་ཚུ་གིས་ འཇམ་དབྱངས་ལུ་ དོ་འགྲན་འབད་དེ་ གཱོལ་ཚར་ལེ་ཤ་བཙུགས་ནིའི་ དཔའ་བཅམ་ཡོད་རུང་ བཙུགས་མ་ཚུགསཔ་ལས་ སྐོར་ཐེངས་དང་པའི་ དུས་ཚོད་རྫོགས་སོ་ཡི།
དེ་ལས་ སྐོར་ཐེངས་༢ པ་དེ་ འགོ་བཙུགས་ཏེ་ ལུང་དབང་ནོར་འཕེལ་སྐྱེལ་འདྲེན་གྱི་ རྩེད་འགྲན་པ་ཚུ་གིས་ རྩ་འགེངས་རྩེད་མི་ལུ་བརྟེན་ དུས་ཡུན་སྐར་མ་༩ འི་ནང་འཁོད་ནང་ ཀོ་ལོ་ནི་ཨེཕ་སི་ལུ་ གཱོལ་བཙུགས་ཡོདཔ་ལས་ སྡེ་ཚན་གཞན་མི་ལུ་ དོ་འགྲན་ལཱ་ཁག་ཅིག་ལུ་ བཟོ་ཡོད་རུང་ ཀོ་ལོ་ནི་ཨེཕ་སིའི་ རྩེད་འགྲན་པ་ཅིག་ གིས་ གཱོལ་བཙུགས་ཅི།
ལུང་དབང་ནོར་འཕེལ་སྐྱེལ་འདྲེན་གྱིས་ ག་དེམ་ཅིག་ རྩ་འགེངས་རྩེད་རུང་ འཇམ་དབྱངས་ཀྱིས་ གཱོལ་ཚར་ལེ་ཤ་བཙུགས་ནིའི་ དཔའ་བཅམ་མི་ལུ་བརྟེན་ ཚུར་འཐེན་བཏང་ནི་དེ་གིས་ པེ་ནཱལ་ཊི་ཐོབ་སྟེ་ ད་རུང་ གཱོལ་བཙུགས་ཡོདཔ་མ་ཚད་ སྐྱེལ་འདྲེན་སྡེ་ཚན་གྱིས་ གོ་ལི་ལུ་ བཱོལ་བྱིན་པའི་སྐབས་ བཟུང་ནི་འབདཝ་ད་ སྟབས་མ་བདེཝ་ལས་ ཀོ་ལོ་ནི་ཨེཕ་སི་གིས་ གཱོལ་བཙུགས་བཏངམ་ལས་ བསྡོམས་གཱོལ་༤ བཙུགས་ཏེ་ རྒྱལ་ཁ་ཐོབ་ཅི།
དེ་བཟུམ་སྦེ་ དུས་ཅི་ འགོ་དང་པ་ ཨམ་སྲུ་ཚུ་གི་དོན་ལུ་ཡང་ འགྲན་བསྡུར་འགོ་འདྲེན་འཐབ་ཡོདཔ་ད་ ཕ་ཀྲོང་ཡུ་ནའི་ཊིཌ་དང་ ཨོལཌ་ཕེ་རེནཌ་ཡུ་ནའི་ཊེཌ་༢ ཀྱི་བར་ན་ མཐའ་བཅད་རྩེད་འགྲན་འབད་བའི་སྐབས་ དུས་ཡུན་སྐར་མ་༡༥ ལུ་ ཨོལཌ་ཕེ་རེནཌ་ཡུ་ནའི་ཊེཌ་གིས་ གཱོལ་བཙུགས་༡ བཙུགས་ཅི།
སྡེན་ཚན་གཞན་མི་གིས་ཡང་ དོ་འགྲན་འདྲན་འདྲ་སྦེ་ར་འབདཝ་ལས་ སྡེ་ཚན་༢ ཀྱི་བར་ན་ སྤྲོ་བ་ཆེ་ཏོག་ཏོ་སྦེ་ རྩེད་འགྲན་འབད་མི་ལུ་བརྟེན་ ལྟདམོ་བལྟ་མི་ཚུ་ཡང་ སྤྲོ་བ་བྱུང་ཡོདཔ་བཞིན་དུ་ ཨོལཌ་ཕེ་རེནཌ་ ཡུ་ནའི་ཊེཌ་གིས་ གཱོལ་༡ དང་ གཞན་མི་སྡེ་ཚན་གྱིས་ གཱོལ་བཙུགས་མ་ཚུགསཔ་ལས་ སྐོར་ཐེངས་དང་པ་དེ་ མཇུག་བསྡུ་ཡི།
དེ་ལས་ སྐོར་ཐེངས་༢ པ་དེ་ཡང་ སྤྲོ་བ་ཆེ་ཏོག་ཏོ་སྦེ་ རྩེད་འགྲན་འབད་ཡོདཔ་ལས་ སྡེ་ཚན་༢ ཆ་ར་གིས་ གཱོལ་༡ ཡང་ བཙུགས་མ་ཚུགས་པར་ མཇུག་བསྡུ་ཡོདཔ་ལས་ དུས་ཚོད་ཐེབས་སྐར་མ་༡༤ བྱིན་རུང་ གཱོལ་མ་ཚུགསཔ་ལས་ པེ་ནཱལ་ཊི་རྐྱབ་དགོཔ་ ཐོན་ཡི།
སྡེ་ཚན་༢ ཆ་ར་ལས་ རྩེད་འགྲན་པ་༥ རེ་བཏོན་ཏེ་ པེ་ནཱལ་ཊི་རྐྱབ་པའི་སྐབས་ ཨོལཌ་ཕེ་རེནཌ་ ཡུ་ནའི་ཊེཌ་གིས་ གཱོལ་༤ བཙུགས་རུང་ གཞན་མི་སྡེ་ཚན་གྱིས་ གཱོལ་༡ ལས་བརྒལ་ བཙུགས་མ་ཚུགསཔ་ལས་ ཨོལཌ་ཕེ་རེནཌ་ཡུ་ནའི་ཊེཌ་གིས་ བསྡོམས་གཱོལ་༥ བཙུགས་ཏེ་ རྒྱལ་ཁ་ཐོབ་ཅི།
བུཚ་གི་སྡེ་ཚན་ལས་ ཨང་དང་པ་ཐོན་མི་ལུ་ དངུལ་རྐྱང་གི་གསོལ་རས་༣༠,༠༠༠ དང་༢ པ་ལུ་ དངུལ་ཀྲམ་༢༠,༠༠༠ དེ་ལས་ བུམོ་གི་སྡེ་ཚན་ལས་ ཨང་དང་པ་ཐོན་མི་ལུ་ དངུལ་ཀྲམ་༡༠,༥༠༠ དང་༢ པ་ཐོན་མི་ལུ་ དངུལ་ཀྲམ་༨,༥༠༠ ཐོབ་ཡོདཔ་བཞིན་དུ་ རྩེད་འགྲན་པ་ག་ར་ལུ་ གསོལ་རས་དཀར་མེ་ ཀོངམ་རེ་བྱིན་ཡི།
འགོ་འདྲེན་པ་ འཇིགས་མེད་དབང་ཕྱུག་གིས་ སླབ་མིའི་ནང་ རྩེད་འགྲན་དེ་ནང་ བཅའ་མར་གཏོགས་མི་ བུཚ་སྡེ་ཚན་༡༡ དང་ བུམོ་སྡེ་ཚན་༦ ཐོན་ཡོད་རུང་ བུམོ་སྡེ་ཚན་༢ དུམ་གྲ་ཅིག་ སྟབས་མ་བདེཝ་ ཐོན་མི་ལུ་བརྟེན་ རྩེད་འགྲན་གྱི་བར་ན་ལས་ བཀོག་བཞག་སོང་ཡི་ཟེར་ཨིན་པས།
ཁོ་གིས་ སླབ་མིའི་ནང་ བུམོ་ཚུ་གི་དོན་ལུ་ འཛུལ་འཐུས་དངུལ་ཀྲམ་༦,༠༠༠ དང་ བུཚ་ཚུ་ལས་ དངུལ་ཀྲམ་༡༡,༡༡༡ ཨིནམ་ད་ བུཚ་ཚུ་ལས་ དངུལ་ཀྲམ་༡༡,༡༡༡ ལེན་མི་ དངུལ་ཀྲམ་གཅིག་ལོར་དེ་ འབྲུག་མཁལ་རྡོག་གཞི་ཚོགས་ལུ་ ཞལ་འདེབས་སྦེ་ བྱིན་ནིའི་དོན་ལུ་ ཨིན་ཟེར་ཨིན་པས།
ཁོ་གིས་འབད་བ་ཅིན་ ཨམ་སྲུའི་དོན་ལུ་ རྩེད་འགྲན་འགོ་དང་པ་ འགོ་འདྲེན་འཐབ་མི་དེ་ རྩེད་འགྲན་ཚུ་ནང་ ཨམ་སྲུ་ཚུ་ལུ་ཡང་ གོ་སྐབས་བཟོ་ཐབས་ལུ་ཨིན་རུང་ ཁོང་གིས་ རྩེད་འགྲན་ནང་ འབད་མི་ཚུགས་ནི་མས་ཟེར་ཨིནམ་ད་ ཤུལ་ལས་ སྤྲོ་བའི་ཐོག་ལས་ བཅའ་མར་གཏོགས་མི་ འཐོན་པ་ཅིན་ གོ་སྐབས་བྱིན་ནི་ཨིནམ་བཞིན་དུ་ ལམ་ལུགས་དང་ འཛུལ་འཐུས་ཚུ་ཡང་ བུཚ་བཟུམ་སྦེ་ར་ བཟོ་ནི་ཨིན་པའི་གནས་ཚུལ།
ངང་ལམ་ལས་ སྐལ་བཟང་དབང་ཕྱུག།


text:
རྒྱབ་ཁུངས།
ལས་རིམ་སྡེ་ཚན་གིས་ འབྲུག་རྒྱལ་ཁབ་མཐའ་དབུས་ག་ར་ནང་རྫོང་ཁའི་ དར་ཁྱབ་དང་ འཛིན་སྐྱོང་ རྒྱུན་སྐྱོང་གསུམ་འབད་དགོ་པའི་འགན་ཁུར་ཡོད། དེ་འབདཝ་ལས་ ཡིག་ཚང་གི་ངོ་ཚབ་གཙོ་བོ་སྦེ་འབད་དེ་ ལས་སྡེ་གཞན་ནང་ རྫོང་ཁའི་སྐོར་ལས་མཉམ་འབྲེལ་དང་ རྒྱུན་སྐྱོང་འབད་ནི་ཁག་ཆེ། ལཱ་འགན་འདི་དོན་སྨིན་སྦེ་གྲུབ་ཐབས་ལུ་ ལཱ་འགན་འབག་དགོཔ་ཚུ་ཡང་ མི་སྡེ་མཐུན་ལམ། སྐད་ཡིག་ལག་ལེན་དབྱེ་ཞིབ་དང་ཞིབ་དཔྱད། ངོ་ཚབ་འགོ་དཔོན་གྱི་མཉམ་འབྲེལ། སྦྱོང་བརྡར། རྒྱབ་སྐྱོར་གྱི་ཞབ་ཏོག གྲོས་འཛོམས། གྲོས་ཚོགས། རྫོང་ཁའི་ལས་རིམ་སྣ་ཚོགས།
ལཱ་འགན།
གཙོ་འཛིན་འདི་གིས་ དྲག་ཤོས་དྲུང་ཆེན་ལུ་གྲོགས་རམ་ཕུལ་ཐོག་ལས་ འབྲུག་ནང་འཁོད་ལུ་ རྫོང་ཁའི་ལས་རིམ་སྣ་ཚོགས། གོ་བ་བརྡ་སྤྲོད། དར་ཁྱབ། འཛིན་སྐྱོང། རྒྱུན་སྐྱོང་གི་ཕྱག་འགན་འབག་དགོ། གཙོ་འཛིན་འབད་བ་ལས་བརྟེན་ ཡིག་ཚང་གི་ཁྱད་རིག་དང་ འཛིན་སྐྱོང་ལས་སྣ་ཚུ་ནང་བཅའ་མར་གཏོགས་དགོ།
- རྫོང་ཁ་དར་ཁྱབ་ཀྱི་སྲིད་བྱུས་དང་ ལས་འཆར་ ལས་རིམ་ཚུ་རྩམ་ནི་དང་ ལག་ལེན་འཐབ་ནི།
- རྫོང་ཁ་འདི་རྒྱལ་ཡོངས་སྐད་ཡིག་སྦེ་ཁག་ཆེ་བའི་སྐོར་ལས་ བརྡ་རྒྱུད་དང་ ས་གནས་ལས་ཕར་བལྟ་སྐོར་ དེ་ལས་ གོ་བསྡུར་དང་གསུང་བཤད་སྐབས་གོ་བ་བརྡ་སྤྲོད་བྱིན་དགོ།
- ལྷན་རྒྱས་གཞུང་ཚོགས་ཐེངས་༡༠༠ པ་ལས་གནང་བ་གནང་བའི་རྫོང་ཁའི་སྲིད་བྱུས་གཞི་བཀོད་ལྟར་ ཞི་གཡོག་དང་དམག་སྡེ་ནང་ སྦྱོང་བརྡར་སྣ་ཚོགས་འགོ་འདྲེན་འཐབ་ནི།
- རྫོང་ཁའི་ངོ་ཚབ་འགོ་དཔོན་ཚུ་དང་གཅིག་ཁར་ རྫོང་ཁ་དར་ཁྱབ་ཀྱི་ལས་སྣ་ཚུ་ མཉམ་འབྲེལ་དང་འཛིན་སྐྱོང།
- འབྲེལ་ཡོད་ལས་སྡེ་ཚུ་དང་གཅིག་ཁར་ སྐད་ཡིག་དང་འབྲེལ་བའི་ཁྱད་རིག་དང་གྲོས་བསྡུར་ལས་རིམ་ཚུ་ ཞལ་འཛོམས་དང་ གྲོས་བསྡུར་ གྲོས་ཚོགས་ཀྱི་གོ་ལས་ འགོ་འདྲེན་འཐབ་ནི་དང་ མཉམ་འབྲེལ་འབད་ནི།
- ལས་འགུལ་གྱི་གྲོས་འཆར་འབྲི་ནི་དང་ མ་དངུལ་འཚོལ་ནི་ ལྟ་ཏོག་ དབྱེ་ཞིབ་ཀྱི་ལཱ་རིགས་འབད་ནི།
- རྫོང་ཁའི་ཤེས་ཡོན་དང་འབྲེལ་བའི་ དེབ་ཆུང་ མཐོང་ཐོས་ སྤྲོས་བརྙན་ གླུ་བརྙན་ སྒྱུར་ཚིག་ཚུ་མཉམ་འབྲེལ་འབད་དེ་བཟོ་ནི་དང་ རྒྱང་མཐོང་ཐོག་ལས་གཏང་ནི།
- རྫོང་ཁའི་རྩོམ་རིག་གི་ལཱ་རིགས་ དཔྱེ་འབདན་ གསུང་བཤད་ རིག་བསྡུར་ འབྲི་རྩོམ་ ཡིག་སྡེབ་འགྲན་བསྡུར་ཚུ་འགོ་འདྲེན་དང་དར་ཁྱབ་གཏང་ནི།
- འབྲུག་ནང་འཁོད་དང་ཕྱི་རྒྱལ་གྱི་ སྐད་ཡིག་དང་ཤེས་རིག་ལས་སྡེ་ཚུ་དང་ འབྲེལ་མཐུད་འབད་དེ་ མཉམ་འབྲེལ་དང་ གྲོགས་རམ་ ཤེས་ཡོན་རྒྱ་སྐྱེད་ཀྱི་ལཱ་ནང་མཐུན་ལམ་བཟོ་ནི།
- རྒྱལ་ཁབ་ནང་རྫོང་ཁའི་གནས་སྡུད་བཞག་ནི་དང་ རྫོང་ཁའི་ལག་ལེན་གྱི་ལྟ་རྟོག་དང་ཞིབ་འཚོལ་འགོ་འདྲེན་འཐབ་ནི་ ཞིབ་འཚོལ་འབད་ནི་ དེ་ལས་གྲུབ་འབྲས་ཚུ་པར་སྐྲུན་འབད་ནི།
- ལྷན་ཁག་ ལས་སྡེ་ རྫོང་ཁག་ ཁྲོམ་སྡེ་ ས་གནས་གཞུང་ཚུ་གིས་ རྫོང་ཁའི་སྲིད་བྱུས་ལག་ལེན་འབད་མ་འབད་ལྟ་རྟོག་འབད་ནི།
- རྫོང་གོང་ལྷན་ཚོགས་ཀྱི་སྐུ་ཚབ་སྦེ་ ལས་སྡེ་གཞན་དང་གཅིག་ཁར་ རྫོང་ཁའི་འཆར་གཞི་ སྲིད་བྱུས་ འཆར་དངུལ་སྐོར་ལས་མཉམ་འབྲེལ་འབད་ནི།


text:
ཁྱོད་རའི་གནས་སྡུད་ཚུ་ ཉེན་སྲུང་འབད་དགོཔ་འདི་ ག་ནི་བ་ གལ་ཅན་ཅིག་ཨིན་པའི་ནང་ལས་ གཙོ་བོ་ དབང་ནུས་ཅན་གྱི་མི་ངོ་ འབྲེལ་གཏོགས་ཡོད་ས་དང་ འགྲོ་བ་མི་ལུ་ རང་དབང་གངམ་མེད་པའི་ རྒྱལ་ཁབ་ཅིག་ནང་ རྩོད་རྙོག་ཅན་གྱི་གནད་དོན་ཅིག་ ཞིབ་བརྟག་འབདཝ་ཨིན་པ་ཅིན་ ལྷག་པར་དུ་ གལ་ཆེཝ་ཨིན། ཁྱོད་ཀྱི་ལཱ་དེ་ ཕྱིར་ཁྱབ་འགྱོ་ནི་ལུ་ མ་དགའ་མི་ཚུ་གིས་ ཁྱོད་ཀྱི་ཞིབ་འཚོལ་དེ་ལུ་ གཡོ་བཅོས་འབད་འོང་ ཡང་ན་ བྱ་བལྟ་འོང་། རང་ལུ་བར་ཆད་རྐྱབ་མི་བལྟ་ནི་དེ་ འུ་སྡུག་པའི་ལཱ་ཅིག་ཨིན་རུང་ ཁྱོད་ཀྱིས་འབད་མི་ཞིབ་བརྟག་གི་གྲུབ་འབྲས་དེ་ མི་མང་ལུ་ ཁྱབ་བརྡལ་འགྱོ་ནི་ལས་ བཀག་ཆ་འབད་ནིའི་ དང་འདོད་བསྐྱེད་མི་ ག་འོང་སྲིད་ག་ རང་གིས་རང་ལུ་ འདྲི་བ་ཅིན་ ལེགས་ཤོམ་ཨིན། མནོ་བསམ་གཏང་དགོ་པའི་ དྲི་བ་གཞན་ཡང་ མི་ངོ་དེ་ཚུ་ལུ་ ཐབས་ལམ་ག་ཅི་འདུག? ཁྱོད་ཀྱི་ཞིབ་འཚོལ་འདི་ འགྲོ་བ་མི་ལུ་བརྟེན་ཏེ་ཨིན་ན་ ཡང་ན་ ཨང་ཅན་འབྱུང་ཁུངས་ལུ་བརྟེན་ཏེ་ཨིན་ན? ཁྱོད་རའི་ལཱ་གི་ཉེན་སྐྱོབ་ལུ་ ཉེན་སྲུང་ལག་ཆས་ ག་ཅི་ར་ཡོད?
ཁྱོད་རའི་འབྱུང་ཁུངས་ཚུ་གིས་ཡང་ དྲན་པ་བཏོན་དགོཔ་འདི་ སོ་སོ་སྦེ་ སླབ་མ་དགོཔ་ཅིག་ཨིན། ཁོང་ཆ་ཁྱབ་ལུ་ གཞན་གྱིས་གསང་འཛུལ་ལས་ སྲུང་སྐྱོབ་འབད་ནིའི་ ཉེན་སྲུང་ལག་ཆས་ཚུ་གི་སྐོར་ལས་ ཤེས་གསལ་ཡོདཔ་ ངེས་གཏན་བཟོ་དགོ། མ་གཞི་གིས་ ཉེན་སྲུང་བརྒྱ་ཆ་ཐམ་པ་འདི་ རྩ་ལས་ར་ འབད་མི་ཚུགས། ཨིན་རུང་ ཁྱོད་རའི་ལྡོག་ཕྱོགས་ཚུ་གིས་ ཁྱོད་ཀྱི་ཐབས་འཕྲུལ་དང་ དེ་ནང་བསགས་ཏེ་ཡོད་པའི་ བརྡ་དོན་ཚུ་འཐོབ་ནི་ལུ་ ཧེང་བཀལ་ལཱ་ཁག་དང་ ཟད་འགྲོ་ཅན་ དུས་ཡུན་རིངམ་འགོར་ནིའི་ ཐབས་ལམ་བཏོན་དགོཔ་ཨིན།
འོག་གི་ལེའུ་དེ་གིས་ ཁྱོད་ཀྱི་ཐབས་འཕྲུལ་ཚུ་ སྲུང་སྐྱོབ་འབད་ནིའི་ཕན་ཐབས་ལུ་ ཉེན་སྲུང་ཐབས་རིག་ཚུ་གི་ སྤྱི་དོན་ཅིག་བཤད་ནི་ཨིན། ཡོངས་འབྲེལ་ནང་གི་རིམ་ལུགས་ཚུ་ ཨ་རྟག་ར་ སྒྱུར་བཅོས་འབད་དོ་ཡོདཔ་ལས་ མཉེན་ཆས་ག་ནི་ཡང་ གཞི་བཙུགས་མ་འབདཝ་ལས་ མཐའ་མཇུག་ལུ་ཐོན་ཡོད་པའི་ དུས་མཐུན་རིམ་ལུགས་ རེ་རེ་བཞིན་དུ་ ཞིབ་དཔྱད་འབད་དགོ། ཞབས་ཏོག་དེ་ཚུ་ལུ་ ཟད་འགྲོ་གཏང་ནི་ལུ་ ཕངས་སེམས་མ་བསྐྱེད། ཁྲོམ་ཁ་ལས་ མཉེན་ཆས་ཚུ་ རིན་མེད་སྟོང་མར་དང་ རིན་དངུལ་སྤྲོད་དེ་ འཐོབ་ནི་ཡོད། རང་གི་དགོས་མཁོ་ལུ་ འོས་འབབ་ཆེ་ཤོས་འབད་མི་རིམ་ལུགས་ ག་དེ་ཨིན་ན་བལྟ་ཞིནམ་ལསཐོན་རིམ་ག་འདི་ ལག་ལེན་འཐབ་ནི་ཨིན་ན་ ཐག་བཅད་དགོ། ང་བཅས་ཀྱིས་ རྒྱབ་སྣོན་འབད་ནི་དེ་ཡང་ བརྡ་དོན་འཕྲུལ་རིག་མཁས་མཆོག་གཞན་ཚུ་གིས་ རིན་དངུལ་སྤྲོད་མ་དགོ་པར་ གསང་ཨང་ལེན་ཚུགས་པའི་ ཀུན་ཁྱབ་མཉེན་ཆས་ཚུ་ ཐོབ་ཚུགས་ག་མི་ཚུགས་བལྟ་དགོ། ཀུན་ཁྱབ་མཉེན་ཆས་ཚུ་གི་ ཉེན་སྲུང་ལུ་གནོད་ཉེན་བྱུང་པ་ཅིན་ མགྱོགས་པ་ར་ ཤེས་རྟོགས་འབྱུང་ཚུགསཔ་ཨིན། སྒེར་གྱི་མཉེན་ཆས་ཚུ་འབད་བ་ཅིན་ ཁོང་གི་གསང་ཨང་ གསལ་སྟོན་འབད་སྲོལ་མེདཔ་ལས་ གནོད་ཉེན་གྱི་ཞིབ་དཔྱད་འབད་ནི་ ཡང་ན་ གནོད་ཉེན་རྩ་མེད་གཏང་ནི་དེ་ དེའི་ཇོ་བདག་རྐྱངམ་གཅིག་གིས་མ་གཏོགས་ གཞན་གྱིས་འབད་མི་ཚུགས།


text:
གོ་དཀའ་བའི་ཚིག་ཡིག་སྒྲིག་བཀོད།
གོ་དཀའ་བའི་ཚིག་ཡིག་སྒྲིག་བཀོད་གཅིག་ཁར་ཡིག་ཆ་ཚུའི་དོན་ལས་གདམ་ཁ་ཚུ་ངེས་འཛིན་འབདཝ་ཨིན།
འབྱུང་རིམ་ཞིབ་དཔྱད།
ཐཱའི་བཟུམ་མའི་སྐད་ཡིག་ཚུ་ནང་ བཅའ་ཡིག་གིས་ཡིག་འབྲུ་ཚུ་ལ་ལོ་ཅིག་གཞན་མི་ཡིག་འབྲུ་ཚུ་གི་ཤུལ་མ་མ་ཆོགཔ་སྦེ་གསལ་བཀོད་འབདཝ་ཨིན། འབྱུང་རིམ་ཨིན་པུཊི་ཞིབ་དཔྱད་(ཨེསི་ཨའི་སི་) འདི་ལྕོགས་ཅན་བཟོ་ཡོད་པ་ཅིན་ འ་ནི་འདི་བཅའ་ཡིག་གིས་མ་ཆོགཔ་བཟོ་ཡོད་པ་ཅིན་LibreOffice འདི་གིས་ཡིག་འབྲུ་འདི་གཞན་མི་གི་ཤུལ་མ་འབད་མི་བཅུག།
འབྱུང་རིམ་ཞིབ་དཔྱད་ལག་ལེན་འཐབ།
Enables sequence input checking for languages such as Thai.
བཀག་དམ་ཅན།
Prevents the use as well as the printing of illegal character combinations.
འོད་རྟགས་ཚད་འཛིན།
སླ་བསྲེ་ཡོད་པའི་ཚིག་ཡིག་ (གཡོན་-ལས་-གཡས་ཚིག་ཡིག་ཁ་ཕྱོགས་གཅིག་ཁར་གཡས་-ལས་-གཡོན་སླ་བསྲེ་བསྲེཔ་) གི་དོན་ལུ་ཚིག་ཡིག་སེལ་འཐུ་དང་ ཚིག་ཡིག་འོད་རྟགས་འགུལ་བསྐྱོད་ཀྱི་དབྱེ་བ་སེལ་འཐུ་འབད།
གཏན་ཚིག་ཅན།
Pressing the Right Arrow key moves the text cursor toward the end of the current text. Pressing the Left Arrow key moves the text cursor toward the beginning of the current text.
མཐོང་བའི།
Pressing the Right Arrow key moves the text cursor in the right-hand direction. Pressing the Left Arrow key moves the text cursor in the left-hand direction.
ཡོངས་ཁྱབ་གདམ་ཁ་ཚུ།
ཨང་ཡིག་ཚུ་ (ཚིག་ཡིག་ནང་རྐྱངམ་གཅིག)
LibreOffice ཚད་གཞི་ཚུ་ཆ་མཉམ་ནང་ ཚད་བཟུང་ཚུ་དང་ ས་སྒོ་ཚུ་ དངོས་པོ་ཚུ་ནང་ཚིག་ཡིག་ དེ་ལས་ཚིག་ཡིག་ནང་འཁོད་ལུ་ལག་ལེན་འཐབ་ཡོད་པའི་ཨང་ཡིག་ཚུ་གི་དབྱེ་བ་སེལ་འཐུ་འབདཝ་ཨིན། LibreOffice ཀེལཀི་ གི་ནང་ཐིག་ནང་དོན་ཚུ་ རྐྱངམ་གཅིག་ གནོད་སྐྱོན་མ་འབྱུང་།
-
ཨ་ར་བིག་: ཨང་ཚུ་ཆ་མཉམ་ཨ་ར་བིག་ཨང་ཡིག་ཚུ་ལག་ལེན་འཐབ་ཐོག་ལས་སྟོནམ་ཨིན། འདི་སྔོན་སྒྲིག་ཨིན།
-
ཧིན་དི་:ཨང་ཚུ་ཆ་མཉམ་ཧིན་དིའི་ཨང་ཡིག་ཚུ་ལག་ལེན་འཐབ་ཐོག་ལས་སྟོནམ་ཨིན།
-
རིམ་ལུགས་: ཁྱོད་ཀྱི་རིམ་ལུགས་ལོ་ཀེལ་གྱིས་ངེས་འཛིན་འབད་ཡོད་པའི་ལོ་ཀེལ་སྒྲིག་སྟངས་ཚུ་དང་འཁྲིལཝ་ད་ ཨང་ཚུ་ཆ་མཉམ་ཨ་ར་བིག་ ཡང་ན་ ཧིན་དིའི་ཨང་ཡིག་ཚུ་ལག་ལེན་འཐབ་ཐོག་ལས་སྟོནམ་ཨིན།
སྒྲིག་སྟངས་འདི་ཡིག་ཆ་ནང་སྲུང་བཞག་འབད་འདི་མེད་ དེ་འབདཝ་ད་LibreOffice རིམ་སྒྲིག་ནང་སྲུངས་འདི་ཡོད།


text:
༉ འདས་པའི་ལོ་ནང་ འབྲུག་མི་སེར་རྒྱུ་ནོར་གཞི་བཟུང་དང་ དེའི་འོག་གི་ ཡན་ལག་ལས་འཛིན་གྱི་ ཁྲལ་དང་ བགོ་བཤའི་ཁེ་སང་ བརྒྱ་ཆ་༣༠ ལྷགཔ་ཅིག་ ནང་འཁོད་འོང་འབབ་ཡོངས་འབོར་ནང་ བཙུགས་ཡོདཔ་ཨིན་པས།
དེ་བཟུམ་སྦེ་ དངུལ་ཀྲམ་ཐེར་འབུམ་༥.༩༧ རང་སོའི་འབབ་ཁུངས་ལུ་ སྤྲོད་ཡོདཔ་ད་ འབྲུག་མི་སེར་རྒྱུ་ནོར་གཞི་བཟུང་གི་ ཡན་ལག་ལས་སྡེ་ཚུ་གིས་ སྤྱི་ལོ་༢༠༡༦ ལུ་ དངུལ་རྩིས་ལྷན་ཁག་ལུ་ བགོ་བཤའ་ཁེ་སང་དངུལ་ཀྲམ་ ཐེར་འབུམ་༣.༧༨༨ བྱིན་ཡོད་མི་དེ་ཡང་ སྤྱི་ལོ་༢༠༡༥ དང་ཕྱདཔ་ད་ བརྒྱ་ཆ་༡༤ ཡར་སེང་སོང་ནུག།
སྤྱི་ཟླ་༥ པའི་ཚེས་༢༦ ལུ་ འབྲུག་མི་སེར་རྒྱུ་ནོར་གཞི་བཟུང་གི་ ལོ་བསྟར་གནས་ཚུལ་ཞལ་འཛོམས་ནང་ འབྲུག་རྒྱུ་ནོར་གཞི་བཟུང་གི་ བཀོད་ཁྱབ་གཙོ་འཛིན་ དྲགོས་ཀརྨ་འོད་ཟེར་རལ་གྲི་གིས་ སླབ་མིའི་ནང་ ལས་སྡེ་ཚུ་གིས་ དངུལ་འབྲེལ་གྱི་ལཱ་ ལེགས་ལྡན་ཐོན་མི་ལུ་བརྟེན་ འབྲུག་མི་སེར་རྒྱུ་ནོར་གཞི་བཟུང་དང་ ལས་སྡེ་ཚུ་གི་ འོང་འབབ་ངེས་ཏིག་ སྤྱི་ལོ་༢༠༡༥ ལུ་ དངུལ་ཀྲམ་ཐེར་འབུམ་༧༦ ལས་ སྤྱི་ལོ་༢༠༡༦ ལུ་ ཐེར་འབུམ་༧༩ ལུ་ ཡར་སེང་སོང་ནུག་ཟེར་ཨིན་པས།
དེ་ལས་ ལས་སྡེ་ཚུ་གི་ འོང་འབབ་དེ་ དངུལ་ཀྲམ་ཐེར་འབུམ་༤༣.༣༨ ལུ་ ཡར་འཕར་སོང་ཡོདཔ་མ་ཚད་ ཟད་འགྲོ་ཡང་ དངུལ་ཀྲམ་ཐེར་འབུམ་༢ དེ་ཅིག་ ཡར་སེང་སོང་ནུག་ཟེར་ཨིན་པས།
བཀོད་ཁྱབ་གཙོ་འཛིན་གྱིས་ བཤད་མིའི་ནང་ འབྲུག་མི་སེར་རྒྱུ་ནོར་གཞི་བཟུང་དང་ དངུལ་རྩིས་ལྷན་ཁག་གི་བར་ན་ ན་ཧིང་ བགོ་བཤའི་ཁེ་སང་བསྐྱར་གསོའི་ གན་རྒྱ་བཟོ་མི་དེ་ཡང་ ཧེ་མ་འབད་བ་ཅིན་ ལས་སྡེ་ཚུ་གིས་ བགོ་བཤའ་ཚུ་ དུས་སྟབས་སྦེ་ བྱིན་ཡོད་རུང་ དུས་ཅི་ལས་ ལས་སྡེ་ཚུ་གི་ འོང་འབབ་ལས་ བརྒྱ་ཆ་༦༣ བྱིན་ནི་སྦེ་ བཟོ་སྟེ་ཡོད་ཟེར་ཨིན་པས།
འབྲུག་མི་སེར་རྒྱུ་ནོར་གཞི་བཟུང་ རང་རྐྱང་གིས་ ཏི་རུ་བཟོ་ནི་མེད་ཟེར་ཨིནམ་ད་ འོང་འབབ་ཚུ་ཡང་ ལས་སྡེ་ཁག་གིས་ ཐོབ་མི་ཚུ་ཨིན་ཟེར་ དྲགོས་ཀརྨ་འོད་ཟེར་རལ་གྲི་གིས་ སླབ་ཨིན་པས།
འབྲུག་མི་སེར་རྒྱུ་ནོར་གཞི་བཟུང་གི་ རང་རྐྱང་གི་ དངུལ་འབྲེལ་རྩིས་ཐོ་དང་འཁྲིལཝ་ད་ སྤྱི་ལོ་༢༠༡༦ ལུ་ འབྲུག་རྒྱུ་ནོར་གཞི་བཟུང་གིས་ ཁྲལ་བཏབ་པའི་ཤུལ་ལས་ འོང་འབབ་དངུལ་ཀྲམ་ཐེར་འབུམ་༥.༠༨ བཟོ་ཡོད་མི་དེ་ཡང་ འབྲུག་གློག་མེ་ལས་འཛིན་གྱིས་ བགོ་བཤའ་ཡར་སེང་སོང་མི་ལུ་བརྟེན་ཨིན་པས།
འབྲུག་སླར་འབྱུང་གློག་མེ་ལས་འཛིན་གྱིས་ ན་ཧིང་ འོང་འབབ་ངེས་ཏིག་ དངུལ་ཀྲམ་ཐེར་འབུམ་༥༥ བཟོ་མི་དེ་ རྒྱལ་ཁབ་ཀྱི་གློག་མེ་ལས་འཛིན་ནང་ རྒྱལ་རབས་ཅན་གྱི་ གྲུབ་འབྲས་ཅིག་ཨིནམ་བཞིན་དུ་ ཁྲལ་མ་བཏབ་པའི་ཧེ་མར་ འོང་འབབ་དངུལ་ཀྲམ་ཐེར་འབུམ་༧.༩ བཟོ་ཡོདཔ་བཞིན་དུ་ ཁྲལ་དངུལ་ཀྲམ་ཐེར་འབུམ་༢.༣༩༩ བཏབ་ནུག།
འབྲུག་སླར་འབྱུང་གློག་མེ་ལས་འཛིན་གྱི་ བཀོད་ཁྱབ་གཙོ་འཛིན་ དྲགོས་ཚེ་དབང་རིག་འཛིན་གྱིས་ སླབ་མིའི་ནང་ ན་ཧིང་ རྒྱལ་ཁབ་ནང་ སྤྱི་ཟླ་༡༠ པའི་ནང་ཡང་ ཆརཔ་རྐྱབ་མི་ལུ་བརྟེན་ གློག་མེ་འཕྲུལ་ཁང་ཚུ་ལུ་ བརྒྱ་ཆ་༣ དེ་ཅིག་ ལྷན་ཐབས་བྱུང་ཡི་ཟེར་ཨིནམ་ད་ ཁྲལ་མ་བཏབ་པའི་ཧེ་མར་ འོང་འབབ་བརྒྱ་ཆ་༩༠ འབྲུག་མི་སེར་རྒྱུ་ནོར་གཞི་བཟུང་ལུ་ བྱིན་ཡི་ཟེར་ཨིན་པས།
ཨིན་རུང་ གློག་མེ་འཕྲུལ་ཁང་ལ་ལོ་ཅིག་ ལོ་༣༠ ལྷག་ཡོདཔ་ལས་ བཅོ་ཁ་རྐྱབ་ནིའི་དོན་ལུ་ ཟད་འགྲོ་སྦོམ་སྦེ་ར་ གནསཔ་མས་ཟེར་བཤད་ཅི།
དེ་བཟུམ་སྦེ་ འབྲུག་གློག་མེ་ལས་འཛིན་གྱིས་ སྤྱི་ལོ་༢༠༡༦ ལུ་ ཁྲལ་མ་བཏབ་པའི་ཧེ་མར་ འོང་འབབ་དངུལ་ཀྲམ་ ཐེར་བུམ་༡.༥༤ བཟོ་ཡོདཔ་བཞིན་དུ་ ལས་སྡེ་གི་ གློག་མེ་ཚུ་ལས་ མ་དངུལ་དངུལ་ཀྲམ་ ཐེར་འབུམ་༤.༧༩ བརྒྱ་ཆ་ལས་འབད་བ་ཅིན་ བརྒྱ་ཆ་༤ ལས་བརྒལ་ བཟོ་མ་ཚུགས་ཟེར་ཨིནམ་ད་ སྤྱི་ལོ་༢༠༡༥ ལུ་ འོང་འབབ་བརྒྱ་ཆ་༡༤ བཟོ་ཡོདཔ་ཨིན་པས།
འབྲུག་གློག་མེ་ལས་འཛིན་གྱི་ བཀོད་ཁྱབ་གཙོ་འཛིན་ མགོནམ་ཚེ་རིང་གིས་ སླབ་མིའི་ནང་ སྤྱི་ལོ་༢༠༡༦ ལུ་ གློག་མེའི་ཁྲལ་ བསྐྱར་གསོ་མ་འབདཝ་ལས་ གློག་མེ་ལས་ འོང་འབབ་བཟོ་མ་ཚུགས་ཟེར་ཨིན་པས།
རྒྱལ་ཁབ་ནང་ གློག་མེའི་མཐུན་རྐྱེན་ བརྒྱ་ཆ་༩༩.༥ ཁྱབ་སྟེ་ཡོདཔ་ད་ གློག་མེའི་ཅ་ཆས་ཚུ་ བགོ་བཀྲམ་འབད་ནི་ལུ་ ས་ཐག་རིང་ནི་དེ་གིས་ གླིང་བཞི་དང་ ལུང་ནག་ནང་ དེ་ལས་ འཇིགས་མེད་ཆོས་གླིང་ཚུ་ནང་ གློག་མེ་བཀྲམ་སྤེལ་འབད་ མ་ཚུགས་ཟེར་ཨིན་པས།
མ་གཞི་ ལུང་ནག་ནང་ལུ་ གློག་མེ་བཀྲམ་སྤེལ་འབད་ནིའི་དོན་ལས་ ཀོ་རི་ཡ་གཞུང་གིས་ མ་དངུལ་གྱི་གྲོགས་རམ་འབད་ནི་ལུ་ ཁ་བཟེད་ཡོད་རུང་ ནང་འཁོད་ལུ་ སྟབས་མ་བདེཝ་བྱུང་མི་ལུ་བརྟེན་ མ་དངུལ་གྲོགས་རམ་ འབད་མི་ཚུགས་ནི་མས་ཟེར་ཨིན་པས།
དེ་ལས་ འབྲུག་བརྒྱུད་འཕྲིན་ཚད་ཀྱིས་ འདས་པའི་ལོ་དང་ཕྱདཔ་ད་ ཁྲབ་མ་བཏབ་པའི་ཧེ་མར་ འོང་འབབ་དངུལ་ཀྲམ་ས་ཡ་༡,༢༧༨.༦༢ བཟོ་མི་དེ་ཡང་ བརྒྱ་ཆ་ལས་འབད་བ་ཅིན་ བརྒྱ་ཆ་༧༡ ཡར་སེང་སོང་ཡོདཔ་བཞིན་དུ་ ཁྲལ་བཏབ་པའི་ཤུལ་ལས་ འོང་འབབ་དངུལ་ཀྲམ་ས་ཡ་༨༦༨.༧༤ བཟོ་ནུག།
འབྲུག་བརྒྱུད་འཕྲིན་ཚད་ཀྱི་ བཀོད་ཁྱབ་གཙོ་འཛིན་ངོ་ཚབ་ ཀརྨ་ཚེ་དབང་གིས་ སླབ་མིའི་ནང་ སྤྱི་ལོ་༢༠༡༦ གི་ལོ་དེ་ གདོང་ལེན་ཅན་གྱི་ ལོ་ཅིག་ཨིན་མི་དེ་ཡང་ མང་ཤོས་ར་ འགྲུལ་འཕྲིན་མོ་བཱ་ཡལ་གྱི་ ཞབས་ཏོག་ལུ་བརྟེན་ བྱུང་ཡི་ཟེར་ཨིནམ་ད་ ཨིན་རུང་ ལོ་དེ་ནང་ འོང་འབབ་ཡང་ བཟོ་ཚུགས་ཅི་ཟེར་ཨིན་པས།
གདུང་བསམ་རྩི་ས་ལས་འཛིན་གྱིས་ སྤྱི་ལོ་༢༠༡༥ ལུ་ དངུལ་ཀྲམ་ས་ཡ་༢༥༧༩.༤༣ བཟོ་ཡོདཔ་བཞིན་དུ་ ན་ཧིང་ འབད་བ་ཅིན་ དངུལ་ཀྲམ་ས་ཡ་༣,༣༨༧.༢༢ བཟོ་མི་དེ་ བརྒྱ་ཆ་༣༡ ཡར་སེང་འགྱོཝ་དང་གཅིག་ཁར་ ཟད་འགྲོ་ཡང་ དངུལ་ཀྲམ་ས་ཡ་༤,༡༤༢.༤༠ དེ་ཅིག་ ཡར་སེང་སོང་ནུག།
ཨིན་རུང་ ལོ་དེ་ནང་ སྤྱི་ལོ་༢༠༡༥ ལུ་ གྱོང་རྒུད་དངུལ་ཀྲམ་ས་ཡ་༡༠༣༩.༧༩ ལས་ ན་ཧིང་གི་ལོ་ནང་ དངུལ་ཀྲམ་ས་ཡ་༢༨༤.༦༠ དེ་ཅིག་ མར་བབས་སོང་ནུག།
ལས་འཛིན་གྱི་ བཀོད་ཁྱབ་གཙོ་འཛིན་ རྡོ་རྗེ་ནོར་བུ་གིས་ སླབ་མིའི་ནང་ ན་ཧིང་ ལས་སྡེ་གིས་ རྩི་ས་མེ་ཊིག་ཊཱོན་༥༨༨,༤༣༣ དང་ ཀི་ལིང་ཀར་ མེ་ཊིག་ཊཱོན་༥༢༠,༩༢༡ དེ་ཅིག་ ཐོན་སྐྱེན་འབད་ཚུགས་མི་ལུ་བརྟེན་ ད་རེས་ གྱོང་རྒུད་དུམ་གྲ་ཅིག་ མར་ཕབ་འབད་ཚུགས་ཅི་ཟེར་ཨིནམ་ད་ ད་ལས་ཕར་ ཐོན་སྐྱེན་ཚུ་ ཡང་སེང་སོང་མི་ལུ་བརྟེན་ འོང་འབབ་བཟོ་ཚུགས་པའི་ རེ་བ་བསྐྱེད་དོ་ཟེར་ཨིན་པས།
རྒྱལ་ཁམས་ས་གཏེར་ལས་འཛིན་གྱིས་ སྤྱི་ལོ་༢༠༡༥ ལུ་ འོང་འབབ་ངེས་ཏིག་ དངུལ་ཀྲམ་ས་ཡ་༣༤.༡༩ བཟོ་ཡོད་མི་ལས་ ན་ཧིང་ མ་དངུལ་ས་ཡ་༡༢༠.༧༢ ལུ་ ཡར་སེང་ཡོད་རུང་ གྱོང་རྒུད་དངུལ་ཀྲམ་ས་ཡ་༣.༩༩ ཕོག་ནུག།
ལས་འཛིན་གྱི་ བཀོད་ཁྱབ་གཙོ་འཛིན་ སྐལ་བཟང་རྒྱ་མཚོ་གིས་ སླབ་མིའི་ནང་ ལས་སྡེ་དེ་ འབྲུག་མི་སེར་རྒྱུ་ནོར་གཞི་བཟུང་གི་ ལས་སྡེ་ཚུ་གི་གྲས་ལས་ ལས་སྡེ་གསརཔ་ཅིག་ཨིན་མི་ལས་སྡེ་དེ་ཡང་ སྤྱི་ལོ་༢༠༡༤ ལུ་ གཞི་བཙུགས་འབད་ཡི་ཟེར་ཨིན་པས།
ཁོ་གིས་འབད་བ་ཅིན་ ལོ་ངོ་དང་པའི་ནང་ ལས་འཛིན་ལུ་ གྱོང་རྒུད་དངུལ་ཀྲམ་ས་ཡ་༡༡.༣༩ ཕོག་ཡོདཔ་ཨིན་རུང་ ན་ཧིང་ སྤྱི་ཟླ་༨ པའི་ནང་ བསམ་གྲུབ་ལྗོངས་མཁར་ ཧབ་རང་ས་གཏེར་ འགོ་བཙུགས་མི་དེ་གིས་ དངུལ་ཀྲམ་ས་ཡ་༦༧.༦༩༨ བཟོ་མི་ལུ་བརྟེན་ གྱོང་རྒུད་མར་ཕབ་འབད་ཚུགས་ཅི་ཟེར་ཨིན་པས།
འབྲུག་མི་སེར་རྒྱུ་ནོར་གཞི་བཟུང་འོག་ལུ་ གློག་མེ་དང་ བརྒྱུད་འཕྲིན་ དངུལ་ཁང་ལ་སོགས་པ་བརྩིས་ཏེ་ ལས་འཛིན་༢༦ ཡོདཔ་ཨིན་པའི་གནས་ཚུལ།
ཨོ་རྒྱན་རྡོ་རྗེ།


text:
གཞུང་གི་མགྲིན་ཚབ་དང་ བརྒྱུད་སྐུལ་འབད་མི་ཚུ་ལུ་ བསྟོད་བཤད་རྐྱབ་མི་ ཟེར་སླབ་ཨིན། ཁོང་ཆ་ཁྱབ་ ཁོང་རའི་ལཱ་གཡོག་བྱིན་མི་གི་ ཕྱོགས་འབད་ནི་དང་ བྱ་རིམ་ཚུ་ གཡོ་བསྒྱུར་བཏང་སྟེ་ བསྟོད་བཤད་རྐྱབ་ནིའི་དོན་ལུ་ དངུལ་ལེན་མི་ཅིག་ཨིན། དེ་འབདཝ་ད་ བསྟོད་བཤད་རྐྱབ་མི་ཚུ་ དེ་འཕྲོ་ལས་ ངོས་འཛིན་འབད་ཚུགས་པར་ ལཱ་ཁག་ཡོད། བློན་པོའི་ བརྡ་བརྒྱུད་འགོ་དཔོན་དེ་ འདི་གི་ཁྱལ་ཁརཨིནམ་ ཐག་ཆོད་ཨིན། དེ་འབདཝ་ད་ གསང་བའི་ཐོག་ལས་ ནང་གསུག་རྐྱབ་སྟེ་ གནད་དོན་གང་རུང་ཅིག་ ཡང་ན་ ཚོགས་པ་ཅིག་ལུ་ རྒྱབ་སྐྱོར་འབད་བཅུག་མི་ཚུ་ ག་དེ་སྦེ་སྨོ? གསང་བའི་ཐོག་ལས་ལཱ་འབད་མི་འགོ་དཔོན་དང་ ཚོང་སྡེའི་མི་ངོམ་ཚུ་གིས བརྡ་བརྒྱུདཔ་ཚུ་ལུ་བྱིན་མི་ གནས་ཚུལ་ཚུ་ ག་དེ་སྦེ་སྨོ? ཚོང་སྡེ་གང་རུང་ཅིག་གིས་ ནང་གསུག་བྱིན་ཏེ་ ཁོང་རའི་ཚོང་ཆས་གང་རུང་ཅིག་ རྒྱ་བསྐྱེད་གཏང་ནིའི་ནང་ ཆ་རོགས་འབད་མི་མཁས་མཆོག་དེ་ ག་དེ་སྦེ་སྨོ? ཡང་ན་ དབྱེ་ཞིབ་མ་འབད་བའི་ཅ་དངོས་ཅིག་ གསང་བའི་ཐོག་ལས་ ཡོངས་འབྲེལ་ནང་བཙུགས་མི་ཚུ་ ག་དེ་སྦེ་སྨོ? སྤྱི་དང་མ་མཐུན་པའི་ བསྟོད་བཤད་རྐྱབ་མི་ཚུ་གེ་ར་ གནད་དོན་ཆེ་ཆུང་མེདཔ་ གེ་ར་ལུ རྒྱབ་སྐྱོར་འབད་ནིའི་དོན་ལུ་ ལག་ལེན་འཐབ་སྟེ་ཡོདཔ་ཨིན། དཔེར་ན་ ཡུ་ཨེསི་གཞུང་གི་ ཚོང་སྡེ་ཅིག་ལུ་ གོལཕ་དམག་འཁྲུག་གི་སྐོར་ལས་ མི་མང་ལུ་ གོ་བ་སྤེལ་ནི་ནང་ འཛིན་སྐྱོང་འཐབ་བཅུག་ཡོདཔ་དང་ དེ་གི་བཀོད་ཁྱབ་འགོ་དཔོན་གཙོ་འཛིན་གྱིས་ ཁོ་ར་ གནས་ཚུལ་གྱི་དཔའ་བོ་ཨིན་ཟེར་ བཤད་ཡོདཔ་ཨིན།
ག་དེ་སྦེ་ཨིན་རུང་ གསང་བའི་བསྟོད་བཤད་རྐྱབ་ནི་དེ་བ་ རང་གིས་རང་ བསྟོད་བཤད་རྐྱབ་མི་ཨིན་ཟེར་ གདོང་ཁར་ཐོན་མི་འདི་དྲག། ཁྱོད་ཀྱིས་ཤེས་དོ་བཟུམ་ བློན་པོའི་བརྡ་བརྒྱུད་འགོ་དཔོན་དེ་ གཙོ་བོ་ར་ དཀའ་ངལ་ཚུ་སྦ་བཞག་སྟེ་ གྲུབ་འབྲས་ཚུ་ དམིགས་སུ་སྟོན་ནིའི་དོན་ལུ་ དངུལ་ཕོགས་སྤྲོད་དོ་ཡོདཔ་ཨིན། རིག་རྩལ་མེད་མི་རྐྱངམ་གཅིག་གིས་ ཤོབ་རྐྱབ་ཨིན། ག་ཅི་སྦེ་ཟེར་བ་ཅིན་ ཤོབ་ཚུ་ཞིབ་འཚོལ་དུམ་གྲ་ཅིག་གིས་ བཀག་རྐྱབ་ཚུགས་དོ་ཡོདཔ་ཨིན། སྔོན་འགྲོའི་ཞིབ་འཚོལ་སྤུས་དག་འབད་དེ་ དྲི་བ་དྲིས་ལན་གྱི་རིག་རྩལ་ ལེགས་ཤོམ་ཡོད་པ་ཅིན་ འཛོལ་བ་དང་གོ་བ་ཕྱི་འགྱུར་ཚུ་ སེལ་ཚུགསཔ་ཨིན། ང་བཅས་ ང་བཅས་རའི་ལཱ་འབད་དོ་བཟུམ་སྦེ་ མགྲིན་ཚབ་དེ་ཚུ་ཡང་ ཁོང་རའི་ལཱ་འབདཝ་ཨིནམ་ཤེས་དགོ
གཞུང་དང་ ལས་འཛིན་སྦོམ་ཚུ་ནང་ གཞུང་འབྲེལ་མགྲིན་ཚབ་ཀྱིས་མ་དོ་བར་ གསང་བའི་གནས་ཚུལ་ལས་ཚབ་ཚུ་ཡང་ཡོདཔ་ལས་ དེ་ཚུ་གིས་ ཁོང་རའི་འགོ་དཔོན་གྱི་ དམིགས་ལཱ་ཚུ་ བསྒྲུབ་ནི་ལུ་བརྩོནམ་ཨིན། ཡུ་ཨེསི་གཞུང་གིས་ ཁོང་རའི་གསང་བའི་གནས་ཚུལ་ལས་ཚབ་ཚུ་ལུ་ སཱ་དམ་ཧུ་སེན་ལུ་ གནོད་ཉེན་ཆེ་བའི་ མཚོན་ཆ་འདུག་ཟེར་བའི་གནས་ཚུལ་ ཁྱབ་སྤེལ་འབད་བཅུག་ཡོད་རུང་ ཤུལ་ལས་ཁོ་ལུ་ མཚོན་ཆ་མེདཔ་སྦེ་ ཤེས་ཡོདཔ་ཨིན།
གནས་ཚུལ་བརྩམ་ནི་དེ་ གསང་བའི་ལས་ཚབ་ཚུ་གིས་ ཉིན་བསྟར་གྱི་ལཱ་འགན་ཨིན། ལས་ཁུངས་དེ་གི་དམིགས་ཡུལ་དེ་ར་ བརྡ་བརྒྱུདཔ་ཚུ་ ཁོང་གི་དབང་ལུ་བསྡུ་ནིའི་ འཆར་གཞི་བརྩམ་ནི་དེ་ཨིན། ཁོང་གིས་བརྡ་བརྒྱུདཔ་ཚུ་ལུ་ བྱ་བལྟ་སྟེ་ བརྡ་བརྒྱུདཔ་དེ་གིས་ ག་ཅི་ཤེས་ག་ དབྱེ་བ་དཔྱད་དེ་ ཁོང་གི་གྱལ་ཁར་བཙུག་ནི་གི་ དཔའ་ཡང་བཅམ་ཨིན། གནས་སྟངས་མང་ཤོས་ཅིག་ནང་ ཁོང་གིས་ ཁོང་རའི་དགོས་མཁོ་དང་མཐུན་པའི་ གནས་ཚུལ་ཚུ་ བརྡ་བརྒྱུདཔ་ཚུ་ལུ་བྱིན་ཏེ་ མཐའ་མཇུག་ལུ་ མི་སེར་ཚུ་གིས་ ལྷག་དོ་ཡོདཔ་ཨིན། མི་གང་རུང་ཅིག་གིས་ ཁྱོད་ལུ་ཡིག་ཆ་དང་ ཡོངས་འབྲེལ་གྱི་ཐོག་ལས་ ཆ་རོགས་འབད་ནིའི་ དང་འདོད ཤུགས་སྦེ་བསྐྱེད་འོངས་པའི་སྐབས་ མཐོང་སྣང་ལུ་ བདེན་བདེན་རང་འདྲཝ་སྦེ་ མཐོང་སྲིད་རུང་ དྲན་པ་བཏོན་དགོཔ་གལ་ཆེ།
ཨཕ་རི་ཀའི་ཞིབ་བརྟག་གནས་ཚུལ་བསྡུ་བཀོད་པའི་ཡོངས་འབྲེལ་ (African Investigative Reporters Network) གཞི་བཙུགས་འབད་མི་ ཨེབ་ལིན་གོརོ་ནིནཀ་ (Evelyn Groenink) ཟེར་མི་གིས་ པེ་རིས་ལུ་ སྤྱི་ལོ་༡༩༨༨ ཀྱི་ལོ་ནང་ དམར་བསད་འབད་ཡོད་པའི་ ཨཕ་རི་ཀའི་སྲིད་དོན་ཚོགས་པའི་ངོ་ཚབ་ (African National Congress) དེ་གི་སྐོར་ལས་ བརྟག་ཞིབ་འབད་ཡོདཔ་ཨིན། གནད་དོན་དེ་གི་ཐད་ལུ་ ཕ་རཱནསི་གི་ གསང་བའི་ལས་ཚབ་ཀྱིས་ ཁོང་རའི་སྐྱོན་སུབ་རྐྱབ་ནིའི་དོན་ལུ་ ཕྱི་རྒྱལ་གྱི་མི་ངོམ་ཅིག་ལུ་ དམར་བསད་འབད་བའི་ ཉེས་འཛུགས་བཀལ་ཏེ་ གནས་ཚུལ་རྫུན་མ་ཚུ་ གསར་ཤོས་ཚུ་ནང་ བཀྲམ་ཡོདཔ་ཨིན། འབྱིད་སྐོར་ནང་ཚུད་ཡོད་པའི་ ཚོང་པ་གཅིག་གིས་ གོརོ་ནིནཀ་ལུ་ ཕ་རཱནསི་གི་ མཚོན་ཆ་ཚོང་བསྒྱུར་འཐབ་མི་གཅིག་དང་ བློ་སླབ་ཡོད་པའི་ སྒྲ་འཛིན་འཁོར་ལོ་ ཚུ་ཚོད་ ༣༠༠ འབད་མི་ཅིག་ བྱིན་ནིའི་ཁས་ལེན་འབད་ནུག། གནས་ཚུལ་བྱིན་མི་གིས་ བརྡ་བརྒྱུདཔ་འབད་སར་ འགྱོ་དགོ་པའི་རྒྱུ་མཚན་ སོ་སོཅིག་འོང་། དེ་ཡང་ ཁོ་ལུ་འབྱིད་སྐོར་རྐྱབ་ཡོད་མི་དེ་གི་ དགྲ་ལན་འཇལ་ནིའི་དོན་ལུ་འོང་སྲིད། ཨིན་རུང་ གོརོ་ནིནཀ་གིས་ མི་ངོམ་དེ་ལུ་ ཚད་མེད་པའི་དངུལ་དང་ དུས་ཚོད་ གསང་བའི་གོ་སྐབས་ གནམ་གྲུའི་ཤོག་འཛིན་ དེ་ལས་ མཐུན་འབྲེལ་ཚུ་གི་སྐོར་ལས་ དྲི་དཔྱད་འབད་ནི་འགོ་བཙུགཔ་ཅིག་ གནས་ཚུལ་བྱིན་མི་དེ་ ཁོ་ར་ཧེ་མ་སྡོད་ས་ ལཱན་ཌཱན་ལུ་ བྱོག་སོང་ནུག། དེ་ལུ་བརྟེན་ གོརོ་ནིནཀ་གིས་ མི་ངོམ་དེ་ ཨིང་ལེནཌ་གཞུང་དང་ ཡང་ན་ དེ་གི་མཚོན་ཆ་མཟོ་གྲྭ་ཁང་ནང་ ལཱ་འབད་མི་ཅིག་ཨིན་པའི་ དོགས་པ་ཟ་ཡོདཔ་ཨིན།
ལག་ལེན་དངོས་བསྟར་དང་འཁྲིལ་བ་ཅིན་ གནས་ཚུལ་བྱིན་མི་གིས་ ཁྱོད་འཚོལ་ཏེ་འོང་ནི་མེན་པར་ རང་གིས་ཁོང་འཚོལ་ཏེ་འགྱོ་ནི་དེ་དྲག། གསང་བའི་བརྡ་སྐྱེལ་མི་ཅིག་གིས་ ཁྱོད་གསང་ལམ་ཅིག་ནང་ འོང་དགོ་ཟེར་སླབ་ཞིནམ་ལས་ ཞལ་འཛོམས་སྐོར་ལས་ ག་ནི་ཡང་ མ་སླབ་མི་དེ་ “ཁོང་ཆ་ཁྱབ་ གསང་བརྡ་སྐྱེལ་མིའི་རྟིང་བདའ་སྟེ་ཡོདཔ་ལས་” ཁོང་དང་ཁ་གཅིག་ཨིནམ་འོང་། གནས་ཚུལ་བྱིན་མི་ལ་ལུ་ཅིག་ བློ་སླབ་ནི་གི་ དང་འདོད་མེད་པའི་ཁར་ ཁོང་གིས་ག་ཅི་སླབ་མི་དེ་ ཐོ་བཀོད་མ་འབད་བར་ མིང་ཡང་མ་བཏོན་ཟེར་སླབ་ཨིན། དེ་འབདཝ་ད་ མི་ངོམ་དེ་ ག་ཨིན་ན་དང་ དེ་གི་རྒྱབ་ཁུངས་ཚུ་ལུ་བལྟ་སྟེ་ ཁོ་གིས་ཤེས་ཟེར་སླབ་མི་ཚུ་ བཤད་ཚུགས་པའི་ལྕོགས་གྲུབ་ ཡོད་མེད་བལྟ་དགོ


text:
དེ་ཡང་ སྤྱི་ལོ་༢༠༡༥ ལུ་ ཚུལ་མིན་བསྡོམས་ དངུལ་ཀྲམ་ས་ཡ་༥༢༣ ལྷགཔ་ཅིག་ཡོད་མི་ལས་ འདས་པའི་ལོ་ནང་ དངུལ་ཀྲམ་ས་ཡ་༥༨༨.༧༨༤ ལུ་ ཡར་འཕར་སོང་ནུག།
༉ ཁ་ཙ་ རྒྱལ་གཞུང་རྩིས་ཞིབ་དབང་འཛིན་གྱིས་ ལོ་བསྟར་རྩིས་ཞིབ་སྙན་ཞུ་༢༠༡༦ ཅན་མ་ གསར་བཏོན་འབད་མིའི་ནང་ ལས་སྡེ་ཁག་ཚུ་ནང་ རྩིས་འགྲིགས་མ་འབད་བའི་ ཚུལ་མིན་ཚབས་ཆེན་གྱི་ གནད་དོན་དང་ དེ་བསྟུན་གྱི་ དངུལ་འབྲེལ་གནོད་པ་ དངུལ་ཀྲམ་ས་ཡ་༥༨༨.༧༨༤ བྱུང་ནུག་ཟེར་ཨིན་པས།
དེ་ཡང་ སྤྱི་ལོ་༢༠༡༥ ལུ་ རྩིས་ཁ་མ་མཉམ་པའི་ ཚུལ་མིན་གྱི་ དངུལ་འབོར་བསྡོམས་ དངུལ་ཀྲམ་ས་ཡ་༥༢༣.༧༤༤ སྙན་ཞུ་འབད་མི་དང་ཕྱདཔ་ད་ སྤྱི་ལོ་༢༠༡༦ ལུ་ བརྒྱ་ཆ་༡༢.༤༢ ཡར་སེང་སོང་ནུག།
རྩིས་འགྲིགས་མ་འབད་བའི་ ཚབས་ཆེན་གྱི་ གནད་དོན་ཚུ་ནང་ ཚུད་ཡོད་མི་ཚུ་ཡང་ གཞུང་གི་ལྷན་ཁག་༩ དང་ རྫོང་ཁག་བདག་སྐྱོང་༡༤ རྫོག་ཁག་༡༣ གྱི་ རྒེད་འོག་བདག་སྐྱོང་༢༠ རང་སྐྱོང་ལས་སྡེ་༡༢ ལས་འཛིན་༡༢ དངུལ་འབྲེལ་ལས་ཁང་༤ དེ་ལས་ གཞུང་མིན་ལས་སྡེ་༢ ཨིན་པས།
སྙན་ཞུ་དང་འཁྲིལཝ་ད་ འཆར་དངུལ་ལས་སྡེ་ཚུ་གི་འོག་ལུ་ རྩིས་འགྲིགས་མ་འབད་བར་ ཚུལ་མིན་གྱི་ དངུལ་འབོར་ལས་ མཐོ་ཤོས་ར་ ཞབས་ཏོག་ལྷན་ཁག་ནང་ དངུལ་ཀྲམ་ས་ཡ་༡༦༩.༨༩༣ དང་ དེ་གི་འོག་ལས་ར་ རང་སྐྱོང་འདུས་ཚོགས་ནང་ དངུལ་ཀྲམ་ས་ཡ་༡༠༤.༢༩༦ དེ་ལས་ བརྡ་བརྒྱུད་ལྷན་ཁག་ནང་ དངུལ་ཀྲམ་ས་ཡ་༦༩.༢༩༢ སྙན་ཞུ་འབད་དེ་འདུག།
འཆར་དངུལ་མིན་པའི་ ལས་སྡེའི་འོག་ལུ་ ཚུལ་མིན་གྱི་ ཡོངས་བསྡོམས་ལས་ མཐོ་ཤོས་ར་ འབྲུག་གློག་མེ་ལས་འཛིན་ནང་ དངུལ་ཀྲམ་ས་ཡ་༣༩.༡༧༣ དང་ དེ་གི་འོག་ལས་ འབྲུག་རྒྱལ་ཉེན་བཅོལ་ལས་འཛིན་ནང་ དངུལ་ཀྲམ་ས་ཡ་༡༩.༣༨༨ དང་ གདུང་བསམ་རྩི་ས་ལས་འཛིན་ནང་ དངུལ་ཀྲམ་ས་ཡ་༡༨.༩༣༥ དེ་ལས་ འབྲུག་ལྟ་བཤལ་ལས་སྤྱོད་མཐུན་ཚོགས་ནང་ དངུལ་ཀྲམ་ས་ཡ་༡༢.༩༦༤ ཡོད་པའི་སྙན་ཞུ་འབད་ནུག།
རྩིས་ཞིབ་སྙན་ཞུ་ནང་ མངོན་གསལ་གྲུབ་འབྲས་ཚུ་ སྡེ་ཚན་གཙོ་བོ་༤ ལུ་ དབྱེ་སྟེ་ཡོད་པའི་གྲས་ལས་ ཆད་སྐྱོན་དང་ ནོར་འཁྲུལ་ གནོད་སྐྱོན་གྱི་ དབྱེ་སྡེའི་འོག་ལུ་ དངུལ་ཀྲམ་ས་ཡ་༣༦༧.༣༢༠ ཚུད་མི་དེ་ ཚུལ་མིན་ཚབས་ཆེན་ནང་ རྩིས་འགྲིགས་མ་འབད་བའི་ དངུལ་འབོར་མཐོ་ཤོས་ཨིན་པས།
དེ་གི་འོག་ལས་ དངུལ་ཀྲམ་ས་ཡ་༡༥༩.༧༩༧ ཁྲིམས་ལུགས་དང་ བཅའ་ཡིག་ཚུ་ལས་འགལ་བའི་ དབྱེ་སྡེའི་འོག་ལུ་དང་ དངུལ་ཀྲམ་ས་ཡ་༥༢.༢༥༩ ཚུལ་མིན་འཛིན་སྐྱོང་གི་འོག་ལུ་ སྙན་ཞུ་འབད་དེ་ཡོད་པའི་ཁར་ གཡོ་ཟོལ་དང་ ངན་ལྷད་ ལོག་སྤྱོད་ཀྱི་ དབྱེ་སྡེའི་འོག་ལུ་ དངུལ་ཀྲམ་ས་ཡ་༩.༤༠༨ གསལ་བཀོད་འབད་ནུག།
གཡོ་ཟོལ་དང་ ངན་ལྷད་ ལྐོག་ཟའི་དབྱེ་སྡེའི་ནང་ ཚུལ་མིན་ཚབས་ཆེན་ཡོངས་བསྡོམས་ དངུལ་ཀྲམ་ས་ཡ་༩.༤༠༨ སྙན་ཞུ་འབད་ཡོད་མི་ལས་ དངུལ་ཀྲམ་ས་ཡ་༨.༠༣༩ ལྷན་ཁག་ཚུ་ནང་ཨིནམ་ད་ རང་སྐྱོང་འདུས་ཚོགས་ཚུ་ནང་ དངུལ་ཀྲམ་ས་ཡ་༡.༣༣༤ དང་ རྒེད་འོག་ཚུ་ནང་ དངུལ་ཀྲམ་ས་ཡ་༠.༠༣༥ ཨིན་པས།
རྩིས་ཞིབ་སྙན་ཞུའི་ནང་ གཡོ་ཟོལ་དང་ ངན་ལྷད་ཀྱི་ གནད་དོན་དེ་ ཚབས་ཆེན་གྱི་ དངུལ་འབོར་བྱུང་སྟེ་ཡོད་མི་ ལས་སྡེ་དག་པ་ཅིག་ གསལ་བཀོད་འབད་མི་དེ་ཡང་ ཤེས་རིག་ལྷན་ཁག་གིས་ རྒྱལ་སྤྱི་གྲོགས་རམ་ལས་འགུལ་གྱི་ མ་དངུལ་ཐོག་ལས་ དངུལ་ཀྲམ་ས་ཡ་༦.༦༦༥ གནས་པའི་ སྨིན་རྒྱས་སློབ་གྲྭ་བར་མའི་ནང་ རྩིག་སྐྱོར་བཟོ་སྐྲུན་གྱི་ལཱ་ནང་ གནས་སྟངས་ངོ་མའི་ བརྡ་དོན་ཕྱི་འགྱུར་སྦེ་ སྤྲོད་ནུག་ཟེར་ཨིན་པས།
སྟག་རྩེ་རིག་གཞུང་མཐོ་རིམ་སློབ་གྲྭ་གིས་ ཉེན་སྲུང་བཙུགས་བཞག་དང་ གོང་འཕེལ་མ་དངུལ་ དེ་ལས་ རང་སོའི་སློབ་འཐུས་དང་ ལན་ཤོག་ཞིབ་དཔྱད་བསྐྱར་ཞིབ་ཀྱི་འཐུས་ རྒྱང་རིང་ཤེས་ཡོན་གྱི་འཐུས་ རང་སྤྱོད་ཟ་ཁང་གི་ ཁང་གླ་དང་ པར་སྐྲུན་དང་ འདྲ་བཤུས་ཀྱི་རིན་ དངུལ་ཀྲམ་ས་ཡ་༡.༣༣༤ ཕན་བདེ་མ་དངུལ་གྱི་ རྩིས་ཁྲ་ནང་ མ་བཙུགས་པར་ཡོད་པའི་ བདའ་ཟུན་ནུག།
ལོད་སྦིས་ས་ནགས་གླིང་མངའ་སྡེ་ཡིག་ཚང་གིས་ ས་གནས་གོ་གོ་ན་ལུ་ ནགས་ཚལ་འཛིན་སྐྱོང་སྡེ་ཕྲན་ཡིག་ཚང་ རྐྱབ་ནིའི་ལཱ་ནང་ དངུལ་ཀྲམ་ས་ཡ་༡.༠༡༥ རིན་གོང་ཡར་ཡར་སེང་གི་ཐོག་ལས་ དངུལ་སྤྲོད་འབད་ནུག་ཟེར་ཨིནམ་ད་ ས་གནས་གནསཔ་ཏང་ཁ་ལུ་ འཛམ་གླིང་དངུལ་ཁང་གི་ གྲོགས་རམ་མ་དངུལ་ཐོག་ གླིང་ཁའི་ཡིག་ཚང་རྐྱབ་ནིའི་ནང་ མགར་ས་རྫོང་ཁག་བདག་སྐྱོང་གི་ ཞིབ་རོགས་བཟོ་རིག་འགོ་དཔོན་གྱིས་ དངུལ་ཀྲམ་ས་ཡ་༠.༢༦༠ གི་ལས་འབྲེལ་ཉེན་སྲུང་ བརྒྱ་ཆ་༡༠ གྱི་ཚབ་ལུ་ དངུལ་ཁང་འགན་ལེན་རྫུས་མ་བཟོ་སྟེ་ ཕུལ་ཡོདཔ་ཨིན་པས།
དབང་འཛིན་གྱིས་ གཞུང་གི་རྩིས་ལོ་མཇུག་བསྡུ་ སྤྱི་ལོ་༢༠༡༦ ཟླ་༦ པའི་ ལོ་བསྟར་དངུལ་འབྲེལ་རྩིས་བརྗོད་གུ་ ངོ་སྦྱོར་གྱི་ རྩིས་ཞིབ་འགོ་འདྲེན་འཐབ་ད་ གཞུང་གིས་ གསར་སྒྲུབ་འཆར་དངུལ་ གསར་བཟོ་འབད་ཡོད་པའི་ དངུལ་ཀྲམ་ཐེར་འབུམ་༡༩.༦༣༧ ནང་ལས་ ཐེར་འབུམ་༤.༡༩༣ བཀོལ་སྤྱོད་མ་འབད་བར་ ལུས་ཏེ་ཡོད་པའི་ མངོན་གསལ་བྱུངམ་ལས་ དངུལ་རྩིས་ལྷན་ཁག་ལུ་ དེ་གི་རྒྱུ་མཚན་དང་ ལེགས་བཅོས་ཀྱི་ ཐབས་ཤེས་བཏོན་དགོ་པའི་ གྲོས་འདེབས་ཕུལ་ཏེ་ཡོདཔ་ཨིན་པས།
རྩིས་ཞིབ་སྙན་ཞུའི་ནང་ གློག་མེ་ལས་འགུལ་དབང་འཛིན་ཚུ་གི་ མཉམ་འབྲེལ་རྩིས་ཞིབ་འགོ་འདྲེན་འཐབ་ཡོད་པའི་ དོན་ཚན་ཅིག་ ལོགས་སུ་སྦེ་ གསལ་བཀོད་འབད་དེ་ཡོད་མིའི་ནང་ སྤུ་ན་གཙང་ཆུ་གློག་མེ་ལས་འགུལ་དབང་འཛིན་༢ པའི་ནང་ དངུལ་ཀྲམ་ཐེར་འབུམ་༡.༡༢༣ དང་ མང་སྡེ་ཆུ་གློག་མེ་ལས་འགུལ་དབང་འཛིན་ནང་ དངུལ་ཀྲམ་ས་ཡ་༢༤༦ རྩིས་འགྲིགས་མ་བད་བར་ ཚུལ་མིན་ཚབས་ཆེན་ཡོད་པའི་ མངོན་གསལ་བྱུང་ནུག།
ལོ་བསྟར་རྩིས་ཞིབ་སྙན་ཞུ་༢༠༡༦ ཅན་མ་དེ་ ལོ་དེ་ནང་ ཕྱིར་སྤྲོད་འབད་བའི་ རྩིས་ཞིབ་སྙན་ཞུ་༨༡༥ ལས་ ཕྱོགས་སྒྲིག་འབད་ཡོདཔ་ད་ ཁ་ཙ་ སྤྱི་ཚོགས་ལྷན་བཞུགས་ནང་ རྩིས་ཞིབ་ལས་འབྲེལ་གྱི་ སྙན་ཞུ་དང་ རྒེད་འོག་གོང་འཕེལ་གནང་བྱིན་གྱི་ སྙན་ཞུ་སྐོར་ལས་ གསུང་གྲོས་གནང་ཡོད་པའི་གནས་ཚུལ།
རིག་འཛིན་དབང་ཕྱུག།


text:
༉ བློན་ཆེན་ཚེ་རིང་སྟོབས་རྒྱས་ཀྱིས་འབད་བ་ཅིན་ འབྲུག་རྒྱལ་ཁབ་ཀྱི་ དཔལ་འབྱོར་གོང་འཕེལ་གྱི་གནས་ཚད་དེ་ ལེགས་ཤོམ་ཡོདཔ་མ་ཚད་ འཛམ་གླིང་དངུལ་ཁང་དང་ རྒྱལ་སྤྱི་དངུལ་འབྲེལ་ལས་སྡེ་གིས་འབད་རུང་ འབྲུག་རྒྱལ་ཁབ་འདི་ དཔལ་འབྱོར་ལེགས་ཤོམ་འགྱོ་མི་ རྒྱལ་ཁབ་ཚུ་གི་གྲངས་སུ་ ཚུད་ནི་མས་ཟེར་ཨིན་པས།
རྒྱལ་ཁབ་གོང་འཕེལ་འགྱོ་མི་དང་འབྲེལ་ བུ་ལོན་ཡང་ ལེ་ཤ་གིས་ ཡར་སེང་སོང་ཡོདཔ་སྦེ་ དཔལ་འབྱོར་མཁས་མཆོག་ཚུ་གིས་ སླབ་ཡོདཔ་ཨིན་རུང་ བློན་ཆེན་ཚེ་རིང་སྟོབས་རྒྱས་ཀྱིས་ སྤྱི་ཟླ་༦ པའི་ཚེས་༡༩ ལུ་ སྤྱི་ཚོགས་ལྷན་བཞུགས་སྐབས་ རྒྱལ་ཁམས་ཀྱི་ སྙན་ཞུ་ཕུལ་མི་དང་འཁྲིལ་བ་ཅིན་ བུ་ལོན་ཡོད་རུང་ ཚ་གྱང་སྦོམ་ཅིག་ ལང་དགོཔ་མེད་ཟེར་ཨིན་པས།
ད་རེས་ རྒྱལ་ཁབ་ཀྱི་བུ་ལོན་ དངུལ་ཀྲམ་ཐེར་འབུམ་༡༧༡ ཡོད་རུང་ འདས་པའི་ལོ་༤ གི་ནང་འཁོད་ལུ་ གློག་མེ་ལས་འགུལ་དང་འབྲེལ་བའི་ བུ་ལོན་དེ་ དངུལ་ཀྲམ་ཐེར་འབུམ་༦༩.༢༥ ལུ་ མར་ཕབ་འབད་ཚུགས་ཅི་ཟེར་ཨིན་པས།
ཨིན་རུང་ སྤུ་ན་གཙང་ཆུ་གློག་མེ་ལས་འགུལ་ དང་པ་དང་༢ པའི་ལཱ་ཚུ་ དུས་ཚོད་ཁར་ མཇུག་བསྡུ་མ་ཚུགས་ནི་དེ་གིས་ གོང་ཚད་དེ་ དངུལ་ཀྲམ་ཐེར་འབུམ་༡༢༣.༨༡༦ ཡར་སེང་སོང་ཡོདཔ་ཨིན་པས།
དེ་ལས་ གློག་མེ་མིན་པའི་ བུ་ལོན་དེ་ དངུལ་ཀྲམ་ཐེར་འབུམ་༦.༤༢༠ གིས་ མར་ཕབ་འབད་ཡོདཔ་ལས་ ད་རེས་ གློག་མེ་མིན་པའི་བུ་ལོན་དེ་ དངུལ་ཀྲམ་ཐེར་འབུམ་༣༤.༥ ལུ་ གནས་ཡོདཔ་ཨིན་པས།
དངུལ་ཀྲམ་ཐེར་འབུམ་༣༤༥ ལས་ འབྲུག་གློག་མེ་ལས་འཛིན་གྱི་ མིང་ཐོག་ལུ་ ཐེར་འབུམ་༧ དང་ འབྲུག་གོང་འཕེལ་དངུལ་ཁང་ལུ་ ཐེར་འབུམ་༡.༥༡༤ དེ་ལས་ འབྲུག་གློག་མེ་ཞབས་ཏོག་ལུ་ ཐེར་འབུམ་༠.༤༣༩ ཡོདཔ་བཞིན་དུ་ གཞུང་ལུ་ བུ་ལོན་དངུལ་ཀྲམ་ཐེར་འབུམ་༢༡.༥ ལས་བརྒལ་མེད་ཟེར་ བློན་ཆེན་མཆོག་གིས་གསལ་ཞུ་ཕུལ་ཡི།
མ་གཞི་ ལོགས་གཅིག་ལས་ འབྲུག་རྒྱལ་ཁབ་འདི་ བུ་ལོན་ནང་ཨིན་རུང་ གསོག་འཇོག་མ་དངུལ་གྱི་ གནས་ཚད་ཡང་ ལེགས་ཤོམ་ཡོདཔ་ད་ དེ་ཡང་ ད་ཚུན་ གསོག་འཇོག་ཡོངས་བསྡོམས་ ཡུ་ཨེསི་ཌོ་ལར་ ཐེར་འབུམ་༡.༠༦༧ ཡོད་མི་དེ་ དངུལ་ཀྲམ་གུ་ རྩིས་ཕབ་པ་ཅིན་ དངུལ་ཀྲམ་ཐེར་འབུམ་༦༩,༣༥༥ དེ་ཅིག་ཨིན་པས།
ཡོངས་བསྡོམས་ ཡུ་ཨེསི་ཌོ་ལར་ཐེར་འབུམ་༡.༠༦༧ ཡོད་ས་ལས་༧༩༢.༤༠ ཡུ་ཨེསི་ཌོ་ལར་ཨིནམ་ད་ དེ་ལས་ རྒྱ་གར་གྱི་ རུ་པི་ཐོག་ལུ་ ས་ཡ་༡༧,༧༨༩.༨༨ ཡོདཔ་ཨིན་པས།
དེའི་ཐོག་ལུ་ རྒྱལ་གཞུང་དངུལ་ལས་དབང་འཛིན་གྱིས་ ན་འཁོད་ཀྱི་འོང་འབབ་ དངུལ་ཀྲམ་ཐེར་འབུམ་༡ དེ་ཅིག་ བཟོ་ཚུགས་པའི་ རེ་བ་ཡོད་མི་དེ་གིས་ ནང་འཁོད་ཀྱི་ འོང་འབབ་ཡར་སེང་ལུ་ ལྷན་ཐབས་འབྱུང་ནི་ཨིན་པས།
མ་གཞི་ རྒྱལ་ཁབ་འདི་ བུ་ལོན་ནང་ཨིན་རུང་ ཚོང་འབྲེལ་ལས་སྡེ་༦༦༡ ལུ་ ཚོང་ཁྲལ་དང་ ནང་འདྲེན་གྱི་ཁྲལ་ཚུ་ ཡང་ཆག་བཏང་ཐོག་ལས་ ཚོང་རྐྱབ་ནིའི་ གོ་སྐབས་བྱིན་མི་དེ་གིས་ གཞུང་ལུ་ རྒུད་འཐུས་དངུལ་ཀྲམ་ ཐེར་འབུམ་༤.༨ ཕོགཔ་ད་ གལ་སྲིད་ ཁྲལ་བཀལ་ཡོད་པ་ཅིན་ རྒྱལ་ཁབ་ཀྱི་ འོང་འབབ་ལུ་ ཕན་ཐོགས་སྦོམ་བྱུང་ཡོདཔ་ འོང་ནི་ཨིན་པས།
དེ་མ་ཚད་ གཞུང་གིས་ དངུལ་ཁང་ཚུ་གི་ བསྐྱིན་འགྲུལ་གྱི་ཚད་གཞི་ བརྒྱ་ཆ་༡༢.༦༡ ལས་༡༡.༢༤ ལུ་ མར་ཕབ་འབད་མི་དེ་གིས་ འབྲུག་མི་ཚུ་ལུ་ དངུལ་ཀྲམ་ས་ཡ་༢,༠༢༩.༣༦ དེ་ཅིག་གི་ཐོག་ལས་ ཕན་ཐོགས་བྱུང་ཡི་ཟེར་ བློན་ཆེན་གྱིས་ རྒྱལ་ཁམས་སྙན་ཞུ་ཕུལ་བའི་སྐབས་ གསལ་ཞུ་ཕུལ་ཡོད་པའི་གནས་ཚུལ།
བསྟན་འཛིན་རྣམ་རྒྱལ།


text:
འདྲི་དཔྱད་ཝི་ཛརཌི།
འདྲི་དཔྱད་ཝི་ཛརཌི་དེ་གིས་ ཁྱོད་ལུ་ གནད་སྡུད་གཞི་རྟེན་འདྲི་དཔྱད་བཀོད་སྒྲིག་འབད་ནི་ལུ་ གྲོགས་རམ་འབདཝ་ཨིན། དེ་ཡང་ ཚད་རིས་ཀྱི་ལག་ལེན་པའི་ངོས་འདྲ་བ་དང་ཡང་ན་ རང་བཞིན་གྱིས་གསར་བསྐྲུན་འབད་ཡོད་པའི་ ཨེསི་ཀིའུ་ཨེལ་སྐད་ཡིག་བརྡ་བཀོད་འདི་ ལག་ལེན་འཐབ་ཐོག་ལས་ སྲུངས་བཞག་འབད་ཡོད་པའི་འདྲི་དཔྱད་འདི་ ཤུལ་མ་འབོ་རུང་བཏུབ།
འདྲི་དཔྱད་འདི་གསར་བསྐྲུན་འབད་ནི་དོན་ལུ་ ཐིག་ཁྲམ་འདི་གསལ་བཀོད་འབད་ནི་དང་ འདྲི་དཔྱད་ནང་ལུ་ ཁྱོད་ཀྱིས་ ས་སྒོ་ག་འདི་གྲངས་སུ་བརྩི་ནི་ཨིན་ན་གི་སྐོར་ལས་ གསལ་བཀོད་འབདཝ་ཨིན།
ཁྱོད་རའི་འདྲི་དཔྱད་ནང་ལུ་ གནད་སྡུད་དྲན་ཐོའི་དོན་ལུ་དབྱེ་བའི་རིམ་པ་འདི་ གསལ་བཀོད་འབདཝ་ཨིན།
འདྲི་དཔྱད་འདི་ཚགས་མ་བཙུགས་ནིའི་དོན་ལུ་ གནས་སྟངས་འཚོལ་ཞིབ་འདི་ གསལ་བཀོད་འབདཝ་ཨིན།
འདྲི་དཔྱད་ཀྱི་དྲན་ཐོ་ཚུ་ཆ་མཉམ་རང་དང་ ཡང་ན་ སྤྱི་སྙོམས་ལས་འགན་གྱི་གྲུབ་འབྲས་ཚུ་རྐྱངམ་ཅིག་ བཀྲམ་སྟོན་འབད་ནི་ཨིན་ན་མེན་ན་འདི་གསལ་བཀོད་འབདཝ་ཨིན།
སྤྱི་སྙོམས་ཀྱི་ལས་འགན་ཚུ་ ལག་ལེན་འཐབ་བཅུག་པའི་འདྲི་དཔྱད་ནང་ལུ་ ཨང་གྲངས་ཀྱི་ས་སྒོ་ཚུ་ཡོད་པ་ཅིན་རྐྱངམ་ཅིག་ ཤོག་ལེབ་དེ་གིས་བཀྲམ་སྟོན་འབདཝ་ཨིན།
Specifies whether to group the query. The data source must support the SQL statement "Group by clauses" to enable this page of the Wizard.
Specifies the conditions to group the query. The data source must support the SQL statement "Group by clauses" to enable this page of the Wizard.
ས་སྒོའི་མིང་ལུ་མིང་གཞན་འགན་སྤྲོད་འབདཝ་ཨིན། མིང་གཞན་འདི་གདམ་ཁ་ཅན་ཨིནམ་ལས་ ས་སྒོའི་མིང་ཚུ་གི་ནང་ལུ་བཀྲམ་སྟོན་འབད་ཡོད་མི་གི་ ལག་ལེན་པའི་མཛའ་མིང་མངམ་སྦེ་བྱིནམ་ཨིན། དཔེར་ན་ ཐིག་ཁྲམ་སོ་སོ་ལུ་མིག་གཅིག་པ་ཡོད་མི་ལས་ ས་སྒོ་ཚུ་ལག་ལེན་འཐབ་ད་ མིང་གཞན་འདི་བཏུབ།
འདྲི་དཔྱད་ཀྱི་མིང་འདི་བཙུགས་བཞིནམ་ལས་ ཝི་ཛརཌི་འདི་མཇུག་བསྡུ་བཞིནམ་ལས་ ཁྱོད་ཀྱིས་འདྲི་དཔྱད་འདི་བཀྲམ་སྟོན་འབད་ནི་ཨིན་ན་ ཡང་ན་ ལེགས་བཅོས་འབད་ནི་ཨིན་ན་གི་སྐོལ་ལས་ གསལ་བཀོད་འབད།
རྒྱབ་ལོག
View the selections in the dialog made in the previous step. The current settings remain unchanged. This button can only be activated from page two on.
ཤུལ་མམ།
Click the Next button, and the wizard uses the current dialog settings and proceeds to the next step. If you are on the last step, this button becomes Create.
རྫོགས་ནི།
བསྒྱུར་བཅོས་ཚུ་ཆ་མཉམ་འཇུགཔ་དང་ཝི་ཛརཌི་འདི་ཁ་བསྡམས་ཨིན།
ཆ་མེད་གཏང་།
ཨེབ་གཏང་ ཆ་མེད་གཏང་དེ་གིས་ བསྒྱུར་བཅོས་ཚུ་མ་སྲུང་པར་ ཌའི་ལོག་འདི་ཁ་བསྡམས་བཞགཔ་ཨིན།
ཆ་མེད་གཏང་།
Closes dialog and discards all changes.
འདྲི་དཔྱད་ཝི་ཛརཌི་ - ས་སྒོའི་སེལ་འཐུ།


text:
རྫོང་ཁ་གོང་འཕེལ་ལྷན་ཚོགས་ཀྱིས་མི་དམངས་ལུ་ ༡༽ སྒོ་བྱང་། ༢༽ བརྡ་བྱང་། ༣༽ མིང་བྱང་། ༤༽ རས་བྱང་། ༥༽ རྡོ་རྟགས། ༦༽ ས་རྟགས། ༧༽ ལམ་རྟགས། ཨང་རྟགས། ཤོག་བྱང་། སྦྱར་ཡིག་ཚུ་གི་དོན་ལུ་ མིང་ཚིག་གསར་བཟོ། སྐད་སྒྱུར། ཡིག་སྡེབ། བརྡ་སྦྱོར་དེ་ལས་ཞུན་དག་གི་ཞབས་ཏོག་ཚུ་ཕུལཝ་ཨིན།
ཞབས་ཏོག་འདི་ཚུ་སྤྱོད་ནིའི་དོན་ལུ་ འོག་གི་འབྲི་ཤོག་འདི་བཀང་སྟེ་ རྫོང་ཁ་གོང་འཕེལ་ལྷན་ཚོགས་ཀྱི་བདག་སྐྱོང་ནང་བཙུགས་གནང་།
འབྲི་ཤོག་བཀང་ནིའི་དོན་ལུ་ ནཱ་ལུ་ཨེབ་གནང་།
གློག་བརྙན་དང་འབྲེལ་བའི་མིང་ཚིག་ཆ་འཇོག་གི་དོན་ལུ་ ཨ་ནཱི་འབྲི་ཤོག་འདི་བཀང་ཞིནམ་ལས་ ylhamo@dzongkha.gov.bt ནང་གློག་འཕྲིན་གཏང་གནང།
ཞབས་ཏོག་འདི་ བདུན་ཕྲག་ཨ་རྟག་ར་ གཟའ་སྤེནམ་གི་ དྲོ་པ་ཆུ་ཚོད་ ༩:༣༠ ལས་ ཕྱི་རུ་ཆུ་ཚོད་ ༤:༠༠ ཚུན་ལུ་ཕུལཝ་ཨིནམ་ལས་ ཞབས་ཏོག་ལེན་ནིའི་དོན་ལུ་ འབྲི་ཤོག་འདི་བཀང་སྟེ་གཟའ་སྤེནམ་གི་ཧེ་མ་གཏང་གནང་།


text:
ཡོངས་ཁྱབ་
འབྲི་ཤོག་ཟེར་མི་འདི་ འབྲི་ཤོག་ཚད་འཛིན་ཚུ་ སོ་སོ་སྦེ་ཡོད་མི་ ཚིག་ཡིག་གི་ཡིག་ཆ་དང་ ཡང་ན་ ཤོག་ཁྲམ་ཅིག་ཨིན། ཁྱོད་ཀྱི་ ཝེབ་ཤོག་ལེབ་ཀྱི་དོན་ལུ་ འབྲི་ཤོག་ཅིག་གསར་བསྐྲུན་འབད་བ་ཅིན་ ཨིན་ཊར་ནེཊི་ནང་ལུ་ བཏང་ནི་ལུ་ ལག་ལེན་པ་འདི་གིས་ འདི་ནང་ལུ་ གནད་སྡུད་ཅིག་ཐོ་བཀོད་འབད་བཏུབ། གནད་སྡུད་ཀྱི་འབྲི་ཤོག་དང་ འབྲི་ཤོག་གི་འབྲི་ཤོག་ཚད་འཛིན་འདི་ཚུ་ ཡུ་ཨར་ཨེལ་ཅིག་ གསལ་བཀོད་འབད་ཐོག་ལས་ སར་བར་ནང་ལུ་ སྤོ་བཤུད་འབད་བཏུབ་ཨིནམ་དང་ སར་བར་ནང་ལུ་ ལས་སྦྱོར་འབད་བཏུབ་ཨིན།
མིང་།
འབྲི་ཤོག་གི་དོན་ལུ་ མིང་འདི་གསལ་བཀོད་འབདཝ་ཨིན། འ་ནི་མིང་འདི་འབྲི་ཤོག་འགྲུལ་བསྐྱོདཔ་ནང་ལུ་ འབྲི་ཤོག་འདི་ ངོས་འཛིན་འབད་ནི་ལུ་ ལག་ལེན་འཐབ་ཨིན།
ཡུ་ཨར་ཨེལ།
མཇུག་བསྡུ་ཡོད་པའི་ འབྲི་ཤོག་གི་ གནད་སྡུད་ག་འདི་ སྤོ་བཤུད་འབད་ནི་ཨིན་མི་ ཡུ་ཨར་ཨེལ་འདི་ གསལ་བཀོད་འབདཝ་ཨིན།
གཞི་ཁྲམ།
མངོན་གསལ་འབད་ཡོད་པའི་ ཡུ་ཨར་ཨེལ་འདི་ འབྱུང་ནི་ཨིན་པའི་ དམིགས་གཏད་གཞི་ཁྲམ་འདི་ ངེས་འཛིན་འབདཝ་ཨིན།
ཞུ་འབུལ་གྱི་དབྱེ་བ།
མཇུག་བསྡུ་ཡོད་པའི་ འབྲི་ཤོག་གི་བརྡ་དོན་འདི་ གནས་སོར་འབད་ནི་ལུ་ ཐབས་ལམ་འདི་གསལ་བཀོད་འབདཝ་ཨིན།
"ལེན་"་ ཐབས་ལམ་འདི་ལག་ལེན་འཐབ་ཐོག་ལས་ ཚད་འཛིན་རེ་རེ་བཞིན་གྱི་གནད་སྡུད་དེ་ མཐའ་འཁོར་འགྱུར་ཅན་སྦེ་ སྤོ་བཤུད་འབདཝ་ཨིན། འདི་ཚུ་ འབྲི་ཤོག་ནང་ ཡུ་ཨར་ཨེལ་ལུ་ མཇུག་སྣོན་འབདཝ་ཨིན།"?Control1=Content1&Control2=Content2&..."; ཡིག་འབྲུ་གི་ ཡིག་རྒྱུན་དེ་ ལེན་མི་གི་སར་བར་ནང་ ལས་རིམ་གྱི་ཐོག་ལས་ བརྟག་དཔྱད་འབདཝ་ཨིན།
"Post" ཐབས་ལམ་ལག་ལེན་འཐབ་པ་ཅིན་ གསལ་བཀོད་འབད་ཡོད་པའི་ཡུ་ཨར་ཨེལ་ལུ་སྟང་ཡོད་པའི་རྣམ་པ་ལས་ ཡིག་ཆ་འདི་གསར་བསྐྲུན་འབད་ཡོདཔ་ཨིན།
ཞུ་འབུལ་འདི་ཨིན་ཀོ་ཌིང་།
གནད་སྡུད་གནས་སོར་ཨིན་ཀོ་ཌིང་འབད་ནི་དོན་ལུ་ དབྱེ་བ་འདི་གསལ་བཀོད་འབདཝ་ཨིན།
ཚད་འཛིན་བརྡ་དོན་གྱི་གནད་སྡུད་གནས་སོར།
འབྲི་ཤོག་ཅིག་གཏངམ་ད་ LibreOffice ནང་ལུ་ འཐོབ་ཚུགས་ཡོད་པའི་ ཚད་འཛིན་འདི་ཚུ་ ཆ་འཇོག་འབད་བཞགཔ་ཨིན། ཚད་འཛིན་གྱི་མིང་དང་ ཆ་མཉམ་པའི་གནས་གོང་འཐོབ་ཚུགསཔ་པ་ཅིན་ སྤོ་བཤུད་འབདཝ་ཨིན།
ཡི་གུ་ནང་རེ་རེ་བཞིན་ནང་ གནས་གོང་ག་ སྤོ་བཤུད་འབད་ཡོད་མི་འདི་ཚུ་ རང་སོའི་ཚད་འཛིན་ལུ་བརྟེནམ་ཨིན། ཚིག་ཡིག་ས་སྒོ་ཚུ་གི་དོན་ལུ་ མཐོང་ཚུགས་པའི་ཧྲིལ་བུ་འདི་ཚུ་ ཆ་མཉམ་སྤོ་བཤུད་འབད་ཡོད་ ཐོ་ཡིག་སྒྲོམ་གི་དོན་ལུ་ སེལ་འཐུ་གྲུབ་ཡོད་པའི་ ཧྲིལ་བུ་ཚུ་ཆ་མཉམ་ སྤོ་བཤུད་འབད་ཡོད་ དཔྱད་སྒྲོམ་དང་ གདམ་ཁ་ས་སྒོ་ཚུ་གི་དོན་ལུ་ འ་ནི་ས་སྒོ་འདི་ཚུ་ཤུགས་ལྡན་བཟོ་ཡོད་པ་ཅིན་ འབྲེལ་བ་ཡོད་པའི་ གཞི་བསྟུན་གནས་གོང་ཚུ་ སྤོ་བཤུད་འབདཝ་ཨིན།
འ་ནི་བརྡ་དོན་འདི་ ག་དེ་སྦེ་སྤོ་བཤུད་འབད་དགོཔ་ཨིན་ན་འདི་ སེལ་འཐུ་གྲུབ་ཡོད་པའི་གནས་སོར་ཐབས་ལམ་(ལེན་ ཡང་ན་ གནས་བསྐྱོད་)དང་ ཀོ་ཌིང་ (ཡུ་ཨར་ཨེལ་ ཡང་ན་ སྣ་མང་ཡན་ལག་)ལུ་རག་ལསཔ་ཨིན། ལེན་ནིའི་ཐབས་ལམ་དང་ ཡུ་ཨར་ཨེལ་ཨིན་ཀོ་ཌིང་་དེ་ སེལ་འཐུ་འབད་ཡོད་པ་ཅིན་ དཔེར་ན་ འབྲི་ཤོག་ནང་གི་ = གནས་གོང་ཟུང་ལྡན་འདི་ཚུ་ གཏངམ་ཨིན།
ཨེཆ་ཊི་ཨེམ་ཨེལ་ནང་ ངོས་འཛིན་འབད་ཡོད་པའི་ ཚད་འཛིན་ཚུ་ལུ་ ཁ་སྐོངས་འབད་ LibreOffice འདི་གིས་ གཞན་ཚད་འཛིན་ཚུ་བྱིནམ་ཨིན། དམིགས་བསལ་ཨང་གྲངས་ཀྱི་རྩ་སྒྲིག་དང་བཅས་པའི་ ས་སྒོ་ཚུ་གི་དོན་ལུ་ མཐོང་ཚུགས་པའི་གནས་གོང་ཚུ་ སྤོ་བཤུད་མི་འབད་ འདི་འབདཝ་ད་ གཏན་བཟོས་སྔོན་སྒྲིག་གི་རྩ་སྒྲིག་འདི་ཚུ་ སྤོ་བཤུད་འབདཝ་ཨིནམ་སེམས་གར་བཞག་དགོཔ་དེ་ གལ་ཆེཝ་ཨིན། འོག་གི་ཐིག་ཁྲམ་འདི་གིས་ LibreOffice་དམིགས་བསལ་ཚད་འཛིན་འདི་གི་གནད་སྡུད་འདི་ ག་དེ་སྦེ་ སྤོ་བཤུད་འབདཝ་ཨིན་ན་ སྟོནམ་ཨིན:


text: སྤྱི་ཚེས་༢༣/༡༡/༢༠༢༠ ལུ་ རྫོང་ཁ་གོང་འཕེལ་ལྷན་ཚོགས་དང་ ཀྲོང་གསར་སྟག་རྩེ་ལུ་ཡོད་པའི་སྐད་ཡིག་དང་ལམ་སྲོལ་མཐོ་རིམ་སློབ་གྲྭ་གཉིས་ཀྱི་བར་ན་ ཁག་འབག་གི་གན་རྒྱ་གུར་མཚན་རྟགས་བཀོད་ཡོདཔ་ཨིན། འདི་ཡང་ ལོ་ལྔ་འཆར་གཞི་༡༢ པའི་དམིགས་བསལ་ལས་འགུལ་ ཌི་ཇི་ཊཱལ་འབྲུག་ཡུལ་གྱི་འོག་ལུ་ རྫོང་ཁ་གོང་འཕེལ་ལྷན་ཚོགས་ཀྱིས་ ཨིང་སྐད་དང་རྫོང་ཁའི་བར་ན་ གློག་ཐོག་སྐད་སྒྱུར་རིམ་ལུགས་ཅིག་བཟོ་ནི་ཨིན་མི་ལུ་ དགོས་མཁོ་ཆེ་བའི་ཨིང་སྐད་ཀྱི་རྗོད་ཚིག་ ༡༥༠,༠༠༠ དེ་ཅིག་ སྐད་ཡིག་དང་ལམ་སྲོལ་མཐོ་རིམ་སློབ་གྲྭ་གིས་ རྩིས་ལོ་༢༠༢༠-༢༡ ནང་ རྫོང་ཁའི་ནང་སྐད་སྒྱུར་འབད་ནིའི་དོན་ལུ་ཨིན།


text:
ཐིག་ཁྲམ་ཝི་ཛརཌི།
ཐིག་ཁྲམ་ཝི་ཛརཌི་གིས་ཁྱོད་ལུ་ གནད་སྡུད་གཞི་རྟེན་གྱི་ཐིག་ཁྲམ་ གསར་བསྐྲུན་འབད་ནི་ལུ་ གྲོགས་རམ་འབདཝ་ཨིན།
ཁྱོད་རང་ལུ་ཐིག་ཁྲམ་གསར་བསྐྲུན་འབད་ནིའི་དོན་ལུ་ གོ་བཙུགས་ས་ཚིགས་སྦེ་བྱིན་དེ་ཡོད་པའི་ ཐིག་ཁྲམ་གྱི་དཔེ་ཚད་འདི་ལས་ ས་སྒོ་ཚུ་སེལ་འཐུ་འབད།
ཁྱོད་ཀྱིས་སེལ་འཐུ་འབད་ཡོད་པའི་ས་སྒོ་ཚུ་གི་དོན་ལུ་ ས་སྒོའི་བརྡ་དོན་འདི་གསལ་བཀོད་འབདཝ་ཨིན།
གཞི་རིམ་གཙོ་བོ་སྦེ་ལག་ལེན་འཐབ་བཏུབ་པའི་ ས་སྒོ་ཅིག་ཐིག་ཁྲམ་ནང་ལུ་ གསལ་བཀོད་འབདཝ་ཨིན།
ཐིག་ཁྲམ་གྱི་མིང་འདི་བཙུགས་བཞིནམ་ལས་ ཝི་ཛརཌི་འདི་ཚར་བའི་ཤུལ་ལས་ ཐིག་ཁྲམ་འདི་ཁྱོད་ཀྱིས་ ལེགས་བཅོས་འབད་ནི་ཨིན་ན་མེན་ན་གི་སྐོར་ལས་ གསལ་བཀོད་འབད།
རྒྱབ་ལོག
View the selections in the dialog made in the previous step. The current settings remain unchanged. This button can only be activated from page two on.
ཤུལ་མམ།
Click the Next button, and the wizard uses the current dialog settings and proceeds to the next step. If you are on the last step, this button becomes Create.
རྫོགས་ནི།
བསྒྱུར་བཅོས་ཚུ་ཆ་མཉམ་འཇུགཔ་དང་ཝི་ཛརཌི་འདི་ཁ་བསྡམས་ཨིན།
ཆ་མེད་གཏང་།
ཨེབ་གཏང་ ཆ་མེད་གཏང་དེ་གིས་ བསྒྱུར་བཅོས་ཚུ་མ་སྲུང་པར་ ཌའི་ལོག་འདི་ཁ་བསྡམས་བཞགཔ་ཨིན།
ཆ་མེད་གཏང་།
Closes dialog and discards all changes.
ཐིག་ཁྲམ་ཝི་ཛརཌི་ -ཐིག་ཁྲམ་གསར་བསྐྲུན་འབད།


text:
Video Overview
Donu from Zor village in Jamkhar Gewog, Trashiyangtse Dzongkhag narrates information about Baling village, including information about its historical ruler, Drungpa. He says that the village name Baling was given by Drungpa Chongala. The village remembers the glorious reign of Drungpa as an important part of local history.
བཀྲ་ཤིས་གཡང་རྩིས་ བྱམས་ཁར་རྒས་འོག་ གཡུས་འཟོར་ལས་ཨིན་མི་ རྡོ་ནུ་གྱིས་སྦས་ལིང་གཡུས་མཚན་དང་ དེ་ལས་སྦས་ལིང་གི་དཔོན་ དྲུང་པའི་སྐོར་ལས་ བཤད་ཡོདཔ་ཨིན་མས། གཡུས་མཚན་འདི་གིས་མིང་ དཔོན་དྲུང་པ་ལྕོང་ག་གིས་ བརྟགས་གནང་ཡོདཔ་ཨིན་མས།
- Jamkhar
- Trashiyangtse
- དོ་ནུ་ Donuབ་གླིང་ཟེར་བཅགས་གནང་མི་འདི་ དྲུང་པ་བཅོ་ལྔ་ལ་གིས་བཅགས་བཅགསཔ་ཨིན་པས་ལགས། ཏེ་དྲུང་པ་བཅོ་ལྔ་ལ་གི་ཧེ་མ་འདི་ རྫོང་ཤུལ་ཅིག་ཡོད་ལགས་ཆོས་སྲུང་ཆགས་ཆགསཔ་ཅིག་ ཏེ་འ་ནཱི་གི་མཐའ་འཁོར་ཚུ་ ཆུ་ཡང་འཐང་ཆུ་ དྲུང་པ་དང་ཕར་ཧོངས་མའི་དཀོན་གཉེར་དང་ འ་ནཱི་འཐུངས་ནུག ཏེ་འ་ནཱི་གི་སྦོ་ལོགས་ཁའི་ཆུ་ཡང་སྐམ་སུ་ཅིག་འབདཝ་མས།
- དོ་ནུ་ Donuཏེ་མི་ཚུ་གིས་ཡང་ ཁུ་སིམ་སི་འབད་ ང་བཅས་འདི་མ་ཤེས་ [ཁམ་ལོག་སི་སི་འབད་?] འབགཔ་མས་ལ་ལུ་གིས་འདི་ལགས། ཏེ་རང་གིས་ཞུ་གེ་ཟེརན་ ཕར་ལྷོད་རང་མི་ཚུགས་པས་ལགས་ ཏེ་ག་དེ་འབད་ནི། དེ་ལས་འ་ནཱི་དྲུང་པ་བཅོ་ལྔ་ལ་གི་བུ་ བཅུ་གཉིས་སྡོད་ཡི་ལོ་ལགས། འ་ནཱི་བཅུ་གཉིས་ལས་ དྲུང་པ་འཕྲིན་ལས་ཨིན་མས་ལགས།
- དོ་ནུ་ Donuཏེ་དྲུང་པ་འཕྲིན་ལས་ཀྱི་ཚབ་འདི་ སྣག་ཚང་ནང་ཧེ་མ་ལྕང་ལཱ་རྐྱབ་ དེ་ལས་དྲུང་པ་འཕྲིན་ལས་བཞག་ནུག་ལགས། སྟོང་ཞང་དྲུང་པ་ཟེར་སླབ་ཨིན་ཧེ་མ་ སྟོང་ཞང་གིས་དབང་ནུག་ལགས་ནཱ་ལུ། དེ་ལས་དྲུང་པ་ [ཚབ་?] གཏོར་མ་གོང་པ་ཨིན་མས་ལགས་ དྲུང་པ་གཅིག
- དོ་ནུ་ Donuདེ་ལས་དྲུང་པ་གཅིག་ནཱ་ ད་ལྟོ་ ཕྱག་སྒརཔ་འཆི་མེད་ཨིན་མས་ལགས། དེ་ལས་ཁེངས་རིན་འཛིན་མས་ལགས། དེ་ལས་ཁེངས་རིན་འཛིན་ལས་འདི་ ནཱ་དྲག་ཤོས་ཕུརཔ་རྡོ་རྗེ་ཨིན་མས་ལགས། དེ་ལས་དྲག་ཤོས་བསོད་ནམ་དཔལ་འབྱོར་ཨིན་མས་ལགས།
- དོ་ནུ་ Donuདེ་ལས་འ་ནཱ་ལས་འདི་ ཨ་ནཱི་དྲག་ཤོས་བསམ་བརྟན་གླིང་པ་ཨིན་མས་ལགས། དེ་ལས་ ནཱ་དྲུང་པ་ཆོས་འཕེལ་ལ་ཟེར་མི་གིས་མཇུག་བསྡུ་བསྡུཝ་ཨིན་ལགས།། །།


text:
ལུང་ཕྱོགས་ཡིག་ཚང་ཚུ་གི་འགན་དབང་།
བཟོ་སྐྲུན་སྡེ་ཚན།
༡. འཁོར་ལམ་དང་ ཟམ་བཟོ་སྐྲུན་གྱི་ལས་སྣ་ཚུ་ ཡར་དྲག་གཏང་ནིའི་བཀོད་རྒྱ་བྱིན་ནི།
༢. བཟོ་སྐྲུན/ལེགས་བཅོས་ཀྱི་ལས་སྣ་ཚུ་ བསྐྱར་ཞིབ་དང་ བསྡུ་སྒྲིག་འབད་དེ་ ཟླ་རིམ་གྱི་ གྲུབ་འབྲས་སྙན་ཞུ་ཚུ་ ལུང་ཕྱོགས་ཡིག་ཚང་བརྒྱུད་དེ་ ལམ་སེལ་ལས་ཁུངས་ ཡིག་ཚང་ལྟེ་བ་ལུ་ཕུལ་ནི།
༣. བཟོ་སྐྲུན་/ལེགས་བཅོས་ཀྱི་ ལས་སྣ་ཚུ་གི་དོན་ལུ་ ལོ་བསྟར་འཆར་དངུལ་ཞུ་བ་དང་ ལོ་བསྟར་ལཱ་གི འཆར་གཞི་ཚུ་བཟོ་ནི།
༤. ལོ་བསྟར་གཞུང་སྐྱོང་མཆོག་འགྱུར་དང་འཁྲིལ་ བཟོ་སྐྲུན/ལེགས་བཅོས་ཀྱི་ལས་སྣ་ཚུ་གི་ དངོས་སྟར་དང་ དངུལ་འབྲེལ་གྱི་ མདུན་སྐྱོད་ཚུ་ བསྐྱར་ཞིབ་འབད་ནི་དང་ ཆེ་མཐོའི་དབང་འཛིན་ཚུ་ལུ་ སྙན་ཞུ་འབད་ནི།
༥. བཟོ་སྐྲུན/ལེགས་བཅོས་ཀྱི་ ལས་སྣ་ཚུ་གི་ ས་ཁྲ་དང་ གནས་གོང་སྔོན་རྩིས་ དེ་ལས་ གསལ་བཀོད་ཚུ་ བསྐྱར་ཞིབ་དང་ ཆ༌འཇོག་འབད་ནི།
༦. བཟོ་སྐྲུན/ལེགས་བཅོས་ཀྱི་ ལས་སྣ་ཚུ་གི་དོན་ལུ་ གོང་ཚད་དབྱེ་དཔྱད་དང་ གྲངས་ཚད་བརྟག་ཞིབ་འབད་ནི།
༧. ཆ་འཇོག་གྲུབ་པའི་ འཆར་དངུལ་དང་འཁྲིལ་ བཟོ་སྐྲུན/ལེགས་བཅོས་ཀྱི་ ལས་སྣ་ཚུ་གི་དོན་ལུ་ འཕྲུལ་རིག་དང་ དངུལ་འབྲེལ་གནང་བ་ དེ་ལས་ བདག་སྐྱོང་གི་ གནང་བ་ཚུ་ལེན་ནི།
༨. བཟོ་སྐྲུན/ལེགས་བཅོས་ཀྱི་ ལཱ་གི་དོན་ལུ་ རིན་བསྡུར་ཡིག་ཆ་ གྲ་སྒྲིག་དང་ གསལ་བསྒྲགས་འབད་ནི་ དེ་ལས་ རིན་བསྡུར་དབྱེ་ཞིབ་དང་ ལཱ་ཚུ་སྤྲོད་ནི།
༩. ས་ཁོངས་གནས་ཚད་ཀྱི་ རིན་བསྡུར་ཚོགས་ཆུང་ཞལ་འཛོམས་ འགོ་འདྲེན་འཐབ་ནི་དང་ གྲོས་ཆོད་ཚུ་ ཐོ་བཀོད་འབད་ནི། ཁག་འབགཔ་དང་ ལུང་ཕྱོགས་ཡིག་ཚང་གི་ འགོ་དཔོན་དང་ ལས་བྱེདཔ་ནང་འཁོད་ལུ་ མཉམ་འབྲེལ་ཞལ་འཛོམས་ འགོ་འདྲེན་འཐབ་ནི།
༡༠. ཁག་འབགཔ་ལཱ་དང་འབྲེལ་བའི་ ཉོགས་བཤད་དང་ གནད་དོན་ཚུ་ བརྟག་ཞིབ་དང་ བསྐྱར་ཞིབ་འབད་དེ་ མ་འོངས་པའི་ལཱ་ཚུ་གི་དོན་ལུ་ འབྲེལ་ཡོད་འགྱུར་བཅོས་ཚུ་ མཉམ་སྡེབ་འབད་ནི།
༡༡. ཁག་འབགཔ་གནད་དོན་ དཔེར་ན་ དུས་ཚོད་ཕར་འགྱངས་ ཐ་དད་ལ་སོགས་པ་ཚུ་ བསྐྱར་ཞིབ་འབད་དེ་ གྲོས་ཆོད་ཀྱི་དོན་ལུ་ འོས་འབབ་དང་ལྡན་པའི་ རིན་བསྡུར་ཚོགས་ཆུང་ལུ་ཕུལ་ནི།
༡༢. ཡན་ལག་སྡེ་ཚན་ཚུ་གི་ འོག་ལུ་ཡོད་པའི་ ལེགས་བཅོས/བཟོ་སྐྲུན་གྱི་ལས་སྣ་ཚུ་ ལྟ་རྟོག་འབད་དེ་ ཁག་འབགཔ་དང་ ལས་ཁུངས་གཉིས་ཆ་ར་ བསྟར་སྤྱོད་འབད་ཡོད་པའི་ལཱ་ཚུ་ སྤུས་ཚད་ཅན་དང་ དུས་ཚོད་ཁར་མཇུག་བསྡུ་ཚུགསཔ་ ངེས་བརྟན་བཟོ་ནི།
༡༣. ཁག་འབགཔ་ ཡང་ན་ ལས་ཁུངས་གཉིས་ཀྱིས་ འབད་མི་ལཱ་ཚུ་ མཉམ་འབྲེལ་ཐོག་འཇལ་ནི།
༡༤. ལུང་ཕྱོགས་ཡིག་ཚང་གི་ འོག་ལུ་ཡོད་པའི་ གལ་གནད་ཅན་གྱི་ལཱ་ཚུ་ འགོ་དཔོན་གཞན་དང་ ལས་བྱེདཔ་ཚུ་དང་ མཉམ་འབྲེལ་འབད་ཐོག་ ཚན་རིག་བརྟག་དཔྱད་ཚུ་འབད་ནི།
༡༥. རྩིས་ཐོ་ཚུ་ མཐའ་དཔྱད་མ་འབད་བའི་ཧེ་མར་ ལཱ་གི་སྤུས་ཚད་ཚུ་ ངེས་བརྟན་བཟོ་ཞིནམ་ལས་ ཡན་ལག་ཡིག་ཚང་ཚུ་གི་ ཚན་རིག་བརྟག་དཔྱད་འབད་ཡོད་མི་ཚུ་ བསྐྱར་ཞིབ་དང་ ཆ་འཇོག་འབད་ནི།
༡༦. བཟོ་སྐྲུན/ལེགས་བཅོས་ཀྱི་ ལས་སྣ་ཚུ་གི་དོན་ལུ་ འཕྲུལ་ཆས་དང་ མཁོ་ཆས་ཚུ་གི་གླ་ཆ་ ཁག་འབག་འཛིན་ཤོག་ཚུ་ དངུལ་རྩིས་སྡེ་ཚན་ནང་ མ་ཕུལ་བའི་ཧེ་མར་ མཉམ་འབྲེལ་ཐོག་ བདེན་དཔྱད་འབད་ནི།
༡༧. ལཱ་འབད་སའི་ ས་ཁོངས་ནང་ མཁོ་ཆས་དང་འཕྲུལ་ཆས་ཚུ་ སྤུས་ཚན་ཅན་དང་ ཚད་ལྡན་སྦེ་ ཐོབ་ཡོདཔ་ངེས་བརྟན་བཟོ་ནི་དང་ ལྟ་རྟོག་པའི་ བཀོད་རྒྱ་དང་འཁྲིལ་ གློ་བུར་གྱི་ཞིབ་དཔྱད་ཚུ་ འགོ་འདྲེན་འཐབ་ནི།
༡༨. བཟོ་རིག་གཙོ་འཛིན་གྱི་ བཀོད་རྒྱ་དང་འཁྲིལ་ ལས་མི་མཉམ་འབྲེལ་གྱི་ གླ་མཐུས་ཚུ་སྤྲོད་ནི།
༡༩. ལུང་ཕྱོགས་ཡིག་ཚང་གྱི་ ཡིག་ཐོ་དང་ ཁག་འབག་གན་ཡིག་ལ་སོགས་པ་ཚུ་ བདག་འཛིན་དང་ ཉེན་སྲུང་འབད་ནི།
རྒྱུན་སྐྱོང་སྡེ་ཚན།
༡. ཟམ་དང་ འཁོར་ལམ་ཚུ་ གློ་བུར་རྒྱུན་སྐྱོང་དང་ དུས་མཚམས་ དེ་ལས་ དུས་རྒྱུན་ལཱ་བཀོད་འབད་ནི།
༢. ཡིག་ཚང་ལྟེ་བ་ལས་ འགོ་བཙུགས་ཏེ་ ལུང་ཕྱོགས་ དེ་ལས་ ལམ་སེལ་ལས་ཁུངས་ཀྱི་ རྒྱུན་སྐྱོང་དང་ བཟོ་སྐྲུན་གྱི་ ལཱ་ཚུ་ བསྐྱར་ཞིབ་དང་ ཟླ་རིམ་བཞིན་དུ་ གྲུབ་འབྲས་སྙན་ཞུ་ཚུ་ བསྡུ་སྒྲིག་འབད་ནི།
༣. རྒྱུན་སྐྱོང་གྱི་ ལས་སྣ་ཚུ་གི་དོན་ལུ་ ལོ་བསྟར་འཆར་དངུལ་ གྲོས་འཆར་དང་ ལོ་བསྟར་འཆར་གཞི་ ལཱ་ཚུ་གྲ་སྒྲིག་འབད་ནི།
༤. ལོ་བསྟར་གཞུང་སྐྱོང་མཆོག་འགྱུར་དང་འཁྲིལ་ རྒྱུན་སྐྱོང་ལས་སྣ་ཚུ་གི་ དངོས་སྟར་དང་ དངུལ་འབྲེལ་གྱི་ མདུན་སྐྱོད་ཚུ་ བསྐྱར་ཞིབ་འབད་ནི་དང་ ཆེ་མཐོའི་དབང་འཛིན་ཚུ་ལུ་ སྙན་ཞུ་འབད་ནི
༥. ས་ཁྲ་དང་ ཟད་འགྲོ་ཚོད་རྩིས་ གཏན་འཇགས་དམིགས་བསལ་ དུས་མཚམས་ དེ་ལས་ གློ་བུར་གྱི་རྒྱུན་སྐྱོང་ལས་སྣ་ཚུ་ བསྐྱར་ཞིབ་དང་ ཆ་འཇོག་འབད་ནི།
༦. རྒྱུན་སྐྱོང་གྱི་ལས་སྣ་ཚུ་གི་ གོང་ཚད་དབྱེ་དཔྱད་དང་ གྲངས་ཚད་བརྟག་ཞིབ་འབད་ནི།
༧. ཆ་འཇོག་གྲུབ་ཡོད་པའི་ འཆར་དངུལ་དང་འཁྲིལ་ རྒྱུན་སྐྱོང་གྱི་ལས་སྣ་ཚུ་གི་དོན་ལུ་ འཕྲུལ་རིག་དང་ དངུལ་འབྲེལ་གནང་ བའི་ བྱ་རིམ་སྒྲིག་ནང་དང་ བདག་སྐྱོང་གྱི་ གནང་བ་ཚུ་ལེན་ནི།


text:
LibreOffice 7.2 Help
འོག་གི་བྱ་སྒོའི་ལམ་ལུགས་ཚུ་ལག་ལེན་འཐབ་ཐོག་ རྩ་སྒྲིག་གཞན་མི་ཅིག་ནང་ལུ་ སྲུང་བཞག་འབད་ཡོད་པའི་ཡིག་ཆ་ཅིག་ཁ་ཕྱེ་ཚུགས་:
ཡིག་སྣོད་ - ཁ་ཕྱེ་གདམ་ཁ་རྐྱབས།.
དབྱེ་ཐོའི་ཡིག་སྣོད་ཚུ་ལས་ རྩ་སྒྲིག་ སེལ་འཐུ་འབད།
ཡིག་སྣོད་ཀྱི་མིང་སེལ་འཐུ་འབད་ཞིནམ་དང་ཁ་ཕྱེ་ཨེབ་གཏང་།.
If you always want the file dialogs to show another format by default, choose LibreOffice - PreferencesTools - Options - Load/Save - General and select that format as Default file format.
ཁྱོད་ལུ་བཀོལ་སྤྱོད་པ་འདི་བརྒྱུད་དེ་འཁྱིད་མི་ ཝི་ཛརཌི་འདི་ ཡིག་ཆ་ཚུ་ཆ་མཉམ་ མའི་ཀོརོ་སོཕཊི་མིང་ཚིག་ མའི་ཀོརོ་སོཕཊི་ཨེགསི་སེལ་ ཡང་ན་མའི་ཀོརོ་སོཕཊི་པ་ཝར་པོའིནཊི་ལས་ ཨོ་པཱན་ཌོ་ཀུ་མེནཊི་ ཡིག་སྣོདརྩ་སྒྲིག་ཡིག་ཆ་ནང་ལུ་ འདྲ་བཤུས་དང་གཞི་བསྒྱུར་འབད་ནིའི་དོན་ལས་ཁ་ཕྱེ། ཁྱོད་ཀྱིས་འབྱུང་ཁུངས་དང་དམིགས་གཏད་སྣོད་ཐོ་ཅིག་སེལ་འཐུ་འབད་བཏུབ་ ཡང་ཅིན་ཡིག་ཆ་ཚུ་དང་/ཡང་ན་ ཊེམ་པེལེཊིསི་ལུ་གཞི་བསྒྱུར་འབད་ནིའི་ཨིན་ན་གསལ་བཀོད་འབད་ དེ་ལས་གཞན་ཡང་འདི་ལས་ལྷག་སྟེ།
ཡིག་སྣོད་ - ཝི་ཛརཌིསི་ - ཡིག་ཆ་སྒྱུར་བྱེད་གདམ་ཁ་རྐྱབས།.
ཡིག་སྣོད་དབྱེ་བ་ "HTML Document" འདི་ LibreOffice རྩོམ་འབྲི་པ་/ཝེབནང་ལུ་ཁ་ཕྱེ་ནིའི་དོན་ལས་གདམ་ཁ་རྐྱབས། འ་ནི་འདི་ LibreOffice ནང་གི་ཨེཆ་ཊི་ཨེམ་ཨེལ་ཡིག་ཆ་ཚུ་གི་དོན་ལུ་སྔོན་སྒྲིག་འདི་ཨིན།
LibreOffice རྩོམ་འབྲི་པ་/ཝེབ་ གི་གདམ་ཚུ་ཆ་མཉམ་ ད་ཁྱོད་ལུ་འཐོབ་ཚུགསཔ་ཡོད་ དཔེར་ན་ ཨེཆ་ཊི་ཨེམ་ཨེལ་འབྱུང་ཁུངས་སྟོན་བཟུམ།
"HTML Document (LibreOffice Writer)" འདི་ LibreOffice རྩོམ་འབྲི་པ་ ནང་ལུ་ཁ་ཕྱེ་ནིའི་དོན་ལས་ གདམ་ཁ་རྐྱབས།
LibreOffice རྩོམ་འབྲི་པ་གི་གདམ་ཁ་ཚུ་ཆ་མཉམ་ ད་ཁྱོད་ལུ་འཐོབ་ཚུགསཔ་ཡོད། LibreOffice རྩོམ་འབརི་པ་གིས་ ཡིག་ཆ་ཚུ་ཞུན་དག་འབད་ནིའི་དོན་ལུ་བྱིན་མི་གདམ་ཁ་ཚུ་ཆ་མཉམ་ ཨེཆ་ཊི་ཨེམ་ཨེལ་ཡིག་ཆ་ཚུ་ནང་སྲུང་བཞག་འབད་མི་བཏུབ།


text:
ས་སྟོངས་གསལ་བསྒྲགས།
རྒྱལ་ཡོངས་དགའ་སྐྱིད་དཔལ་འཛོམས་ལྷན་ཚོགས་ཡིག་ཚང་ཁ་ཐུག་ལས་ འབྲུགཔ་མི་ཁྱད་ཚད་ལྡན་མི་ཚུ་ལས་ སྔོ་ལྗངས་གནམ་གཤིས་འགྱུར་བའི་མ་དངུལ་གྱི་དོན་ལུ་ ས་སྟོང་གསལ་བསྒྲགས་འབདཝ་ཨིན་ དེ་ཡང་གཤམ་འཁོད་ལས་འགུལ་གྱི་དོན་ལས་ཨིན། འབྲུག་རྒྱལ་ཁབ་ནང་ལུ་ སོ་ནམ་ལས་སྡེ་ནང་ གནམ་གཤིས་འགྱུར་བ་ལས་ཟློག་ཐབས་དང་གནམ་གཤིས་འགྱུར་བ་བའི་དོན་ལས་རྒྱབ་སྐྱོར་དོན་ལུ།” གོ་གནས། བཟོ་རིགས་འགོ་དཔོན། ལཱ་གི་དབྱེ་བ། ལས་འགུལ་གྱི་དུས་ཡུན་དང་འཁྲིལ་ཏེ་ཁ་འབགཔ་ཐོག་ལས་ཨིན། ལཱ་གི་དུས་ཡུན། གདམ་འཐུ་གྲུབ་མི་ མི་ངོ་འདི་འགོ་ཐོག་ལོ་ངོ་གཅིག་གི་དོན་ལས་བསྐོ་བཞག་འབད་ནི་ཨིན་རུུང་ ལཱ་གིས་གྲུབ་འབྲས་ལུ་གཞི་བཞག་སྟེ་དུས་ཡུན་འདི་བསྐྱར་གསོ་འབད་ནི་ཨིན། ཤེས་ཚད། བཟོ་རིགས་ཀྱི་ནང་ལུ་ མཐོ་རིམ་ཤེས་ཚད་ཡོད་པའི་ཁར་ དམིགས་གསལ་གྱི་ཆུ་གཡུར་ནང་ལུ་བཟོ་རིགས་ཁྱད་ཆོས་ཡོད་མི། རང་བཞིན་འཐོན་སྐྱེད་འཛིན་སྐྱོང་དང་གཞན་འབྲེལ་ཡོད་སློབ་སྦྱོང་འབད་མི་ ཤེས་ཚད་ཉུང་མཐའ་ མཐོ་རིམ་ཤེས་ཚད་ ཡང་ཅིན་ འདི་གི་མཐོ་ཤོས་ཀྱི་ཤེས་ཚད་ཡོད་མི། གོ་གནས་ཀྱི་དོན་ལས་ ཚན་རིགས་ཀྱི་ཤེས་ཚད་ཡོད་མི་གོ་སྐབས་བྱིན་ནི། ས་གནས། སྔོ་ལྗངས་གནམ་གཤིས་འགྱུར་བའི་མ་དངུལ་ ལས་འགུལ་བལྟ་རྟོགས་སྡེ་ཚན། རྒྱལ་ཡོངས་དགའ་སྐྱིད་དཔལ་འཛོམས་ལྷན་ཚོགས་ཡིག་ཚང་། ཐིམ་ཕུག ། ས་སྟོང་། ༢ དངུལ་ཕོགས་ཀྱི་ཚད་གཞི དངུལ་ཀྲམ། ༨༠,༠༠༠/- (སྟབས་ཅིག་ལག་སྤྲོད) ཉམས་མྱོང་དགོཔ: ༡. གཤམ་འཁོད་ནང་ལུ་ཉུང་མཐའ་ལོ་ངོ་ ༡༠ ཁ་གསལ་ཆེད་ལྷབ་ནི།


text:
༉ ཕུན་ཚོགས་གླིང་ལུ་ཡོད་མི་ འབྲུག་རྒྱལ་འཛིན་རྒྱན་ཤོག་ཚད་འཛིན་ཡིག་ཚང་ལྟེ་བ་གིས་ འབྲུག་གི་རྒྱན་ཤོག་དེ་ ལག་ལེན་འཐབ་ཐོག་ལས་ ཚོང་འབྲེལ་འཐབ་མི་ ཕྱི་རྒྱལ་གྱི་ རྒྱན་ཤོག་ཡོངས་འབྲེལ་འཆར་སྒོ་༦ བཀག་འཛིན་འབད་ནིའི་དོན་ལས་ འབྲུག་བརྡ་དོན་བརྒྱུད་འབྲེལ་དང་ བརྡ་བརྒྱུད་དབང་འཛིན་ལུ་ ཞུ་ཡིག་བཙུགས་ནི་གི་ གྲ་སྒྲིག་འབདཝ་ཨིན་པས།
རྒྱན་ཤོག་ཡིག་ཚང་གིས་ ཕྱི་ཁ་ལས་ ལག་ལེན་འཐབ་མི་ རྒྱན་ཤོག་གི་ ཡོངས་འབྲེལ་འཆར་སྒོ་ཚུ་ རྒྱལ་ཁབ་ནང་ ལག་ལེན་འཐབ་ནི་ལས་ བཀག་ཆ་གནང་དགོཔ་སྦེ་ བརྡ་བརྒྱུད་དབང་འཛིན་ལུ་ ཞུ་གཏུགས་འབད་ནི་ཨིན་མི་དེ་ཡང་ འབྲུག་པའི་རྒྱན་ཤོག་ཉོ་མི་ཚུ་ལུ་ མགུ་འཐོམ་འབྱུང་ནི་ལས་ བཀག་ཐབས་ལུ་ཨིན་པས།
མ་གཞི་ འབྲུག་གི་རྒྱན་ཤོག་ཡིག་ཚང་གིས་ ཕུན་ཚོགས་གླིང་དྲུང་ཁག་ཁྲིམས་འདུན་ལུ་ བཀག་ཆ་གནང་དགོ་པའི་ ཞུ་བ་ཕུལ་ཡོདཔ་ཨིན་རུང་ ཁྲིམས་འདུན་ལས་ བརྡ་བརྒྱུད་དབང་འཛིན་ལུ་ ཞུ་བ་འབད་དགོ་པའི་ བཀའ་རྒྱ་གནང་ཡོདཔ་ཨིན་པས།
ཕྱིའི་རྒྱན་ཤོག་༦ པོ་དེ་ཡང་ bhutanluckylottery.com, bhutanstate lottery.com, lotterybhutan.com bhutanstatelotteries.com, ,luckydailybumper.com དེ་ལས་ bhutanlottery.in ཟེར་མི་ཚུ་ཨིནམ་ད་ རྒྱན་ཤོག་དེ་ཚུ་ག་ར་ འབྲུག་གི་རྒྱན་ཤོག་ངོ་རྟགས་ ལག་ལེན་འཐབ་སྟེ་ཡོདཔ་ཨིན་པས།
མ་གཞི་ ཕྱིའི་རྒྱན་ཤོག་༢ ཀྱིས་ འབྲུག་རྒྱལ་འཛིན་རྒྱན་ཤོག་ཚད་འཛིན་གྱི་ རྒྱན་ཤོག་དང་ དེ་གི་གྲུབ་འབྲས་ཚུ་ལུ་ ཐོ་ཕོག་ནི་མེད་རུང་ ཚད་འཛིན་གྱི་ ཚོང་འབྲེལ་འཛིན་སྐྱོང་པ་ ཀརྨ་ཆོས་སྒྲོན་གྱིས་ སླབ་མིའི་ནང་ དེ་བཟུམ་མའི་ འབྲུག་གི་མིང་རྟགས་ཐོག་ལུ་ རྒྱན་ཤོག་ཚོང་འབྲེལ་འཐབ་མི་དེ་གིས་ མི་ཚུ་ལུ་ མགུ་འཐོམ་བཅུགཔ་མས་ཟེར་ཨིན་པས།
རེ་ཚེ་སྐབས་ ཁོང་གི་ རྒྱན་ཤོག་གི་ གྲུབ་འབྲས་ཚུ་ ང་བཅས་ཀྱི་ གྲུབ་འབྲས་ཚུ་དང་ ཁ་ཐུག་རྐྱབ་ད་ འབྲུག་གི་རྒྱན་ཤོག་ཉོ་མི་ཚུ་ མགུ་འཐོམ་སི་སི་ བཟོཝ་མས་ཟེར་ མོ་གིས་ བཤདཔ་ཨིན་པས།
ཀརྨ་ཆོས་སྒྲོན་གྱིས་ སླབ་མིའི་ནང་ ད་ཚུན་གྱི་བར་ན་ ཕྱིའི་རྒྱན་ཤོག་ཚུ་གི་སྐོར་ལས་ དྲི་བ་བཀོད་མི་ དག་པ་ཅིག་ ཐོན་ཡོདཔ་མ་ཚད་ སྟབས་མ་བདེཝ་ ག་ཅི་ཡང་ མ་ཐོན་རུང་ ཁོང་གིས་ འབྲུག་གི་མིང་རྟགས་ ལག་ལེན་འཐབ་ཐོག་ ཁེ་ཕན་སྤྱོདཔ་མས་ཟེར་ཨིན་པས།
ཚད་འཛིན་དེ་གི་ བརྡ་དོན་འཕྲུལ་རིག་ལས་ཚན་གྱིས་ ཕྱིའི་རྒྱན་ཤོག་གི་ ཡིག་ཚང་ཚུ་ ག་ཏེ་ར་ཡོདཔ་ཨིན་ན་དང་ ག་ཏེ་ལས་ ལག་ལེན་འཐབ་དོ་ཡོདཔ་ཨིན་ན་ ས་ཁོངས་འཚོལ་ཞིབ་འབད་བའི་བསྒང་ཡོདཔ་ཨིན་པའི་གནས་ཚུལ།
ཕྱིའི་རྒྱན་ཤོག་ཚུ་ འབྲུག་གི་རྒྱན་ཤོག་ངོ་རྟགས་ ལག་ལེན་ཐོག་ ཚོང་འབྲེལ།
༉ ཕུན་ཚོགས་གླིང་ལུ་ཡོད་མི་ འབྲུག་རྒྱལ་འཛིན་རྒྱན་ཤོག་ཚད་འཛིན་ཡིག་ཚང་ལྟེ་བ་གིས་ འབྲུག་གི་རྒྱན་ཤོག་དེ་ ལག་ལེན་འཐབ་ཐོག་ལས་ ཚོང་འབྲེལ་འཐབ་མི་ ཕྱི་རྒྱལ་གྱི་ རྒྱན་ཤོག་ཡོངས་འབྲེལ་འཆར་སྒོ་༦ བཀག་འཛིན་འབད་ནིའི་དོན་ལས་ འབྲུག་བརྡ་དོན་བརྒྱུད་འབྲེལ་དང་ བརྡ་བརྒྱུད་དབང་འཛིན་ལུ་ ཞུ་ཡིག་བཙུགས་ནི་གི་ གྲ་སྒྲིག་འབདཝ་ཨིན་པས།


text:
༉ ཐིམ་ཕུག་ཁྲོམ་སྡེ་གིས་ དུས་ཅི་སྤྱི་ཟླ་༥ པའི་ནང་ལས་ དབྱངས་ཅན་ཕུག་དང་ ལུང་བསྟན་ཟམ་པའི་ སློབ་ཕྲུག་ཚུ་གི་དོན་ལུ་ ཁྲོམ་སྡེའི་འགྲུལ་འཁོར་གྱི་ ཞབས་ཏོག་བྱིན་མི་དེ་གིས་ ས་གནས་ནང་ སྣུམ་འཁོར་མ་ཤོང་པའི་ དཀའ་ངལ་མར་ཕབ་འབད་ཚུགས་ཡོདཔ་ལས་ འགྲུལ་འཁོར་ལང་ཚུགས་པ་ཅིན་ ཁྲོམ་གྱི་སྦུག་ལུ་ཡོད་མི་ འཇིགས་མེད་རྣམ་རྒྱལ་སློབ་གྲྭ་དང་ མུ་ཏིག་ཐང་གི་དོན་ལས་ཡང་ འགོ་བཙུགས་ནི་ཨིན་པས།
སློབ་ཕྲུག་ཚུ་ལུ་ འགྲུལ་འཁོར་གྱི་ཞབས་ཏོག་བྱིན་དགོ་པའི་ དམིགས་ཡུལ་གཙོ་བོ་ར་ ཁྲོམ་དཔོན་ཀུན་ལེགས་རྡོ་རྗེ་གིས་ འབད་བ་ཅིན་ སློབ་ཕྲུག་ཚུ་ དྲོ་པ་སློབ་གྲྭ་ནང་འགྱོ་བའི་སྐབས་དང་ ཕྱི་རུ་ལོག་ཁྱིམ་ནང་འགྱོཝ་ད་ སྣུམ་འཁོར་མ་ཤོང་པའི་ དཀའ་ངལ་ཐོན་ནི་དེ་གིས་ ཨིན་ཟེར་ཨིན་པས།
ཁྲོམ་དཔོན་གྱིས་འབད་བ་ཅིན་ ཁྲོམ་སྡེ་གི་ འགྲུལ་འཁོར་གྱི་ཞབས་ཏོག་ འགོ་མ་བཙུགས་པའི་ཧེ་མར་ ཨ་ལོའི་ཕམ་མང་ཤོས་ཅིག་གིས་ ཨ་ལོ་ཚུ་ སློབ་གྲྭ་ནང་ བསྐྱལ་བར་འགྱོ་དོ་ཡོདཔ་ལས་ དེ་བསྒང་ སློབ་གྲྭའི་ས་ཁོངས་དང་ ཁྲོམ་གྱི་ས་ཁོངས་ཚུ་ནང་ སྣུམ་འཁོར་མ་ཤོང་པའི་ ཉོགས་བཤད་བཀོད་དོ་ཡོདཔ་ཨིན་རུང་ ཞབས་ཏོག་དེ་ བཙུགས་ཞིནམ་ལས་ ལོག་ལྟབ་ཀྱིས་ སྣུམ་འཁོར་གྱི་ གྱངས་ཁ་མར་ཕབ་ སོང་ཡི་ཟེར་ཨིན་པས།
ཨིན་རུང་ ད་ལྟོ་ཁྲོམ་གྱི་ ས་ཁོངས་ནང་ སྣུམ་འཁོར་མ་ཤོང་པའི་ དཀའ་ངལ་དེ་ ད་ལྟོའི་བར་ན་ཡང་ཡོདཔ་ལས་ འཇིགས་མེད་རྣམ་རྒྱལ་གྱི་ སློབ་ཕྲུག་ཚུ་གི་དོན་ལུ་ཡང་ འགོ་བཙུགས་ཚུགས་པ་ཅིན་ དེ་གི་ཕན་ཐོགས་སྦོམ་འབྱུང་ནི་ལུ་ རེ་བ་བསྐྱེད་དེ་ འགོ་བཙུགས་ནི་གི་ འཆར་གཞི་བཟོ་སྟེ་ཡོད་ཟེར་ཨིན་པས།
ད་ལྟོ་ ཐིམ་ཕུག་ཁྲོམ་སྡེ་ནང་ མི་མང་འགྲུལ་འཁོར་བཱསི་ ཡོངས་བསྡོམས་༤༨ ཡོད་ས་ལས་ སྣུམ་འཁོར་༡༤ སློབ་གྲྭ་ཚུ་གི་དོན་ལས་ ལོགས་སུ་སྦེ་ བཞག་སྟེ་ཡོདཔ་ཨིན་པས།
འགྲུལ་འཁོར་བཱསི་༡༤ པོ་དེ་གིས་ ཉིནམ་གཅིག་ནང་ ཁོང་ར་གིས་ ངོས་འཛིན་འབད་དེ་ཡོད་མི་ ས་ཁོངས་ལས་ སློབ་གྲྭ་དང་ སློབ་གྲྭ་ལས་ ངོས་འཛིན་འབད་སའི་ས་ཁོངས་འབདཝ་ད་ ཚར་༢༡ ཡར་དང་མར་འགྱོ་དོ་ཡོདཔ་ད་ འགྲུལ་འཁོར་བཱསི་ཚུ་གིས་ དྲོ་པའི་ཆུ་ཚོད་༧:༡༥ ལས་ ཕྱི་རུའི་ཆུ་ཚོད་༨:༢༠ ཚུན་ སློབ་ཕྲུག་ཚུ་ལུ་ ཞབས་ཏོག་སྤྲོདཔ་ཨིན་པས།
སློབ་ཕྲུག་ཚུ་ལུ་ གོང་ཚད་ཡང་ བརྒྱ་ཆ་༣༠ མར་ཕབ་འབད་དེ་ཡོདཔ་ལས་ བར་སྦིས་ས་ལས་ ལུང་བསྟན་ཟམ་པའི་ སྣུམ་འཁོར་བཞག་ས་ཚུན་ཚད་ དངུལ་ཀྲམ་༡༠.༥ དང་ གླང་ཇོ་ཕར་ཁ་ལས་ འབད་བ་ཅིན་ དངུལ་ཀྲམ་༧ ལས་མི་གནས་དོ་ཡོདཔ་ཨིན་པས།
ཨིན་རུང་ ཁྲོམ་དཔོན་གྱིས་ འབད་བ་ཅིན་ ད་ལྟོ་གི་ གླ་ཆ་དེ་ སྤྱི་ཟླ་༡༢ པ་ཚུན་ཨིནམ་ད་ དེ་གི་ཤུལ་ལས་ བསྐྱར་ཞིབ་འབད་འོང་ག་མི་འོང་ག་ ད་ལྟོ་སླབ་མི་ཤེས་ཟེར་ཨིན་པས།
ཞབས་ཏོག་དེ་གིས་ སློབ་ཕྲུག་དང་ ཁོང་གི་ཕམ་ཚུ་ལུ་ ཕན་སྦོམ་ཐོགས་ཡོདཔ་སྦེ་ སླབ་ཨིན་པས།
སློབ་རིམ་༩ པའི་ དབྱངས་ཅན་ཕུག་གི་ སློབ་ཕྲུག་གཅིག་གི་ ཕམ་ཨིན་མི་ བསོད་ནམས་དོན་གྲུབ་ཀྱིས་ འདས་པའི་དྲི་བ་དྲིས་ལན་གྱི་སྐབས་ལུ་ ཁོ་ར་ བར་སྦིས་ས་ལུ་ སྡོད་དོ་ཡོདཔ་ད་ ཧེ་མ་ འགྲུལ་འཁོར་བཱསི་གི་ ཞབས་ཏོག་མེད་པའི་སྐབས་ ཁོ་དྲོ་པ་ཨ་རྟག་ར་ སློབ་གྲྭའི་སྣུམ་འཁོར་བཞག་ས་ཚུན་ཚོད་ བུ་བསྐྱལ་བར་ འོང་དགོ་ཟེར་ཨིན་པས།
ཁོ་ར་ ལཱ་བར་སྦིས་ས་ལུ་ འབད་དོ་ཡོདཔ་ལས་ ལཱ་ཁག་སྦེ་ དྲོ་པ་ཨ་རྟག་ར་ ཨ་ལོ་བསྐྱལ་བར་འོང་དགོ་ནི་དེ་གིས་ སྣུམ་འཁོར་མར་ཁུ་འབད་རུང་ ཟླཝ་རེ་ནང་ དངུལ་ཀྲམ་༧,༠༠༠ དེ་ཅིག་ བླུག་དགོཔ་ཐོནམ་མས་ཟེར་ཨིན་པས།
ད་ལྟོ་འབད་བའི་བསྒང་ལས་ ཨ་ལོ་གིས་ ཟླཝ་གཅིག་ནང་ འགྲུལ་འཁོར་བཱསི་གི་ གླ་ཆ་དངུལ་ཀྲམ་༡,༠༠༠ ཡང་ མི་གནས་དོ་ཡོདཔ་ལས་ ཁོ་གི་ཟད་འགྲོ་དང་ དུས་ཚོད་གཉིས་ཆ་ར་ལུ་ ཕན་ཐོགས་ཅི་ཟེར་ཨིན་པས།
ཁྲོམ་དཔོན་གྱིས་ སྣུམ་འཁོར་མ་ཤོང་པའི་དཀའ་ངལ་དང་ རང་བཞིན་གནས་སྟངས་སྲུང་སྐྱོབ་ཀྱི་དོན་ལུ་ འགྲུལ་འཁོར་བཱསི་དེ་ ག་དེ་མང་མང་བཙུགས་པ་ཅིན་ ཕན་ཐོགས་ཚུགས་ནི་མས་ཟེར་ བཤདཔ་ཨིན་པའི་གནས་ཚུལ།
ཡེ་ཤེས་སྒྲོལ་མ།


text:
༉ རང་ཟླ་བཞི་པ་འདི་ ས་ག་ཟླ་བའི་ དུས་ཆེན་ཁྱད་པར་ཅན་ཨིནམ་ལས་ གཞུང་གིས་ཡང་ ཟླཝ་འདི་ནང་ སེམས་ཅན་སྲོག་གཅོད་འབད་ནི་དང་ ཤ་རིགས་ཉོ་ཚོང་འཐབ་ནི་ཚུ་ བཀག་དམ་འབད་དེ་ ལོ་ངོ་༡༤ ལྷགཔ་ཅིག་ སོང་ཡོདཔ་ཨིན།
ཤ་རིགས་ཚུ་ ས་ག་ཟླ་བའི་སྐབས་ལུ་ རྐྱངམ་གཅིག་མེན་པར་ རང་ཟླ་དང་པའི་ ཆོ་འཕྲུལ་ཟླཝ་དང་ དུས་བཟང་ཚུ་ནང་ ཉོ་བཙོང་འཐབ་མ་ཆོགཔ་སྦེ་ བཀག་དམ་འབད་ཡོད་མི་དེ་ཡང་ ད་ལྟོ་ ཁྲི་ཐོག་ལུ་བཞུགས་མི་ སྐྱབས་རྗེ་རྗེ་མཁན་རིན་པོ་ཆེ་མཆོག་གིས་ གལ་སྲིད་ གཞུང་གིས་ དུས་བཟང་ཚུ་ནང་ ཤ་ཉོ་བཙོང་འཐབ་ནི་ཚུ་ བཀག་དམ་འབད་བ་ཅིན་ སེམས་ཅན་སྟོང་ཕྲག་ལས་བཅད་དེ་ སྲོག་གཅོད་འབད་ནི་ལས་ བཀག་ཚུགས་འོང་ཟེར་ བཀའ་ཤོག་གནང་མི་དང་འཁྲིལ་ཨིན་མས།
དེ་བཟུམ་མའི་ དུས་བཟང་ཚུ་ནང་ ཤ་རིགས་བཙོང་ནི་མེད་རུང་ འབྲུག་པའི་བཞེས་སྒོའི་དོན་ལུ་ ཤ་འདི་ མེད་ཐབས་མེདཔ་ཅིག་ལུ་ གྱུར་ཡོདཔ་ལས་ ཁྲོམ་ཁར་སྡོད་མི་ མང་ཤོས་ཅིག་གིས་ར་ ཤ་རིགས་བཀག་དམ་འབད་མ་རནམ་ཅིག་ཁར་ ག་ཐོབ་རྐྱབ་སྟེ་ ཉོ་ཞིནམ་ལས་ བསགས་བཞགཔ་ཨིན་མས།
ཤ་གི་མཁོ་འདོད་ཡར་འཕར་འགྱོཝ་ད་ར་ སེམས་ཅན་མངམ་སྦེ་ སྲོག་གཅོད་འབད་དོ་ཡོདཔ་ལས་ ཟླཝ་༡ དེ་ཅིག་ སྡོད་ནི་གི་ སེམས་ཅན་ཚུ་ ཟླཝ་༡ གི་ཧེ་མ་ལས་ སྲོག་གཅོད་འབདཝ་ཨིན་མས།
ང་བཅས་རའི་ མི་ཚུ་གིས་ འབྲུག་འདི་ ཆོས་ལྡན་གྱི་ རྒྱལ་ཁབ་ཨིནམ་མ་ཚད་ མི་ཚུ་ཡང་ ཆོས་སེམས་ཅན་ཨིནམ་ལས་ འགྲོ་བ་རིགས་དྲུག་གི་ སེམས་ཅན་ཐམས་ཅད་ལུ་ བྱམས་སྙིང་བསྐྱེད་དེ་ སེམས་ཅན་སྲོག་གཅོད་འབད་ནི་མི་འོང་ཟེར་ ཁ་གིས་ སླབ་མི་དང་ རང་གི་གདོང་ཁར་ བྱ་ཤ་དང་ ནོར་ཤ་ ཕག་ཤ་ ཉ་ཤ་ག་ཅི་ཡོདཔ་ཅིག་ གཡང་ཟ་བག་ཟོན་ ག་ནི་ཡང་མེད་པར་ ཟ་མི་ལུ་ བལྟ་བ་ཅིན་ ནང་པའི་ཆོས་ནང་ སེམས་ཅན་ཆ་མཉམ་ར་ ང་བཅས་ཀྱི་ ཚེ་སྔ་མའི་ དྲིན་ཅན་གྱི་ ཕམ་ཨིནམ་སྦེ་ ཆ་བཞག་མི་དང་ རྒྱབ་འགལ་འགྱོཝ་ཨིན་མས།
ང་བཅས་ཀྱི་མི་ཚུ་ སེམས་ཅན་ལུ་ བྱམས་པ་དང་ སྙིང་རྗེ་ཡོད་རུང་ ཕྱོགས་གཅིག་ལས་ ཤ་རིགས་རྩ་ལས་ སྤང་མ་ཚུགས་མི་དེ་ ཁ་དང་ལགཔ་གཉིས་ རྟགས་མ་མཐུན་པའི་ མངོན་གསལ་བྱུངམ་མས།
གོང་ལུ་བཀོད་དོ་བཟུམ་ མི་གིས་ མཁོ་འདོད་མ་བཀོད་པ་ཅིན་ ཤ་རིགས་ཚུ་ཡང་ ནང་འདྲེན་འབད་དགོཔ་མེདཔ་ད་ འདས་པའི་ལོ་ནང་ འབྲུག་གིས་ དངུལ་ཀྲམ་ཐེར་འབུམ་༡.༢ ལྷགཔ་ཅིག་གི་ ཤའི་རིགས་ནང་འདྲེན་འབད་མི་དེ་ རྒྱལ་ཁབ་ཀྱི་ མི་རློབས་དང་བསྟུནམ་ད་ སྦོམ་ཤོས་ཅིག་ཨིན་མས།
དེ་མ་ཚད་ གཞུང་གིས་ འདས་པའི་ལོ་ངོ་༡ ནང་ སྒོ་ནོར་གྱི་ ཐོན་སྐྱེད་ཚུ་ ནང་འདྲེན་འབད་ནིའི་དོན་ལུ་ ད་རུང་ དངུལ་ཀྲམ་ཐེར་འབུམ་༡.༡ ཟད་འགྲོ་བཏང་མི་དེ་ཡང་ སྒོ་ནོར་ཐོན་སྐྱེད་ཀྱི་རིགས་ཚུ་ ནང་འདྲེན་འབད་ནི་ མར་ཕབ་ཐོག་ རང་མགོ་རང་འདྲོངས་ བཟོ་ཐབས་ལུ་ཨིན་མས།
སྤྱི་ལོ་༢༠༡༦ ལུ་ གཞུང་གིས་ ཕགཔ་༢༧,༠༠༠ དང་ ནོར་༡༧,༠༠༠ བྱ་༣༠༠,༠༠༠ ར་༦༠༠ དེ་ལས་ ཉ་ས་ཡ་༢ དེ་ཅིག་ ནང་འདྲེན་འབད་ཡོདཔ་མ་ཚད་ དུས་ཅི་ སྤྱི་ཟླ་༡ པ་ལས་ ད་ཚུན་གྱི་བར་ན་ ཕགཔ་༡༠,༢༠༠ དང་ ནོར་༩༠༠ བྱ་༣༧༨,༠༠༠ ཉ་༥༠༠,༠༠༠ དང་ ཉ་ཕྲུག་ས་ཡ་༡ དེ་ཅིག་ མཁོ་འདོད་བཀོད་མི་ལུ་ བལྟ་བ་ཅིན་ འབྲུག་མི་ཚུ་ ཤ་མེད་པར་ སྡོད་མ་ཚུགས་པའི་ མི་སྡེ་ཅིག་ཨིན་པའི་ གསལ་སྟོན་འབདཝ་མས།
ང་བཅས་ཀྱིས་ སེམས་ཅན་ལུ་ སེམས་ཀྱི་གདིང་ལས་ར་ བྱམས་པ་དང་ སྙིང་རྗེ་བསྐྱེདཔ་ཨིནམ་ ངེས་བདེན་ཨིན་པ་ཅིན་ རྒྱལ་ཁབ་ནང་ ལོ་བསྟར་བཞིན་དུ་ ཤའི་མཁོ་འདོད་ཡར་སེང་མེན་པར་ མར་འབབ་འགྱོ་དགོཔ་ཅིག་ཨིན།
ཤ་བཟའ་སྤྱོད་འབད་མི་དང་ མཁོ་འདོད་མར་ཕབ་འབད་དགོ་པ་ཅིན་ བསུ་སྟོན་དང་ རྟེན་འབྲེལ་བརྩི་སྲུང་ གོ་བསྡུར་ཞལ་འཛོམས་ལ་སོགས་པའི་ གཞུང་འབྲེལ་མཛད་སྒོ་ཚུ་ནང་ གསོལ་སྟོན་དང་ ཚོགས་སྟོན་གྱི་སྐབས་ལུ་ ཤ་རིགས་ལྷམ་པ་མ་འདྲཝ་ལེ་ཤ་ བཀྲམ་སྟོན་འབད་ནིའི་ཚབ་ལུ་ ཤ་ཚོདམ་ཕུད་རྡོག་གཅིག་བཞག་སྟེ་ བྱ་རྒྱུའི་ཚོདམ་མངམ་སྦེ་ འགོ་འདྲེན་འཐབ་དགོཔ་བཞིན་དུ་ འདི་དང་གཅིག་ཁར་ མི་མང་ལུ་ གོ་བརྡ་སྤྲོད་ནི་དེ་ གལ་ཆེ་ཟེར་ ཞུ་ནི་ཨིན།
འབྲུག་མི་ཚུ་ སེམས་ཅན་ལུ་ སྙིང་རྗེ་ཡོད་རུང་ ཤ་སྤང་མ་ཚུགསཔ།
༉ རང་ཟླ་བཞི་པ་འདི་ ས་ག་ཟླ་བའི་ དུས་ཆེན་ཁྱད་པར་ཅན་ཨིནམ་ལས་ གཞུང་གིས་ཡང་ ཟླཝ་འདི་ནང་ སེམས་ཅན་སྲོག་གཅོད་འབད་ནི་དང་ ཤ་རིགས་ཉོ་ཚོང་འཐབ་ནི་ཚུ་ བཀག་དམ་འབད་དེ་ ལོ་ངོ་༡༤ ལྷགཔ་ཅིག་ སོང་ཡོདཔ་ཨིན།


text:
ད་རེས་ནངས་པར་ ཆརཔ་ཆད་ནི་མེད་པར་ རྐྱབ་མི་ལུ་བརྟེན་ རྒྱལ་ཁབ་ནང་འཁོད་ཀྱི་ འཁོར་ལམ་ལེ་ཤ་ཆད་ཡོད་མི་ལས་ མང་ཤོས་ར་ ཇུམ་བྱག་-མ་ནི་ཏར་-ལྷ་མོའི་རྫིང་ཁའི་བར་ན་ ཆད་ཡོདཔ་བཞིན་དུ་ ལམ་སེལ་ལས་ཁུངས་ཀྱིས་ རྩིས་བཏོན་མི་དང་འཁྲིལཝ་ད་ ཇུམ་བྱག་-མ་ནི་ཏར་-ལྷ་མོའི་རྫིང་ཁའི་གཞུང་ལམ་ ཉམས་བཅོས་འབད་ནིའི་དོན་ལུ་ དངུལ་ཀྲ་ས་ཡ་༡༢.༧༣ ལྷགཔ་ཅིག་ གནས་ནི་མས་ཟེར་ཨིན་པའི་གནས་ཚུལ།
Check Also
ཚད་སྙོམས་མེད་པའི་ ནང་འཁོད་ཐོན་སྐྱེད་གནས་གོང་།
༉ ད་རེས་ནངས་པར་ རྒྱལ་ཁབ་ཀྱི་གནས་སྟངས་དེ་ དུས་ཚོད་ག་ཅི་བཟུམ་ཅིག་ནང་ ལྷོད་ཡོདཔ་ཨིན་ན་དང་ ད་ལས་ཕར་ ག་ཅི་ར་འབད་དགོཔ་ཨིན་ན་དེ་ འབྲེལ་ཡོད་མང་ཤོས་ཅིག་གིས་ ཧ་གོ་དང་ གོ་བཞིན་པ་ཡོད་རུང་ དེ་གི་ གདོང་ལེན་ཚུ་ ག་ཅི་ར་འབྱུང་འོང་ག་ དྲན་ཤེས་བཏོན་དགོཔ་དེ་ཡང་ ཁག་ཆེ་ནི་ཨིན་མས། …


text:
རྒྱལ་སྤྱིའི་མཐའ་འཁོར་གནས་སྟངས་མཐུན་རྐྱེན་ ན་པ་ ༣ པའི་ ལས་འགུལ་ཡིག་ཚང་ཁ་ཐུག་ལས་ སྤྱི་ཚེས་ ༢༧/༠༥/༢༠༢༡ ལུ་ འགོ་འདྲེན་འཐབ་ཡོད་པའི་ ལས་འགུལ་འགོ་དཔོན་གྱི་ གདམ་འཐུའི་དྲི་བ་འདྲིས་ལན་གྱི་གྲུབ་འབྲས་འདི་ གསལ་བསྒྲགས་འབདཝ་ཨིན། འབྲུག་གི་ཞི་གཡོག་བཅའ་ཡིག་དང་སྒྲིག་ཁྲིམས་ ༢༠༡༨ ཀྱི་དོན་ཚན་ ༤.༡༠.༤ ཅན་མའི་དགོངས་དོན་ལྟར་དུ་ མི་ངོ་ཚུ་གིས་ གྲུབ་འབྲས་གསལ་བསྒྲགས་འབད་དེ་ཞག་གྲངས་ ༡༠ ཀྱི་ནང་འཁོད་ དབང་འཛིན་ལུ་མཐོ་གཏུག་འབད་ཆོགཔ་ཨིན། གལ་སྲིད་མཐོ་གཏུགས་འབད་མ་འཐོན་པ་ཅིན་ གདམ་འཐུ་གྲུབ་མི་ མི་ངོའི་བསྐོ་ཞག་འདི་ སྤྱི་ཚེས་ ༡/༠༧/༢༠༢༡ ལས་འགོ་བཙུགས་ནི་ཨིན།
གདམ་འཐུ་གྲུབ་མི་ མི་ངོ་འདི་ རྒྱལ་ཡོངས་དགའ་སྐྱིད་དཔལ་འཛོམས་ལྷན་ཚོགས་ཡིག་ཚང་ནང་ལུ་ གཤམ་འཁོད་ཡིག་ཆས་ཚུ་འབག་སྟེ་བསྐོ་བཞག་གི་དོན་ལུ་ སྤྱི་ཚེས་ ༡/༠༧/༢༠༢༡ དྲོ་པ་ཆུ་ཚོད་ ༩ དང་སྐར་མ་ ༣༠ ལུ་སྙན་ཞུ་འབད་དགོཔ་ཨིན། གལ་སྲིད་གདམ་འཐུ་གྲུབ་མི་ མི་ངོ་གིས་ གོང་འཁོད་ཚེས་གྲངས་ལུ་སྙན་ཞུ་འབད་མ་ཚུགས་པ་ཅིན་ གདམ་འཐུ་གྲུབ་མི་ མི་ངོ་འདི་ ཆ་མེད་བཏང་འདི་ གོ་གནས་འདི་ཤུལ་མམ་གི་མི་ངོ་ལུ་བྱིན་ནི་དང་ ཡང་ཅིན་ ལས་འགུལ་བཀོད་ཚོགས་ཀྱིས་གྲོས་ཆོད་ལུ་གཞི་བཞག་སྟེ་ གདམ་འཐུ་འདི་ལོག་སྟེ་ར་འགོ་འདྲེན་འཐབ་ནི་ཨིན།
༡. འགྲེམས་རྟགས་གཉིས་དང་།
༢. ལམ་ཡིག་གྱི་ཚད་གཞི་དང་ལྡན་པའི་ པར་གཉིས།
༣. མི་ཁུངས་ངོ་སྤྲོད་ལག་འཁྱྱེར་གྱི་འདྲ།
སྐུགས་ཀྱི་བརྒྱ་ཆ་ཉུང་མཐའི་ཚད་གཞི་འདི་ གདམ་འཐུའི་འཐུས་མི་གྲོས་ཚོགས་ཀྱིས་ གདམ་འཐུའི་སྔ་གོང་ལས་ བརྒྱ་ཆ་ ༦༥ སྦེ་གྲོས་ཐག་བཅད་ཡོདཔ་ཨིན།
པདྨ་བཛྲར།
ལས་འགུལ་འཛིན་སྐྱོང་པ།


text:
འབྲུག་རྒྱལ་ཁབ་ནང་ལུ་ བཟོ་སྐྲུན་ལས་སྡེའི་ནང་ སླར་འབྱུང་ནུས་ཤུགས་དང་ནུས་ཤུགས་འཕྲུལ་རིག་ཡར་དྲགས་བཏང་ནིའི་དོན་ལུ་ ཨཱས་ཊི་ཡ་གི་ཡུ་རོ་ས་ཡ་ ༡.༡ (དངུལ་ཀྲམ་ས་ཡ་ ༩༣) ཁས་ལེན་འབད་ཡི།
རྒྱལ་ཡོངས་དགའ་སྐྱིད་དཔལ་འཛོམས་ལྷན་ཚོགས་ཀྱི་དྲུང་ཆེན་ ངོམ་ འཕྲིན་ལས་རྣམ་རྒྱལ་དང་ ཐིམ་ཕུག་ལུ་ཡོད་པའི་ ཨཱས་ཊི་ཡཱན་གོང་ཡིག་ཚང་གི་འགོ་འཛིན་ མཁས་དབང་ ཇཱོན་ བིན་གྲར་ གཉིས་ཀྱི་བར་ན་ སྤྱི་ཚེས་ ༡༦/༠༧/༢༠༢༠ ལུ་ བཀྲ་ཤིས་ཆོས་རྫོང་ནང་ལུ་ ཡུ་རོ་ ༡.༡ དངུལ་ཀྲམ་ས་ཡ་ ༩༣ འབྲུག་རྒྱལ་ཁབ་ནང་ལུ་ བཟོ་སྐྲུན་ལས་སྡེའི་ནང་ སླར་སྤྱོད་ནུས་ཤུགས་དང་ནུས་ཤུགས་འཕྲུལ་རིག་ཡར་དྲགས་བཏང་ནིའི་དོན་ལུ་གན་ཡིག་གུར་མཚན་རྟགས་བཀོད་གནང་ཡི། རྒྱབ་སྐྱོར་འདི་གིསབཟོ་བསྐྲུན་ལས་སྡེ་ནང་ ནུས་ཤུགས་ཐབས་ལམ་གཞི་བཙུགས་བརྒྱུད་དེ་ འབྲུག་རྒྱལ་ཁབ་ནང་ལུ་མ་འོངས་པའི་མཐའ་དོན་གྱི་སླར་སྤྱོད་ནུས་ཤུགས་ཀྱི་གདམ་ཁ་མང་ཤོས་བཟོ་ཚུགས་པའི་ཁར་ནུས་ཤུགས་གསོག་འཇོག་འབད་ཐབས་ལུ་ཡང་ཁེ་ཕན་འབྱུང་ཚུགསཔ་ཨིན། དེ་བཟུམ་སྦེ་ར་ ལས་འགུལ་འདི་གིས་ གཙུགས་སྡེའི་རང་བཞིན་སླར་འབྱུང་ནུས་ཤུགས་དང་བཟོ་རིགས་ཞབས་ཏོག་ཚུའི་ལྕོགས་གྲུབ་སྒྲིང་སྒྲིང་བཟོ་འདི་ ད་ལྟོ་ཡོད་པའི་བཟོ་བསྐྲུན་ལས་སྡེ་ནང་ནུས་ཤུགས་ཀྱི་ཐབས་ལམ་གུར་ ཉིན་དྲོད་ལས་བརྟེན་པའི་ཆུ་དྲོད་བཏགས་ནིའི་རིམ་ལུགས་དང་ འཇོན་ཐངས་ཅན་གྱི་རང་བཞིན་གྱི་ནུས་ཤུགས་ལག་ལེན་འཐབ་ནི་ལུ་ཡང་ཁེ་ཕན་འབྱུང་ཚུགསཔ་ཨིན། རྒྱབ་སྐྱོར་དང་གྲོགས་རམ་དེ་ལས་བརྟེན་ སྡོད་ཁྱིམ་གུང་གྲངས་ ༡༠ ཚོང་ལས་ཁང་ ༡༠ དེམ་ཅིག་ལུ་ཁྱིམ་ཐོག་བཀབ་བྱིན་ནི་དང་ བཙུགས་སྡེ་ ༢༥ ལུ་ ཉིན་དྲོད་ལས་བརྟེན་པའི་ཆུ་དྲོད་བཏགས་ནིའི་རིམ་ལུགས་བཙུགས་བྱིན་ནི་ཨིན། མི་མང་གི་སྒྲིང་ཁྱིམ་གཅིག་ནང་ལུ་ འཇོན་ཐངས་ཅན་གྱི་ནུས་ཤུགས་ཀྱི་ཐབས་ལམ་གཞི་བཙུགས་འབད་ནི། ལག་བཟོཔ་ ཆུ་དུང་བཅོ་མི་ པག་ཅུ་རྩིག་མི་ རྡོ་བཟོཔ་ ཁ་གསལ་ཆེད་ལྷབ་ནི།


text:
LibreOffice 7.2 Help
LibreOfficeཀེལཀི་གིས་ ཀེལཀི་ཡིག་ཆའི་ལེབ་གྲངས་ཚུ་ཆ་མཉམ་གཅིག་ཁར་ ཨེཅ་ཊི་ཨེམ་ཨེལ་ཡིག་ཆ་སྦེ་ སྲུངསམ་ཨིན། ཨེཅ་ཊི་ཨེམ་ཨེལ་ ཡིག་ཆ་གི་འགོ་ཐོག་ལུ་ མགུ་རྒྱན་དང་ཧའི་པར་ལིངཀསི་ཐོ་ཡིག་ཚུ་ རང་བཞིན་གྱིས་ཁ་སྐོང་འབད་དེ་ཡོདཔ་ཨིན། དེ་ཡང་ ཡིག་ཆ་འདི་ནང་གི་ལེབ་གྲངས་རེ་བཞིན་ལུ་ འགོ་འཁྲིད་འབདཝ་ཨིན།
ཨང་གྲངས་ཆུ་བྲིས་ཡོདཔ་བཟུམ་སྦེ་སྟོནམ་ཨིན། དེའི་ཁ་སྐོང་ནི་ལུ་   ཨེཅ་ཊི་ཨེམ་ཨེལ་ ངོ་རྟགས་ནང་ ནང་འཁོད་ཨང་གྲངས་བེ་ལུ་ འདི་ཏག་ཏག་སྦེ་བྲིས་ཏེ་ཡོདཔ་ལས་ LibreOffice དང་གཅིག་ཁར་ ཨེཆ་ཊི་ཨེམ་ཨེལ་ཡིག་ཆ་འདི་ ཁ་ཕྱེ་བའི་ཤུལ་ལུ་ ཁྱོད་ཀྱིས་ ཁྱོད་རང་ལུ་བེ་ལུ་ཏག་ཏག་ཡོདཔ་ཤེས།
ད་ལྟོའི་ཀེལཀི་ཡིག་ཆ་འདི་ ཨེཆ་ཊི་ཨེམ་ཨེལ་སྦེ་ སྲུང་ནི་གི་དོན་ལུ་ ཡིག་སྣོད་ - བཟུམ་སྦེ་སྲུངས་ འདི་གདམ་ཁ་རྐྱབས།
དབྱེ་བ་སྦེ་སྲུངས་ ཐོ་ཡིག་སྒྲོམ་ནང་དང་ དེ་ལས་གཞན་ LibreOffice ཀེལཀི་ཚགས་མ་དང་གཅིག་ཁར་མངའ་ཁོངས་ནང་ ཡིག་སྣོད་དབྱེ་བ་ "HTML Document (LibreOffice ཀེལཀི་)" གདམ་ཁ་རྐྱབས།
ཡིག་སྣོད་མིང་ ཡིག་སྣོད་མིང་ཅིག་བཙུགས་ཞིནམ་ལས་ སྲུང་ནི་ གུ་ཨེབ་གཏང་འབད།
LibreOffice གིས་ ཨེཆ་ཊི་ཨེམ་ཨེལ་ཡིག་སྣོད་ཚུ་ཁ་ཕྱེ་ནིའི་དོན་ལས་ ཚགས་མ་འདྲ་མིན་སྣ་ཚོགས་ ཁྱོད་ཀྱིས་ ཡིག་སྣོད་ - ཁ་ཕྱེ་ འོག་ལུ་ དབྱེ་བ་གི་ཡིག་སྣོད་ ཐོ་ཡིག་སྒྲོམ་ནང་ལུ་སེལ་འཐུ་འབད་བཏུབ་མི་བྱིནམ་ཨིན་:
LibreOffice ཀེལཀི་ནང་ཁ་ཕྱེ་ནི་གི་དོན་ལུ་ ཡིག་སྣོད་དབྱེ་བ་ "ཨེཆ་ཊི་ཨེམ་ཨེལ་ ཡིག་ཆ་ (LibreOffice Calc)" འདི་གདམ་ཁ་རྐྱབས།
LibreOfficeཀེལཀི་ཚུ་ཆ་མཉམ་ ད་ལས་ཕར་ཁྱོད་ལུ་ལངམ་སྦེ་འཐོབ་ཚུགས། ག་དེ་འབད་རུང་ LibreOffice ཀེལཀི་གིས་ ཞུན་དག་དོན་ལུ་བྱིན་མི་གདམ་ཁ་ཆ་མཉམ་ར་ ཨེཅ་ཊི་ཨེམ་ཨེལ་ནང་ སྲུང་མི་ཚུགས།